text:
1ዬሱሴ ዬያ ቢያ ዴሮም ኬኤዚ ጋፒሴስካፓ ቂፒርናሆሜ ካታሞ ዓኣዼኔ። 2ዒኢካ ፔቴ ሮሜ ዓጪ ዓሲ ማዔያ፥ ፄኤታ ፖኦሊሴ ዓይሣስኬይ ዓኣኔ። ዒዚ ሚርጌ ናሽካ፥ ዒዛም ዓይሢንቲ ማዻስኬይ ኮሺ ሃርጊንቲ ሃይቃኒ ዑኬኔ። 3ፄኤቶ ፖኦሊሶ ዓይሣሢ ዬሱሴ ዛሎ ዋይዜ ዎዶና ዓይሁዶ ዓሶኮ ጪሞ ኮራ፦ “ሃዳራቴ፥ ዬሱሴ ሙኪ ታኣኮ ማዻሢ ፖዒሳንዳጉዲ ዒዛ ታኣም ሺኢቁዋቴ” ጌዒ ዔያቶ ዳኬኔ። 4ዔያታ ዬሱሴ ባንሢ ዓኣዻዖ፦ “ዬያ ዒዛም ኔ ማዻኒ ኮይሳ ዓሲኬ፤ 5ዒዚ ኑኡኮ ዴሮ ናሽካያኬ፤ ዬያሮ ኑኡኮ ቡኪንቶ ቤሲያ ዒ ኑም ማዤኔ” ጌይ ዶዲሺ ዒዛ ሺኢቄኔ። 6ዬያሮ ዬሱሴ ዬንሢ ዓሶንሢና ዎላ ዓኣዺ፥ ፄኤቶ ፖኦሊሶ ዓይሣሢኮ ማኣሮ ሄላኒ ዑካዛ ላሚ ሃሣ ፄኤቶ ፖኦሊሶ ዓይሣሢ ዒዛኮ ላጌስኬንሢ ዬሱሴ ኮራ፦ “ጎዳሢዮ! ታኣኒ፡ ኔ ታ ማኣሪ ጌላንዳ ዓሲቱዋኣሢሮ ታ ኮይላ ሙኪ ላቢፖ። 7ታኣኒያ ኔ ኮይላ ሙካኒ ዳንዳዓ ዓሲቱዋሴ፤ ዬያሮ ኔኤኒ ዬካ ዓኣዖ ዻንጋና ሌሊ ዓይሤቴ ታኣኮ ማዻሢ ፖፖዓንዳኔ። 8ታኣኒ ታ ቶኦኪና ዎይሣ ዓሶም ዓይሢንታያታዖ ታኣኮ ዴማ ታ ዓይሣ ፖኦሊሴ ዓኣኔ። ዬያሮ ዔያቶይዳፓ ፔቴሢ ‘ዴንዴ’ ታ ጋዓዛ ዴዴንዳኔ፤ ባጋሢ ሃሣ ‘ሃኒ ሙኬ’ ታ ጋዓዛ ሙሙካኔ፤ ታኣም ማዻሢማኣ ‘ሃያ ማዼ’ ታ ጋዓዛ ማማዻኔ” ሂዚ ጌዒ ኬኤዙዋቴ ጌይ ዳኬኔ። 9ዬሱሴ ዬያ ዋይዛዖ ዲቃቲ ሄርሺ ዒዛ ጊንፆ ሙካ ዴሮ ባንሢ ሺሪ፦ “ዒስራዔሌይዳታዖ ሃያጉዴ ጉሙርቂሢ ፔቴታዖ ታ ዴንቂባኣሴ፤ ታ ዒንሢም ጋዓኔ” ጌዔኔ። 10ዒዛ ኮይላ ዳኪንቴ ዓሶንሢ ፄኤቶ ፖኦሊሶ ዓይሣሢ ማኣሮ ባንሢ ማዔ ዎዶና ዒዛኮ ማዻሢ ፖዒ ዓኣንቴ ዔያታ ዴንቄኔ። 11ዬማፓ ኔጉዋዖ ዬሱሴ ናይኔ ጌይንታ ፔቴ ካታማስኬኖ ዒዛኮ ጊንፆ ሃንታዞንሢና ሜሌ ሃሣ ሚርጌ ዴሬና ዎላ ዓኣዼኔ፤ 12ዬሱሴ ካታሜሎ ጌላ ካሮ ዑኬ ዎዶና ዓሳ ሌሲ ኬዲ ካታማፓ ኬስካኔ። ዬይ ሓይቄ ናዓሢ ዒንዶኮ ፔቴኬ። ዒንዴላኣ ዓኒ ሓይቄያ ዜኤሪንዶኬ፤ ሓሣ ዬኖ ካታሜሎይዳፓ ሚርጌ ዓሲ ዒዞና ዎላ ዓኣኔ። 13ጎዳሢ ዒዞ ዛጋዖ ዒዞ ሚጪንቲ፦ “ዔናኣሬ፥ ዬኤኪፖ” ጌዔኔ። 14ዬካፓ ዬሱሴ ቤርቲም ዴንዳዖ ኪንቺሎ ኩቻ ሄላዛ ኬዴ ዓሳ ዔቄኔ፤ ዬሱሴ ዒማና፦ “ሃይ ኔ ዼጌሢ ዔቄ ታ ኔና ጋዓኔ!” ጌዔኔ። 15ሓይቄሢያ ዬማና ዔቂ ዴዒ ጌስቲሢ ዓርቄኔ፤ ዬካፓ ዬሱሴ ዒንዴሎም፦ “ሓይሾ ኔኤኮ ናዓሢ” ጌዒ ዒንጌኔ፤ 16ዬያሮ ቢያሢ ዒጊቹሞ ዓርቄም፦ “ኑ ባኣካ ፑኡፒ ፆሲ ማሊሢ ኬኤዛያ ዔቄኔ፤ ፆሲያ ፔ ዴሮ ዻቂሻኒ ሙኬኔ” ጌዒ ጌዒ ፆሲ ጋላቴኔ። 17ዬሱሴኮ ሱንፃ ዪሁዳ ዓጫ ሃሣ ኮይሎ ዓጮ ቢያይዳ ዋይዚንቴኔ። 18ዮሓኒሴኮ ጊንፆ ሃንታዞንሢ ዬሱሴ ማዼ ባኮ ቢያ ዮሓኒሴም ኬኤዜኔ፤ ዒዚያ ዒዛኮ ጊንፆ ሓንታዞንሢዳፓ ላምዖንሢ ዔኤሊ፦ 19“ ‘ሙካንዳኔ’ ጌይንቴ ሜሲሔ ኔናሞ ሜሌ ኑ ካፖንዶይ? ጌዒ ዒዛ ዖኦጩዋቴ” ጌይ ዬሱሴ ባንሢ ዳኬኔ። 20ዔያታ ዬሱሴ ኮራ ዓኣዻዖ፦ “ ‘ሙካንዳኔ’ ጌይንቴ ሜሲሔ ኔናሞ ሜሌ ኑ ካፖንዶይ? ጌይ ዒዛ ዖኦጩዋቴ ጌዒ ማስካ ዮሓኒሴ ኔ ኮራ ኑና ዳኬኔ” ጌዔኔ። 21ዬሱሴ ዬማና ዓሶ ዱማ ዱማ ዶርዖና ፑርታ ሓርጌናይዳፓ ፓሤኔ፤ ፑርቶ ዓያኖዋ ኬሴኔ፤ ሃሣ ሚርጌ ዓኣፖ ባይቄ ዓሶኮዋ ዓኣፖ ቡሌኔ። 22ዬሱሴ ሙኬ ኪኢቶ ዓሶንሢም፦ “ማዒ ዴንዲጋፓ ዮሓኒሴም ዒንሢ ዛጌ ባኮና ዋይዜ ባኮና ሂዚ ጌይ ኬኤዙዋቴ፦ ዓኣፖ ባይቄ ዓሳ ዛጋኔ፤ ዎቦ ዓሳ ፒኪ ሃንታኔ፤ ዑፃ ኬስካ ዶርዓሢና ዓኣ ዓሳ ዻቃኔ፤ ዋዮ ባይቄ ዓሳ ዋይዛኔ፤ ሃሣ ሃይቄ ዓሳ ዔቃኔ፤ ማንቆ ዓሶማኣ ኮዦ ሃይሳ ኬኤዚንታኔ። 23‘ጎኔሞ ሉኡዚዳይ?’ ጌዒ ታ ዛሎና ዹቂንቱዋኣሢ ዓንጂንቴያኬ” ጌዔኔ። 24ዮሓኒሴ ኮራፓ ሙኬ ኪኢቶ ዓሶንሢ ማዒ ዴንዴሢኮ ጊንፃፓ ዬሱሴ ዮሓኒሴ ዛሎ ዴሮም ሂዚ ጌዒ ኬኤዚሢ ዓርቄኔ፦ “ዒንሢ ሃካ ዓሲ ናንጉዋ ዳውሎ ዓይጎ ዛጋኒ ሙኬይ? ዢባራ ዓጊሣ ዱሮ ፒሎ ዛጋኒዳ? 25ሃሣ ዒንሢ ዓይጎ ዛጋኒ ኬስኬይ? ጉኡፂሲ ሱኪ ዹይሶና ዓፒሎ ማኣዔ ዓሲ ዛጋኒዳ? ዬያጉዴ ዓፒሎ ማኣዒ፥ ፔና ኮሺ ናንጋ ዓሳ ካኣቶ ማኣራ ዓኣኔ! 26ሂዴቶ ዓይጎ ዒንሢ ዛጋኒ ኬስኬይ? ፆሲ ማሊሢ ኬኤዛ ዓሲ ዛጋኒዳ? ሂዮ ጎኔኬ፥ ፔቶ ዬያ ፆሲ ማሊፆ ኬኤዛሢዳፓ ባሼሢ ዛጋኒኬ። 27ዒዚያ ‘ቤርታ ቤርታ ዴንዲ ጎይጾ ኔም ጊኢጊሻ ታኣኮ ኪኢቶ ናዓሢ ታ ዳካንዳኔ’ ጌይንቲ ዒዛ ዛሎ ፃኣፒንቴሢኬ። 28ሳዖይዳ ሾይንቴ ዓሶይዳፓ ቢያ ዮሓኒሴፓ ባሻይ ዖኦኒያ ባኣሴ፤ ፆሲ ካኣቱሞ ጋራ ዓኣ ዓሶ ባኣካ ዓሲኬ ጌይንቱዋኣሢ ጋዓንቴ ዒዛፓ ባሼኬ” ጌዔኔ። 29ዬያ ዔያታ ዋይዜ ዎዶና ዴራ ቢያ፤ ኮርሞ ዓሶፓ ሚኢሾ ቡኩሳ ዓሳኣ ዓቱዋዖ ዮሓኒሴ ኮራ ቤርታ ዋኣፆ ማስቴሢሮ ፆሲ ማዻ ፒዜ ማዔሢ ዔሬኔ። 30ፔርሴ ዓሶና ሙሴኮ ዓሶ ዎይሦ ዎጎ ዔርዛ ዓሳ ጋዓንቴ፦ “ዮሓኒሴ ኮራ ኑ ማስታዓ” ጌዒ ፆሲ ማሊፆ ዒፄኔ። 31ሄሊሳዖ ዬሱሴ፦ “ዓካሪ ሃያ ዎዶ ዓሶ ዓይጎና ታ ማላታንዳይ? ዓይጎ ዔያታ ማላይ? ጌዔቶ፦ 32ዓሳ ቡካ ጶኦካ ዴዒ ዓማላ ናኣቶ ማላኔ፤ ዔያታ ዎሊ ዔኤሊ ዔኤሊ ‘ዎዛ ዓይኑሞ ኑ ዒንሢ ዋይዚሴኔ፤ ዒንሢ ጋዓንቴ ኮርጊባኣሴ፤ ቃዮ ኑ ቃዬኔ፥ ዒንሢ ጋዓንቴ ዬኤኪባኣሴ’ ጋዓዞንሢኬ። 33ዬያጉዲ ማስካ ዮሓኒሴ ሙዖ ሃሾ ዳምቦ ካፓዛ ሃሣ ማሣ ዎይኖ ዑዦዋ ዑሽኩዋዖ ሙካዛ ‘ፑርታ ዓያና ዒዛይዳ ዓኣኔ’ ዒንሢ ጌዔኔ። 34ዓሲኮ ናዓሢ ሙዒ ሙዒ ሃሣ ዑሽኪ ዑሽኪ ሙካዛ ‘ሃይ ሃሣ ሙኡዚና ማሣ ዑሺና ናሽካያ፥ ኮርሞ ዓሶፓ ሚኢሾ ቡኩሳዞንሢና ጎሞ ዓሶናኮ ላጌኬ’ ዒንሢ ጌዔኔ። 35ጋዓንቴ ፆሲ ዔራቶኮ ፒዙማ ፆሲም ዓይሢንታ ዓሶ ዛሎና ፔጋዺ ዔርታኔ” ጌዔኔ። 36ፔቴ ፔርሴ ዓሲስኬይ ዬሱሴ ሙኡዚ ሙዓንዳጉዲ ዔኤላዛ ዬሱሴ ዬያ ዓሢ ማኣሪ ጌሊ ሙዓኒ ዴዔኔ። 37ዬኖ ካታሜሎይዳ ፔቴ ጎሜና ዓኣ፥ ላኣሊስኬና ዓኣኔ፤ ዒዛ ዬሱሴ ፔርሴ ዓሢ፥ ሲሞኔ ማኣሮይዳ ሙዖም ዔኤሊንቴሢ ዋይዛዖ ሳውቃ ቲሺ ሹቺዳፓ ማዦና ቢልቃፄ ኩንሢ ዔኪ ሙኪ፥ 38ዬሱሴኮ ጊንፆ ዛሎና ቶኮ ዓጫ ዔቂ፥ ዬኤኪ ዬኤኪ ዒዛኮ ቶኮዋ ፔ ዓቢፆና ማስኪ ፔኤኮ ቶኦኮ ጋሞና ዑጫኔ፤ ሃሣ ቶኮ ዒዛኮ ሄርቂያ ሄርቂ ሳውቃ ቲዦናኣ ቲሽካኔ። 39ሙዖ ዒዚ ሙዖም ዔኤሌ ፔርሴ ዓሢ ዬያ ዛጌ ዎዶና፦ “ሃይ ዓሢ ፆሲ ማሊሢ ኬኤዛ ዓሲ ማዔቴ፥ ሃና ዒዛኮ ዑፆ ፒፃ ላኣሌላ ዖና ማዔቶ ሃሣ ዎዚጉዴ ጎሜና ዓኣያ ማዔቴያ ዔሬያናንዳኔ” ጌይ ፔ ዒኖና ማሌኔ። 40ዬሱሴያ ፔርሴ ዓሢ ኮይላ፦ “ሲሞኔ! ፔቴ ታ ኔም ኬኤዛ ባኣዚ ዓኣኔ” ጌዔኔ። ዒዚ፦ “ዔርዛሢዮ! ሂንዳ ታኣም ኬኤዜ” ጌዔኔ። 41ዬሱሴያ ሂዚ ጌዒ ሃይሶ ኬኤዚሢ ዓርቄኔ፦ “ፔቴ ዓሲዳፓ ሚኢሼ ታልዔ ላምዖ ዓሲ ዓኣኔ፤ ፔቴሢ ዶንጎ ፄኤታ ኬሊ ማዾ ማዼም ዒንጊንታ ቢራ፤ ባጋሢ ሃሣ ዶንጊታሚ ኬሊ ማዾ ማዼም ዒንጊንታንዳ ቢራ ታልዒ ዔኬኔ። 42ላምዖንሢ ዔያታ ታልዒ ዔኬ ሚኢሾ ጪጎ ባሺንቴም ታልዔሢ ዔያቶኮ ጋሎ ማሂሱዋዖ ሃሼኔ፤ ዓካሪ ላምዖ ጋሎ ዓሶንሢዳፓ ታልዔ ዓሢ ባሼ ናሽካንዳሢ ዎያ ማላይ?” ጌዔኔ። 43ሲሞኔያ፦ “ሚርጌ ጋላ ዓቴ ዓሢ ባሼ ዒዛ ናሽካንዳያ ማላኔ” ጌይ ማሄኔ። ዬሱሴ፦ “ኔ ጌዔሢ ጎኔኬ” ጌዔኔ። 44ዬካፓ ዬሱሴ ላኣሌሎ ባንሢ ሺራዖ፦ “ሃኖ ላኣሌሎ ኔ ዛጋ? ታ ኔ ማኣሪ ጌላዛ ኔኤኒ ታ ቶኮም ዋኣሢታዖ ዒንጊባኣሴ፤ ዒዛ ጋዓንቴ ቶኮ ታኣኮ ፔኤኮ ዓቢጾና ማስኪ ፔ ቶኦኮ ጋሞና ዑጬኔ። 45ታ ኔ ኮይላ ጌላኣና ኔ ታና ሄርቂባኣሴ፤ ዒዛ ጋዓንቴ ታ ኔ ማኣሪ ጌሌሢዳፓ ዓርቃዖ ታኣኮ ቶኮ ሄርቂፆ ሃሺባኣሴ፤ 46ኔኤኒ ታኣኮ ቶኦኮ ዛይቶ ቲዦናታዖ ቲሽኪባኣሴ፤ ዒዛ ጋዓንቴ ታኣኮ ቶኮ ሳውቃ ቲዦና ቲሽኬኔ፤ 47ሚርጌ ጎማ ዒዞኮ ዓቶም ጌይንቴሢሮኬ ሚርጌና ዒዛ ናሽኬሢ፤ ታ ኔም ጋዓኔ። ጎማ ዻካ ዓቶም ጌይንቴሢ ጋዓንቴ ናሽካሢያ ዻካኬ” ጌዔኔ። 48ዬካፓ ዬሱሴ ላኣሌሎ ኮራ፦ “ኔኤኮ ጎማ ዓቶም ጌይንቴኔ” ጌዔኔ። 49ዒዛና ዎላ ሙዓ ዓሳ፦ “ጎሜ ዓቶም ጋዓሢ ሃይ ዎዚ ዓሲዳይ!” ጌዒ ጌዒ ፔ ዒኖና ማሊሢ ዓርቄኔ። 50ዬሱሴ ጋዓንቴ ላኣሌሎ ኮራ፦ “ኔኤኮ ጉሙርቂጻ ኔና ዻቂሼኔ፤ ኮሺ ዓኣዼ!” ጌዔኔ።
Copyright
Learn More


c: text/html

text:
1ዓሲ ማሊሢና ዓሲ ዳኬያቱዋንቴ ዬሱስ ኪሪስቶሴ ዛሎና ሃሣ ዒዛ ሓይባፓ ዔቂሴ፥ ፆሲ፥ ዓዳሢ ዛሎና ዒዛም ማዻኒ ዳኪንቴያ ማዔ፥ ዶኦሪንቴ ጳውሎሴይዳፓ፤ 2ሓሣ ዒዛና ዎላ ዓኣ ዒሾንሢዳፓ ቢያ ጋላቲያይዳ ዓኣ ሺኢጲፆ ማኣሮ ዓሶም ዳኪንቴ ኪኢታ፦ 3ኑ ዓዳሢ፥ ፆዛሢዳፓ፤ ሓሣ ኑ ጎዳሢ ዬሱስ ኪሪስቶሴይዳፓ ማዔ ሚጪንቲፆና ኮሹሞና ዒንሢም ማዖንጎ። 4ሓያ ዓጮ ፑርቱሞይዳፓ ኑና ዻቂሻኒ ኑኡኮ ዓዳሢ ማዔ፥ ፆዛሢ ማሊሢና ኪሪስቶሴ ኑ ጎሞሮ ጌዒ ፔና ዓኣሢ ዒንጌኔ። 5ዬያሮ ፆሲም ናንጊና ቦንቾ ማዖንጎ፤ ዓኣሜን። 6ኪሪስቶሴኮ ኮሹሞ ዒንጊፆና ዒንሢ ዔኤሌ ጎዳይዳፓ ሓያይዲ ሩኡሪና ዒንሢኮ ዱማዺፆና ሜሌ ኮዦ ሓይሶ ባንሢ ዓኣዺፃ ታኣም ዔርቲባኣያኬ። 7ሓያ ታ ጋዓሢ ዒንሢ ዻቢሳ ዓሶና ኪሪስቶሴኮ ኮዦ ሓይሶ ዎቢሳኒ ኮዓ ፔቴ ፔቴ ዓሳ ዓኣሢሮ ማዓንዳኣፓዓቴም ኮዦ ሓይሳ ጋዓንቴ ፔቴ ሌሊኬ። 8ዬይ ያዺ ማዔቴያ ኑኡና ጫሪንጮ ፆሲ ኪኢታንቻሢና ዒንሢም ኬኤዜ ኮዦ ሓይሶይዳፓ ዱማዼ ኮሺ ሓይሴ ዒንሢም ኬኤዜያ ማዔቴ ዬይ ጋዳንቂንቴያ ማዖም። 9ሓያኮ ቤርታ ታ ዒንሢም ጌዔሢጉዲ ሃሣ ታ ዒንሢም ጋዓኔ፦ ዒንሢ ዋይዚ ዔኬሢዳፓ ዱማ ሜሌ ኮሺ ሓይሴ ዖኦኒያ ዒንሢም ኬኤዜቴ ዬይ ጋዳንቂንቴያ ማዖም። 10ዓካሪ ሃሢ ታኣኒ ኮዓሢ ዓሲ ታና ሄርሻንዳጉዲሞ ፆሲ ታና ሄርሻንዳጉዲዳይ? ሃሣ ዓሲ ታ ዎዛሳኒ ኮዓያ ዒንሢም ማላ? ዓሲ ታ ዎዛሳኒ ኮዓያ ማዔቴ ኪሪስቶሴም ታ ማዻያ ማዓዓታንቴኬ። 11ታ ዒሾንሦ! ታ ሚሾንሦ! ታ ዒንሢም ኬኤዜ ኮዦ ሓይሳ ዓሲ ኬሴ ማሊሢዳፓ ማዒባኣሢ ታ ዒንሢም ዔርዛኔ፤ 12ዎይቲ ጌዔቴ ታኣም ዬያ ዬሱስ ኪሪስቶሴ ፔጋሲ ዻዌኔ፤ ዓይጎ ዓሲዳፓኣ ታ ዔኪባኣሴ፤ ሃሣ ዖኦኒያ ታና ዔርዚባኣሴ። 13ሚና ቤርታ ዓይሁዶ ካኣዦና ዎማይዲ ታ ናንጌቴያ፥ ፆሲ ጉሙርቃ ሺኢጲፆ ማኣሮ ዓሶዋ ሚጪንቱዋዖ ዎማይዲ ታ ዳውሴቴያ፥ ዔያቶ ባይዛኒያ ታ ዎማዒ ማሌቴያ ዒንሢ ዋይዜኔ። 14ዓይሁዶ ዓሶ ካኣዦ ዎጎ ካፒ ታ ናንጋኣና ዓኣ ታ ዒጊኖ፥ ዓይሁዶ ዓሶይዳፓ ቢያ ታ ባሼኬ፤ ዓዶንሢ ካኣዦ ዎጎይዳፓ ሜሌ ታ ሃሣ ኮዑዋያኬ። 15ጋዓንቴ ታ ሾይንታንዳሢኮ ቤርታ ፆሲ ታና ዶኦሪ ፔኤኮ ኮሹሞና ታ ዒዛም ማዻንዳጉዲ ዔኤሌኔ። 16ዓይሁዴ ማዒባኣ ዓሶም ኮዦ ሃይሶ ታ ኬኤዛንዳጉዲ ፆሲ ፔ ናዓሢ ታኣም ፔጋሲ ዻዋኒ ማሌ ዎዶና ዓይጎ ዓሲናኣ ታ ዞርቲባኣሴ፤ 17ሓሣ ታኣኮ ቤርታ ፆሲ ማዾም ዳኪንቴዞንሢና ካኣማኒ ዬሩሳላሜ ዒማና ታ ዴንዲባኣሴ፤ ጋዓንቴ ቤርታዺ ታኣኒ ዓሬቤ ዓጪ ዓኣዼኔ፤ ዬካፓ ታ ጊንሣ ዴማስቆ ማዒ ሙኬኔ። 18ሓይሦ ሌዔኮ ጊንፃፓ ጴፂሮሴና ካኣሚ ጌስታኒ ዬሩሳላሜ ታ ዴንዲ፥ ዒኢካ ዒዛና ዎላ ታጶ ዶንጎ ኬሊ ታ ዴዔኔ። 19ጋዓንቴ ጎዳኮ ጌርሲ፥ ያይቆቤይዳፓ ዓታዛ ፆሲ ማዾም ዳኪንቴዞንሢዳፓ ዖናኣ ታ ዴንቂባኣሴ። 20ሓይ ታ ዒንሢም ፃኣፓሢ ሉኡዚቱዋኣሢ ፆሲ ቤርታ ታ ዒንሢም ዔርዛኔ። 21ዬካፓ ሶኦሪያና ኪልቂያ ጋዓ ዓጪ ታ ዴንዴኔ። 22ዬማና ዪሁዳ ዓጮይዳ ዓኣ፥ ኪሪስቶሴ ጉሙርቃ ሺኢጲፆ ማኣሮ ዓሳ ታና ዛጊ ቤቂባኣሴ። 23ዔያታ ዋይዜሢ፦ “ዬይ ሚና ኑና ዒፂ ዳውሳ ዓሢ ዬኖ ዒ ባይዛንዳኔ ጌዒ ኮዓ ካኣዤሎ ዛሎ ሃሢ ዒ ኬኤዛኔ” ጋዓ ሓይሴ ሌሊኬ። 24ታ ዛሎሮዋ ፆሲ ዔያታ ጋላቴኔ።
Copyright
Learn More

robotstxt: allowed

filter: keep


text:
ከመይ ጌርካ ቕሳነት ክትረክብ ትኽእል፧
ሓድሽ ከም እተወልደ ሕጻን ገይሩ ንሓደጋ እተቓልዐ መሸም የልቦን። ናብዛ ዓለም ክንመጽእ ከለና፡ ድሕንነትና ምሉእ ብምሉእ ኣብ ወለድና እዩ ዚምርኰስ። እግሪ ኽንተክል ከለና፡ ከም ዓርሞሸሽ ኰይኖም ዚርኣዩና ዘይንፈልጦም ሰባት የጋጥሙና። ወለድና ኣብ ጥቓና እንተ ዘየልዮም ከኣ የፍርሁና እዮም። ኢድ ኣዴና ወይ ኣቦና እንተ ሒዝና ግና፡ ኣይንሰግእን ኢና።
ብግዜ ቝልዕነትና፡ ወለድና ዜፍቅሩናን ዜተባብዑናን እንተ ዀይኖም እዩ ጽቡቕ ዚስምዓና። ወለድና ኸም ዜፍቅሩና እንተ ፈሊጥና፡ ቅሳነት ንረክብ ኢና። ጽቡቕ ንገብር ከም ዘሎና እንተ ኣረጋጊጾምልና ኸኣ፡ ዝያዳ ምትእምማን ነሕድር፡ እናተመሓየሽና እውን ንኸይድ።
እናዓበና ምስ ከድና፡ ናይ ቀረባ ኣዕሩኽና እውን ቅሳነት ከም ዚስምዕና ኺገብሩ ይኽእሉ እዮም። ምሳታቶም ክንከውን ከለና ኣይንሽቝረርን፣ በቲ ኣብ ቤት ትምህርቲ ዘሎ ሃዋህው ከይንፈርህ ድማ ይሕግዙና።
እዚ ሓሳባት እዚ፡ ንጽቡቕ ቍልዕነት እዩ ዚገልጽ። ገሊኦም ቈልዑ ብዙሓት ናይ ቀረባ ኣዕሩኽ ኣይረኽቡን እዮም፣ ሓያሎ ቘልዑ ድማ ካብ ወለዶም ብዙሕ ሓገዝ ኣይረኽቡን እዮም። ሓንቲ መሊሳ እትብሃል ጓል ኣንስተይቲ፡ “ኣባላት ስድራ ቤታት ብሓደ ዀይኖም ሓደ ነገር ኪገብሩ ብዝረኣኹ መጠን፡ ‘ንእሽቶ ጓል ከለኹ፡ ከምዚ ረኺበ እንተ ዝኸውን’ ኢለ እሓስብ እየ” ኢላ ስምዒታ ትገልጽ። * ምናልባት ንስኻ እውን ከምኡ ይስምዓካ ይኸውን።
ቅሳነት ዘይብሉ ኣተዓባብያ ዜምጽኦ ጸገማት
ብቝልዕንነትካ ምትእምማን ይጐድለካ ነይሩ ኽትከውን ትኽእል ኢኻ። ምናልባት ብዙሕ ፍቕርን መተባብዕን ኣይተዋህበካን ትኸውን። ነቲ ኣብ መንጎ ወለድኻ ዝነበረ ጸኒሑ እውን ናብ ፍትሕ ዝመርሖም ቀጻሊ ባእሲ ትዝክሮ ትኸውን፣ በቲ ፍትሖም ድማ ንርእስኻ ተሓታቲ ትገብር ትኸውን። ወይ ከኣ፡ ወለድኻ ይጸርፉኻን ይወቕዑኻን ነይሮም ይዀኑ።
እሞኸ ሓደ ቘልዓ ኺዓቢ ኸሎ ቕሳነት እንተ ስኢኑ እንታይ እዩ ዚኸውን፧ ገሊኦም መንእሰያት ምስ ኰኑ ሓሽሽ ይወስዱ፡ ወይ ሰታያት ይዀኑ እዮም። ገሊኦም ከኣ ዜቕርቦም ሰብ ምእንቲ ኺረኽቡ ኢሎም ምስ ዓዋሉ ይሓብሩ። ገሊኦም ቅሳነት ዝሰኣኑ መንእሰያት ድማ ኪፍቀሩ ስለ ዚደልዩ፡ ተቐላጢፎም ፍቕራዊ ርክብ ይምስርቱ። እዚ ርክባት እዚ ግና መብዛሕትኡ ግዜ ነዊሕ ኣይጸንሕን እዩ፣ እቲ ርክቦም ምስ ተበትከ ኸኣ፡ ብዝያዳ እዮም ኪሰግኡ ዚጅምሩ።
ገሊኦም ተኣፈፍቲ መንእሰያት ካብዚ መጻወድያታት እኳ እንተ ኣምለጡ፡ ብዛዕባ ርእሶም ግና ኣኽብሮት ዘይብሎም ኪዀኑ ይኽእሉ እዮም። ንኣብነት፡ ኣና፡ “ኣደይ ደጋጊማ ኸም ዘይረብሕ ትነግረኒ ስለ ዝነበረት፡ ዘይረብሕ ከም ዝዀንኩ ኣሚነ። ዝነኣደትኒ ወይ ፍቕራ ዝገለጽትለይ እዋን ትዝ ኣይብለንን እዩ” ትብል።
ቅሳነት ከም እንስእን ዚገብርና ግና ኣተዓባብያና ጥራይ ኣይኰነን። ሕማቕ በሰላ ዚሓድግ ፍትሕ፡ እርጋን ዜምጽኦ መከራ፡ ወይ ብዛዕባ ትርኢትና እምብዛ ምጭናቕ፡ ከም ዘይንቐስን ኪገብረና ይኽእል እዩ። እቲ ጠንቂ ብዘየገድስ፡ ንሓጐስና ኪሰርቆን ምስ ካልኦት ንዝነበረና ርክብ ኬበላሽዎን ይኽእል እዩ። ነዚ ስምዒታት እዚ ንምስጋሩ እንታይ ክንገብር ንኽእል፧
ኣምላኽ ይሓልየልና እዩ
ሓገዝ ክንረክብ ንኽእል ኢና። ንዅላትና ኺሕግዘና ዚኽእልን ኪሕግዘና ዚደልን ኣሎ፣ ንሱ ድማ ኣምላኽ እዩ።
ኣምላኽ ብነብዪ ኢሳይያስ ኣቢሉ ኸምዚ ዚብል መልእኽቲ ልኢኹልና ኣሎ፦ “ኣነ ኣምላኽካ እየ እሞ፡ ኣይትሸበር፡ ከበርትዓካ፡ ክረድኣካ፡ ብየማነይቲ ኢድ ጽድቀይውን ክድግፈካ እየ።” (ኢሳይያስ 41:10, 13) ኣምላኽ ብምሳልያዊ መገዲ ኢድና ኺሕዝ ዚደሊ ምዃኑስ ክሳዕ ክንደይ ዜጸናንዕ ኰን እዩ! እምበኣር፡ ክንጭነቕ የብልናን።
መጽሓፍ ቅዱስ ብዛዕባ እቶም ተጨኒቖም ዝነበሩ፡ ግናኸ ኢድ ኣምላኽ ምሓዝ እተማህሩ ኣገልገልቲ ኣምላኽ ይገልጽ እዩ። ንኣብነት፡ ሃና ኣደ ሳሙኤል ውሉድ ስለ ዘይነበራ፡ ዋጋ ዘይብላ ዀይኑ ተሰሚዕዋ ነይሩ። መኻን ብምዃና ድማ ኣደዳ ባጫ ትኸውን ነይራ እያ። በዚ ምኽንያት እዚ፡ ሸውሃታ ተዓጽዩ ነይሩ፡ ብዙሕ ሳዕ ድማ ትበኪ ነይራ። (1 ሳሙኤል 1:6, 8) ስምዒታታ ናብ ኣምላኽ ምስ ኣፍሰሰት ግና፡ ድሕሪኡ ሕማቕ ኣይተሰምዓን።—1 ሳሙኤል 1:18።
ዳዊት እቲ ጽሓፍ መዝሙር እውን ቅሳነት ዝሰኣነሉ እዋናት ነይሩ እዩ። ንሓያሎ ዓመታት፡ ንጉስ ሳኦል ሃዲንዎ እዩ። ዳዊት ካብቲ ህይወቱ ንምጥፋእ እተገብረ ብዙሕ ፈተነታት ኣምሊጡ እዩ፣ ሓድሓደ ግዜ ከኣ ብጸገማቱ ይውሓጥ ዘሎ ዀይኑ ተሰሚዕዎ እዩ። (መዝሙር 55:3-5፣ 69:1) እዚ ኣጋጢምዎ ኽነሱ ግና፡ “ዎ እግዚኣብሄር፡ ንስኻ በይንኻ ኢኻ ብደሓን እተሕድረኒ እሞ፡ ብሰላም እግምሰስን እድቅስን አሎኹ” ኢሉ ጽሒፉ እዩ።—መዝሙር 4:8።
ሃናን ዳዊትን ንስምዒታዊ ጾሮም ናብ የሆዋ ደርብዮምዎ እዮም፣ ንሱ እውን ደጊፍዎም እዩ። (መዝሙር 55:22) ንሕናኸ ሎሚ ኸመይ ጌርና ኢና ኸምኡ ኽንገብር እንኽእል፧
ቅሳነት ክንረኽበሉ እንኽእል ሰለስተ መገድታት
1. ኣብ ኣቦኻ የሆዋ ተወከል።
የሱስ ነቲ ‘በይኑ ናይ ሓቂ ኣምላኽ’ ዝዀነ ኣቦኡ ኽንፈልጦ ኣተባቢዑና እዩ። (ዮሃንስ 17:3) ሃዋርያ ጳውሎስ ከኣ፡ ‘ንሱ ኻብ ነፍሲ ወከፍና ዘይረሓቐ’ ምዃኑ ኣረጋጊጹልና እዩ። (ግብሪ ሃዋርያት 17:27) ያእቆብ ድማ፡ “ንኣምላኽ ቅረብዎ፡ ንሱ እውን ኪቐርበኩም እዩ” ኢሉ ጽሒፉ እዩ።—ያእቆብ 4:8።
ዜፍቅረናን ዚሓልየልናን ሰማያዊ ኣቦ ኸም ዘሎና ምፍላጥና፡ ንጭንቀት ንምስናፍ ዜኽእል ኣገዳሲ ስጕምቲ እዩ ዚዀነና። ልክዕ እዩ፡ ኣብኡ ትውክልቲ ንምሕዳር ግዜ የድልየና ይኸውን፣ ብዙሓት ግና ከምኡ ምግባሮም ሓጊዝዎም እዩ። ንኣብነት፡ ካሮላይን፡ “የሆዋ ኣቦይ ምስ ኰነ፡ ኣብ መወዳእታ ውሽጣዊ ስምዒታተይ ዝገልጸሉ ረኺበ። እዚ ብዙሕ እፎይታ ኣምጺኡለይ!” ትብል።
ሬቸል ከኣ፡ “ብዘይ ወለዲ በይነይ ምስ ተጠንጠንኩ፡ ቅሳነት ከም ዚስምዓኒ ዝገበረ የሆዋ እዩ። ክዛረቦን ኣብ ጸገማተይ ኪሕግዘኒ ኽልምኖን ክኢለ እየ። ንሱ እውን ሓጊዙኒ እዩ” ትብል። *
2. መንፈሳዊ ስድራ ቤት ርኸብ።
የሱስ ንደቀ መዛሙርቱ፡ ኣሕዋትን ኣሓትን ከም ዝዀኑ ገይሮም ኪረኣኣዩ ምሂርዎም እዩ። “ንስኻትኩምሲ ዅላትኩም ኣሕዋት ኢኹም” ኢልዎም እዩ። (ማቴዎስ 23:8) ናይ ሓቂ ደቀ መዛሙርቱ ንሓድሕዶም ኪፋቕሩን ሓደ ዓብዪ መንፈሳዊ ስድራ ቤት ኪዀኑን እዩ ደልይዎም።—ማቴዎስ 12:48-50፣ ዮሃንስ 13:35።
ኣብ ጉባኤታት ናይ የሆዋ መሰኻኽር፡ እቲ ኣብ ናይ ሓቂ መንፈሳዊ ስድራ ቤት ዘሎ ፍቕርን ምጽንናዕን ኣሎ። (እብራውያን 10:24, 25) ብዙሓት ሰባት ንኣኼባታት ጉባኤ፡ ንስምዒታዊ ቝስሎም ከም ዜረስርስ ዘይቲ ዀይኑ እዮም ረኺቦምዎ።
ንኣብነት፡ ኢቫ፡ “ንስቓየይ እትርድኣለይ ፍልይቲ መሓዛ ኣብ ጉባኤና ኣላትኒ። ንሳ ሰሚዓትንን ኣንቢባትለይን ምሳይ ሓቢራ ጸልያን እያ። በይነይ ዘይምዃነይ ከም ዚስምዓኒ ገይራ እያ። ሓሳባተይ ክገልጽን ጾረይ ክድርብን ሓጊዛትኒ እያ። ሳላ ደገፋ፡ ዝያዳ ቕሳነት ኪስምዓኒ ጀሚሩ” ትብል። ሬቸል ከኣ፡ “ኣብ ጉባኤ፡ ‘ኣደን ኣቦን’ ረኺበ እየ። ፍቕርን ቅሳነትን ከም ዚስምዓኒ ድማ ገይሮምኒ እዮም” ትብል።
3. ንኻልኦት ኣፍቅሮምን ለውሃሎምን።
ንኻልኦት ፍቕርን ለውሃትን ምስ እነርእዮም፡ ነባሪ ዕርክነት ኢና እንምስርት። የሱስ፡ “ካብ ምቕባል፡ ምሃብ የሐጕስ” ኢሉ እዩ። (ግብሪ ሃዋርያት 20:35) ዝያዳ ፍቕሪ ብዝሃብና መጠን፡ ዝያዳ ኢና እንቕበል። የሱስ ንደቀ መዛሙርቱ፡ “ሃቡ፡ ኪህቡኹም እውን እዮም” ኢልዎም እዩ።—ሉቃስ 6:38።
ፍቕሪ ምስ እንህብን ምስ እንቕበልን፡ ዝያዳ ቕሳነት እዩ ዚስምዓና። ከምቲ መጽሓፍ ቅዱስ ዚገልጾ፡ “ፍቕሪ ኸቶ ኣይተቋርጽን እያ።” (1 ቈረንቶስ 13:8) ምስዚ ብዚተኣሳሰር፡ ማሪያ፡ “ገሊኡ ብዛዕባ ርእሰይ ዘሎኒ ኣሉታዊ ኣረኣእያታት ሓቂ ዘይምዃኑ እፈልጥ እየ። ንኻልኦት ብምሕጋዝን ኣብ ርእሰይ ብዘይምትኳርን ድማ ካብዚ ኣተሓሳስባ እዚ አምልጥ እየ። ንኻልኦት ገለ ኽገብር ከለኹ፡ ዕግበት ይስምዓኒ እዩ” ትብል።
ቅሳነት ንዅሉ
እዚ ኣብ ላዕሊ እተጠቕሰ ስጕምትታት ብኡብኡ ነባሪ እፎይታ ዜምጽእ ኣይኰነን። ግናኸ፡ ዓብዪ ለውጢ ኼምጽእ ይኽእል እዩ። ካሮላይን፡ “ክሳዕ ሕጂ ቕሳነት ዝስእነሉ እዋናት ኣሎ። ሕጂ ግና ዘይረብሕ ኰይኑ ኣይስምዓንን እዩ። ኣምላኽ ከም ዝሓልየለይ እፈልጥ እየ፣ ቅሳነት ከም ዚስምዓኒ ዚገብሩኒ ብዙሓት ናይ ቀረባ ፈተውቲ እውን ኣለዉኒ” ትብል። ሬቸል ድማ ከምኡ ኸም ዚስምዓ ኽትገልጽ ከላ፡ “ሓሓሊፈ ብጓሂ እውሓጥ እየ። ምኽሪ ኺህቡኒ ዚኽእሉ፡ ኣወንታዊ ኣረኣእያ ኺህልወኒ ኺሕግዙኒ ዚኽእሉ መንፈሳውያን ኣሕዋትን ኣሓትን ግና ኣለዉኒ። ልዕሊ ዅሉ ድማ፡ መዓልቲ መዓልቲ ዝዛረቦ ሰማያዊ ኣቦ ኣሎኒ። እዚ ለውጢ የምጽእ እዩ” ትብል።
መጽሓፍ ቅዱስ ብዛዕባ እትመጽእ ሓዳስ ዓለም ይገልጽ እዩ። ኣብኣ ድማ ነፍሲ ወከፍ ሰብ ብቕሳነት ኪነብር እዩ
ብዘይካዚ፡ ነባሪ ፍታሕ ዚርከበሉ እዋን እውን ኪመጽእ እዩ። መጽሓፍ ቅዱስ ብዛዕባ እትመጽእ ሓዳስ ዓለም ይገልጽ እዩ። ኣብኣ ድማ ነፍሲ ወከፍ ሰብ ብቕሳነት ኪነብር እዩ። ቃል ኣምላኽ፡ “ነፍሲ ወከፍ ኣብ ትሕቲ ተኽሊ ወይኑን ኣብ ትሕቲ ኦም በለሱን ኪቕመጥ እዩ፡ ዜፍርሆም ከኣ የልቦን” ይብል። (ሚክያስ 4:4) ኣብቲ ግዜ እቲ፡ ዋላ ሓደ ሰብ ኣይኬስግኣናን፡ ዋላ ሓደ እውን ኣይኪጐድኣናን እዩ። እቲ ኣብ ውሽጥና ዘሎ በሰላ እኳ፡ “ኣይኪዝከርን” እዩ። (ኢሳይያስ 65:17, 25) ኣምላኽን ወዱ ክርስቶስ የሱስን “ጽድቂ” ኬቝሙ እዮም። ከም ውጽኢቱ ድማ፡ “ህድኣትን ደሓንን ንዘለኣለም ኪኸውን እዩ።”—ኢሳይያስ 32:17።
^ ሕ.ጽ. 5 ኵሉ ስማት ተቐዪሩ እዩ።
^ ሕ.ጽ. 21 ናይ የሆዋ መሰኻኽር ነቶም ንኣምላኽ ኪቐርብዎ ዚደልዩ፡ ብናጻ መጽናዕቲ መጽሓፍ ቅዱስ ኪገብሩ ኣጋጣሚ ይኸፍቱሎም እዮም።


text:
ገበር
ሕማም—ከመይ ጌርካ ኽትከላኸሎ ትኽእል
ኣካላትካ በብመዓልቱ ንህይወትካ ኣብ ሓደጋ ምስ ዜእትዉ ሰላሕታውያንን ዘይረኣዩን ጸላእቲ ይዋጋእ እዩ። ከም ባክተርያን ቫይረስን ጽግዕተኛታትን ዝኣመሰሉ ወረርቲ፡ ንጥዕናኻ ኣብ ሓደጋ የእትውዎ እዮም። * ኣብ ኣካላትካ ምልክታት ሕማም ክትርኢ ቕድሚ ምጅማርካ፡ ስርዓተ ምክልኻል ኣካላትካ ንመብዛሕትኦም ወረርቲ ስለ ዚነጽጎም ወይ ስለ ዚቐትሎም፡ ነቲ ዚካየድ ውግእ ኣይተስተብህለሉን ትኸውን። ሓድሓደ ግዜ ግና እዞም ጐዳእቲ ተህዋስ ከም እትሓምም ይገብሩኻ እዮም። ምስ እትሓምም፡ ብመድሃኒትን ብኻልእ ሕክምናታትን ጌርካ ንስርዓተ ምክልኻልካ ኸተደልድሎ የድልየካ ይኸውን።
ንኣሽሓት ዓመታት፡ ሰባት ነቲ ብዓይኒ ዘይረኣዩ ተህዋስያን ወይ ጐዳእቲ ዝዀኑ ደቀቕቲ ነፍሳት ዜስዕብዎ ሓደጋ ኣይፈልጥዎን እዮም ነይሮም። ኰይኑ ግና፡ ኣብ 19 ዘመን ተመራመርቲ ስነ ፍልጠት፡ ደቀቕቲ ተህዋስ ሕማም ከም ዜስዕቡ ምስ ኣረጋገጹ፡ ንርእስና ኻብ ሕማም ምእንቲ ኽንከላኸለላ ብዝሓሸ መገዲ ኽንዕጠቕ ክኢልና ኢና። ካብ ሽዑ ንደሓር፡ ተመራመርቲ ሕክምና ንኸም በዲዶን ፖልዮን ዝኣመሰሉ ተላገብቲ ሕማማት ምሉእ ብምሉእ ኬወግድዎም ወይ ንኣስጋእነቶም ኣጸቢቖም ኪንክይዎ ኽኢሎም እዮም። ኣብዚ ቐረባ ግዜ ግና ከም ዓሶ ወይቦን ዴንጋን ዝኣመሰሉ ሕማማት ዳግም ኪቕልቀሉ ጀሚሮም እዮም። ስለምንታይ፧ ነዚ ዚስዕብ ረቛሒታት እስከ መርምር፦
በብዓመቱ፡ ብሚልዮናት ዚቝጸሩ ሰባት ናብ እተፈላለየ ኽፋላት ዓለምና ስለ ዚጐዓዙ፡ መብዛሕትኡ እዋን ሕማም ዜስዕቡ ደቀቕቲ ተህዋስ ናብ ካልኦት የመሓላልፉ እዮም። ክሊኒካል ኢንፈክሾውስ ዲዚዝስ ኣብ እትብሃል መጽሔት ዝወጸት ዓንቀጽ ከም ዝሓበረቶ፡ “ዳርጋ ዅሎም ተመሓላለፍቲ ሕማማት፡ ካብ ሓንቲ ሃገር ናብ ካልእ ሃገር ብዚጐዓዙ ሰባት ኪመሓላለፉ ይኽእሉ እዮም።”
ገሊኦም ዓይነት ባክተርያ ንጸረ ነፍሳት ተጻዋርነት ኣጥርዮም እዮም። ውድብ ጥዕና ዓለም ከም ዝገለጾ፡ “ብዙሕ ጸረ ነፍሳት፡ ደጊም ንሕማም ኣብ ምቅላስ ውጽኢታዊ ኣይኰነን።”
መብዛሕትኡ ግዜ፡ ዘይምርግጋእን ድኽነትን ሕማም ከየስፋሕፍሕ ንምቍጽጻር መንግስቲ ንዚገብሮ ጻዕሪ ዕንቅፋት ይኸውን እዩ።
ብዙሓት ሰባት ንሕማም ከመይ ጌርካ ኽትከላኸሎ ኸም እትኽእል ኣይፈልጡን እዮም።
ከምዚ ዝኣመሰለ ዚርብሽ ኵነታት እናሃለወ ኽነሱ፡ ንርእስኻን ንስድራ ቤትካን ንምዕቋብ ብዙሕ ክትገብሮ እትኽእል ነገራት ኣሎ። እዛ እትቕጽል ዓንቀጽ፡ ኣብ ምምዕባል ኣብ እትርከብ ሃገር እናነበርካ እውን ከይተረፈ፡ ክትገብሮ እትኽእል ቀሊልን ውጽኢታውን ነገራት ከም ዘሎ ትገልጽ።
^ ሕ.ጽ. 3 መብዛሕትኦም ደቀቕቲ ተህዋስያን ሕማም ኣየስዕቡን እዮም። እዘን ተኸታተልቲ ዓንቀጻት፡ ንጥዕናኻ ኣብ ሓደጋ ኣብ ዜእትዉ ብዓይኒ ዘይረኣዩ ተህዋስያንን ሕማም ኣብ ዜስዕቡ ኻልኦት ነፍሳትን ዘተኰራ እየን።


text:
ስለምንታይ ኢና ‘ኽንነቅሕ’ ዘሎና፧
“ጐይታኹም በየነይቲ መዓልቲ ኸም ዚመጽእ ኣይትፈልጡን ኢኹም።” —ማቴ. 24:42።
መዝሙር፦ 16, 54
1. ሰዓት ከም ዝኣኸለን እንታይ ይኸውን ከም ዘሎን ምፍላጥ ስለምንታይ ኣገዳሲ ኸም ዝዀነ ዚሕብር ምሳሌ ሃብ። (ኣብ መእተዊ ዘላ ስእሊ ርአ።)
ኣኼባ ዚጅመረሉ ሰዓት ከም ዝኣኸለ፡ ኣብ ቪድዮ ዘሎ ሰዓት ሓቢሩ፣ ኮፍ ኢልና ነቲ ኣብ መጀመርታ እቲ ኣኼባ ዞባ ዘሎ ሙዚቃ እንሰምዓሉ ግዜ ምዃኑ ንፈልጥ ኢና። ነቲ ኦርኬስትራ ግምቢ ዘብዐኛ ዘዳለውዎ ጥዑም ሙዚቃ እንሰምዓሉ ግዜ እዩ፣ ልዕሊ ዅሉ ድማ ኣእምሮናን ልብናን ንዚስዕብ መደረታት እነዳልወሉ እዋን እዩ። ኣብቲ ግዜ እቲ ግና፡ ገሊኦም ውልቀ ሰባት፡ ኣኼባ ኸም እተጀመረ ኸየድሃቡ፡ ናብዝን ናብትን ይብሉ ወይ ምስ ፈተውቶም የዕልሉ ኣለዉ። ሰዓት ከም ዝኣኸለን እንታይ ይኸውን ከም ዘሎን ነቒሖም ኣይተኸታተሉን። እቲ ኣቦ መንበር ኣብ መድረኽ እዩ ዘሎ፡ ሙዚቃ እውን ተወሊዑ ኣሎ፡ ተኣከብቲ እውን ኮፍ ኢሎም ኣለዉ። እዚ ዅነታት እዚ፡ ኣብ ቀረባ ግዜ ዚመጽእ ዘሎ ዓብዪ ፍጻመ ብንቕሓት ምክትታል ዘለዎ ኣገዳስነት ክንግንዘብ ይሕግዘና እዩ። እቲ ፍጻመ እቲ እንታይ እዩ፧
2. የሱስ ንደቀ መዛሙርቱ “ንቕሑ” ዝበሎም ስለምንታይ እዩ፧
2 የሱስ ክርስቶስ ንደቀ መዛሙርቱ ብዛዕባ “መደምደምታ እቲ ስርዓት” ኪዛረቦም ከሎ፡ “እቲ ምዱብ ግዜ መዓስ ምዃኑ ኣይትፈልጥዎን ኢኹም እሞ፡ ተቛመቱን ንቕሑን” ኢሉ ተማሕጺንዎም እዩ። ድሕሪኡ ድማ፡ “ንቕሑ” ኢሉ ብተዳጋጋሚ ምዒድዎም እዩ። (ማቴ. 24:3፣ ማርቆስ 13:32-37 ኣንብብ።) ማቴዎስ ኣብ ዝጸሓፎ ጸብጻብ ከኣ፡ የሱስ ንሰዓብቱ፡ “እምበኣር፡ ጐይታኹም በየነይቲ መዓልቲ ኸም ዚመጽእ ኣይትፈልጡን ኢኹም እሞ፡ ንቕሑ። . . . ንስኻትኩም እውን፡ ወዲ ሰብ ብዘይሓሰብኩምዋ ሰዓት ኪመጽእ እዩ እሞ፡ ድሉዋት ኩኑ” ኢሉ ኺነቕሑ ተላብይዎም እዩ። ኣብ ርእሲ እዚ ድማ፡ “እምበኣር፡ ነታ መዓልቲ እቲኣ ወይስ ነታ ሰዓት እቲኣ ኣይትፈልጥዋን ኢኹም እሞ፡ ንቕሑ” ኢሉ ተማሕጺንዎም እዩ።—ማቴ. 24:42-44፣ 25:13።
3. ስለምንታይ ኢና ነቲ የሱስ ዝሃቦ መጠንቀቕታ እነቕልበሉ፧
3 ናይ የሆዋ መሰኻኽር ስለ ዝዀነና፡ ነቲ የሱስ ዝሃበና መጠንቀቕታ ኣርዚንና ኢና እንርእዮ። እቲ “ግዜ መወዳእታ” ኣብ ዚጽንቀቐሉ እዋን ንነብር ከም ዘለና፡ እቲ “ብርቱዕ ጸበባ” ዚጅመረሉ ግዜ እውን ብዙሕ ከም ዘይተረፎ ንፈልጥ ኢና። (ዳን. 12:4፣ ማቴ. 24:21) ኣብ ብዘላ ዓለም ዜጨንቕ ውግእ፡ እናወሰኸ ዚኸይድ ምንዝርናን ጥሕሰት ሕግን፡ ሃይማኖታዊ ሕንፍሽፍሽ፡ ጥሜት፡ ለበዳ፡ ምንቅጥቃጥ ምድሪ ንርኢ ኣለና። ኣብ ኵሉ ቦታ ዚርከቡ ህዝቢ የሆዋ ንዕዮ ስብከት መንግስቲ ኣምላኽ ብዜደንቕ መገዲ ይፍጽምዎ ኣለዉ። (ማቴ. 24:7, 11, 12, 14፣ ሉቃ. 21:11) ጐይታና መጺኡ ዕላማ ኣምላኽ ዚፍጽመሉ ግዜ ብሃንቀውታ ኢና እንጽበ ዘለና።—ማር. 13:26, 27።
እታ መዓልቲ ትቐርብ ኣላ
4. (ሀ) የሱስ፡ ኣርማጌዶን መዓስ ከም ዚኸውን ሕጂ ይፈልጥ እዩ እንብል ስለምንታይ ኢና፧ (ለ) እቲ ብርቱዕ ጸበባ መዓስ ከም ዚጅምር እኳ እንተ ዘይፈለጥና፡ ብዛዕባ እንታይ ኢና ርግጸኛታት ክንከውን እንኽእል፧
4 ኣኼባ ዞባ ዚጅመረሉ ሰዓት ብልክዕ ንፈልጦ ኢና። ኰይኑ ግና፡ ዝጸዓርና እኳ እንተ ጸዓርና፡ ይትረፍዶ እቲ ብርቱዕ ጸበባ ዚጅምረሉ ሰዓትን መዓልትን፡ ኣበየናይ ዓመት ከም ዚጅምር እኳ ኣይንፈልጦን ኢና። የሱስ ኣብ ምድሪ ኣብ ዝነበረሉ እዋን፡ “ብዛዕባ እታ መዓልቲ እቲኣን እታ ሰዓት እቲኣን፡ ኣቦ ጥራይ እምበር፡ መላእኽቲ ሰማያት ኰኑ ወይስ ወዲ ዀነ፡ ሓደ እኳ ዚፈልጥ የልቦን” ኢሉ ነይሩ እዩ። (ማቴ. 24:36) እንተዀነ ግና፡ ክርስቶስ ናብ ሰማይ ምስ ከደ፡ ምስ ናይ ሰይጣን ዓለም ኪዋጋእ ስልጣን ተዋሂብዎ እዩ። (ራእ. 19:11-16) ስለዚ፡ የሱስ፡ ኣርማጌዶን መዓስ ከም ዚኸውን ሕጂ ይፈልጥ እዩ ኽንብል ንኽእል ኢና። ንሕና ግና ኣይንፈልጥን ኢና። እምበኣር፡ እቲ ጸበባ ኽሳዕ ዚጅምር ክንነቅሕ ኣሎና። የሆዋ ግና ነታ መዓልቲ ኻብ ጥንቲ ኣትሒዙ ይፈልጣ እዩ። መወዳእታ ብልክዕ መዓስ ከም ዚመጽእ ወሲኑ እዩ። ሕጂ፡ እቲ ብርቱዕ ጸበባ ዚጅምረሉ ግዜ ይቐርብ ኣሎ፣ “ኣይኪድንጕን ድማ እዩ።” (ኣንባቆም 2:1-3 ኣንብብ።) ብዛዕባ እዚ ኸመይ ጌርና ርግጸኛታት ክንከውን ንኽእል፧
5. የሆዋ እተነበዮ ትንቢታት ወትሩ ኣብ ልክዕ ግዜኡ ኸም ዚፍጸም ዚሕብር ኣብነት ሃብ።
5 የሆዋ እተነበዮ ትንቢታት ወትሩ ኣብ ልክዕ ግዜኡ እዩ ዚፍጸም። ንኣብነት፡ ንእስራኤላውያን ካብ ግብጺ ብዛዕባ ዘውጽኣሉ ግዜ እስከ ንርአ። ሙሴ ብዛዕባ እቲ ብ14 ኒሳን 1513 ቅ.ክ. ዝዀነ ኺገልጽ ከሎ፡ “ኣብ መወዳእታ እተን 430 ዓመት፡ በታ መዓልቲ እቲኣ፡ ኵሎም ሰራዊት የሆዋ ኻብ ምድሪ ግብጺ ወጹ” ኢሉ ጽሒፉ እዩ። (ዘጸ. 12:40-42) እተን “430 ዓመት” እቲአን፡ የሆዋ ምስ ኣብርሃም ዝኣተዎ ኺዳን ብ1943 ቅ.ክ. ኪዓዪ ምስ ጀመረ እየን ጀሚረን። (ገላ. 3:17, 18) ድሕርዚ እተወሰነ ግዜ ጸኒሑ፡ የሆዋ ንኣብርሃም፡ “ዘርእኻ ኣብ ዘይምድሮም ጓኖት ከም ዚዀኑን እቶም ኣብኡ ዚነብሩ ህዝቢ ን400 ዓመት ከም ዚገዝእዎምን ከም ዚገፍዕዎምን፡ እዚ ብርግጽ ፍለጥ” ኢሉ ነጊርዎ እዩ። (ዘፍ. 15:13፣ ግብ. 7:6) እተን “400 ዓመት” ግፍዒ ኸኣ ኣብታ ብ1913 ቅ.ክ. እስማኤል ንይስሃቅ ጡብ ምስ ሓደገ ዘላገጸሉ መዓልቲ ጀሚረን ኪዀና ኣለዋን፣ እስራኤላውያን ብ1513 ቅ.ክ. ካብ ግብጺ ምስ ወጹ ድማ ኣብቂዐን እየን። (ዘፍ. 21:8-10፣ ገላ. 4:22-29) እወ፡ የሆዋ ኣርባዕተ ዘመን ኣቐዲሙ፡ ህዝቡ ሓራ ዚወጹሉ ግዜ ብልክዕ ወሲኑ ነይሩ እዩ።
6. የሆዋ ንህዝቡ ኸም ዜድሕኖም ስለምንታይ ርግጸኛታት ክንከውን ንኽእል፧
6 እቲ ምስቶም ካብ ግብጺ ዝወጹ ህዝቢ ዝነበረ እያሱ ንዅሎም እስራኤላውያን፡ “ካብ ኵሉ እቲ የሆዋ ኣምላኽኩም እተዛረበኩም ጽቡቕ ተስፋታት፡ ሓንቲ ቓል እኳ ኸም ዘይወደቐት፡ ብዅሉ ልብኹምን ብዅሉ ነፍስኹምን ኣጸቢቕኩም ትፈልጡ ኢኹም። ኵሉ ተፈጺሙልኩም እዩ። ካብኡ ሓንቲ ቓል እኳ ኣይወደቐትን” ኢልዎም እዩ። (እያ. 23:2, 14) የሆዋ ነቲ ኻብቲ ብርቱዕ ጸበባ ኸም ዜድሕነና ዘተስፈወና ተስፋ ኸም ዚፍጽሞ እውን ርግጸኛታት ክንከውን ንኽእል ኢና። ካብ ጥፍኣት እዚ ስርዓት እዚ ኽንድሕን እንተ ደሊና ግና፡ ክንነቅሕ ኣሎና።
ንድሕነት ንቕሓት የድሊ
7, 8. (ሀ) ብግዜ ጥንቲ፡ ሓላዊ እንታይ እጃም እዩ ነይርዎ፧ እዚኸ እንታይ ይምህረና፧ (ለ) ሓለውቲ ኣብ ስራሕ ከለዉ ምስ ዚድቅሱ እንታይ ኬጋጥም ይኽእል ከም ዝነበረ ዚሕብር ኣብነት ሃብ።
7 ብዛዕባ ኣገዳስነት ንቕሓት፡ ብግዜ ጥንቲ ይኸውን ካብ ዝነበረ ነገር ሓደ ትምህርቲ ኽንረክብ ንኽእል ኢና። ብግዜ ጥንቲ፡ ከም የሩሳሌም ዝኣመሰላ ሓያሎ ዓበይቲ ኸተማታት ብመካበብያ እተኸብባ እየን ነይረን። እቲ መካበብያ ድማ ካብ ወረርቲ ዕቝባ ይዀነን ነይሩ እዩ፣ በሪኽ ብምዃኑ እውን ንኸባቢአን ኪቋመታ ይኽእላ ነይረን እየን። መዓልትን ለይትን ኣብ መካበብያን ኣብ ኣፍ ደገታትን ኰይኖም ዚሕልዉ ሓለውቲ እውን ነይሮም እዮም። ንነበርቲ እታ ኸተማ ኸኣ ብዛዕባ ዚመጽእ ዝዀነ ይኹን ሓደጋ እዮም ዜንቅሕዎም ነይሮም። (ኢሳ. 62:6) እቶም ሓለውቲ ምንቃሖምን ትኵራት ምዃኖምን ናይ ህይወትን ሞትን ጕዳይ እዩ ነይሩ።—ህዝ. 33:6።
8 ጆሰፈስ ዚብሃል ኣይሁዳዊ ጸሓፍ ታሪኽ፡ ብ70 ድ.ክ. ሓለውቲ ኣፍ ደገታት ግምቢ ኣንቶንያ ደቂሶም ብምንባሮም፡ ሓይልታት ሮሜ ነቲ ምስ መካበብያ የሩሳሌም ዝለገበ ግምቢ ኺቈጻጸርዎ ኸም ዝኸኣሉ ኣዘንትዩ እዩ። እቶም ሮማውያን ካብኡ ናብታ ቤተ መቕደስ ጐይዮም ኣኣትዮም ብሓዊ ኣንደድዋ፣ እዚ ኸኣ መወዳእታ እቲ ኣብ ልዕሊ የሩሳሌምን ኣይሁድን ወሪዱ ዝነበረ ብርቱዕ ጸበባ ዀነ።
9. ሎሚ ዘለዉ ብዙሓት ሰባት እንታይ እዮም ዘይፈልጡ፧
9 ሎሚ ብዙሓት ሃገራት ሓለውቲ ዶብን ጽኑዕ ሓለዋ ዚገብር ተክኖሎጅን እየን ዚጥቀማ። ዶበን ጥሒሶም ዚኣትዉ፡ ንሃገራዊ ጸጥታ ድማ ኣብ ሓደጋ ዜእትዉ ጸላእቲ ኸይመጽወን ድማ ይሕልዋ። እዞም ሓለውቲ እዚኦም ግና፡ ካብ ሰብኣውያን መንግስትታት ወይ ካብ ሰባት ዚመጽእ ሓደጋታት ጥራይ እዮም ኬለልዩ ዚኽእሉ። ክርስቶስ ዝንጉሳ ሰማያዊት መንግስቲ ኣምላኽ ከም ዘላን ንጥፈታታ ተካይድ ምህላዋን ኣይፈልጡን እዮም፣ ኣብቲ ኣብ ልዕሊ ዅሎም ኣህዛብ ኣንጸላልዩ ዘሎ ፍርዲ እንታይ ግደ ኸም ዘለዋ እውን ኣይፈልጡን እዮም። (ኢሳ. 9:6, 7፣ ዳን. 2:44) በቲ ኻልእ ሸነኽ ግና፡ ንሕና ብመንፈሳዊ መዳይ ነቒሕና ምስ እንቋመት፡ መዓልቲ ፍርዲ ኣብ ዝመጸት እንተ መጸት ድሉዋት ኴንና ኽንጸንሕ ንኽእል ኢና።—መዝ. 130:6።
ንቕሓትካ ኸይዳኸም ተጠንቀቕ
10, 11. (ሀ) ብዛዕባ እንታይ ኢና ኽንጥንቀቕ ዘሎና፧ ስለምንታይከ፧ (ለ) ድያብሎስ ንሰባት፡ ንትንቢታት መጽሓፍ ቅዱስ ዕሽሽ ኪብሉ ኸም ዝጸለዎም ዘእመነካ እንታይ እዩ፧
10 ምሉእ ለይቲ ነቒሑ ኺሕሉ ዝሓደረ ሓላዊ እሞ ብኣእምሮኻ ስኣል። ግዜ ሓለዋኡ ቐቅድሚ ምብቃዑ፡ ብዝያዳ ይደክምን ይታኸስን እዩ። ብተመሳሳሊ፡ ናብ መወዳእታ እዚ ስርዓት እዚ ብዝቐረብና መጠን፡ ንቑሓት ክንከውን ብዝያዳ የጸግመና እዩ። ክሳዕ መወዳእታ ኽንነቅሕ እንተ ዘይክኢልና፡ ብሓቂ ዜሕዝን እዩ ዚኸውን! እንተ ዘይተጠንቂቕና፡ ንንቕሓትናን ንኣትኵሮናን ኬዳኽሞ ዚኽእል ሰለስተ ኣሉታዊ ጽልዋ እስከ ንርአ።
11 ድያብሎስ ንሰባት፡ ንመንፈሳዊ ነገራት ከም ዘይግደሱ ይገብሮም ኣሎ። የሱስ ቀቅድሚ ሙማቱ ንደቀ መዛሙርቱ ብዛዕባ “ገዛኢ እዛ ዓለም እዚኣ” ሰለስተ ሳዕ ኣጠንቂቕዎም እዩ። (ዮሃ. 12:31፣ 14:30፣ 16:11) ሰባት ነቲ ብዛዕባ መጻኢ ዚገልጽ ትንቢታት ኣምላኽ ዕሽሽ ኢሎም ብህጹጽ ስጕምቲ ምእንቲ ኸይወስዱ፡ ድያብሎስ ኣብ ኣእምሮኣዊ ጸልማት ከም ዚዓጽዎም፡ የሱስ ይፈልጥ ነይሩ እዩ። (ጸፎ. 1:14) ሰይጣን ብናይ ሓሶት ሃይማኖታት ገይሩ ንኣእምሮ ሰባት ኣዕዊርዎ ኣሎ። ምስ ሰባት ኣብ እትገብሮ ዝርርብ እንታይ ኣስተውዒልካ፧ ንሰባት ብዛዕባ ምምጻእ መወዳእታ እዚ ስርዓት እዝን ክርስቶስ ኣብ መንግስቲ ኣምላኽ ይገዝእ ከም ዘሎን ክትነግሮም ከለኻ፡ ድያብሎስ “ንኣእምሮ እቶም ዘይኣመንቲ ኣዕዊርዎ” ኸም ዘሎ ትርኢዶ ኣለኻ፧ (2 ቈረ. 4:3-6) ክንደይ ሳዕ እዮም ሰባት “ኣይንደልን ኢና” ዚብሉና፧ እዛ ዓለም ናበይ ገጻ ተምርሕ ከም ዘላ ኽንነግሮም ክንፍትን ከለና፡ ተገዳስነት የብሎምን።
12. ድያብሎስ ኬታልለና ኸነፍቅደሉ ዘይብልና ስለምንታይ ኢና፧
12 ካልኦት ተገዳስነት ዘይብሎም ምዃኖም ተስፋ ኬቝርጸካ ወይ ንንቕሓትካ ኼዳኽሞ ኣይትፍቀድ። ንቑሕ ክትኰነሉ ዘሎካ ምኽንያት ኣጸቢቕካ ትፈልጦ ኢኻ። ጳውሎስ ንክርስትያን ብጾቱ፡ “መዓልቲ የሆዋ ኸምቲ ሰራቒ ብለይቲ ዚመጾ ዀይና ኸም እትመጽእ፡ ንስኻትኩም ባዕላትኩም ኣጸቢቕኩም ትፈልጡ ኢኹም” ኢሉ ጽሒፉሎም እዩ። (1 ተሰሎንቄ 5:1-6 ኣንብብ።) የሱስ ድማ፡ “ወዲ ሰብ ብዘይሓሰብኩምዋ ሰዓት ኪመጽእ እዩ እሞ፡ ድሉዋት ኩኑ” ኢሉ ኣጠንቂቑና እዩ። (ሉቃ. 12:39, 40) ድሕሪ ሓጺር እዋን፡ ሰይጣን ንብዙሓት ሰባት፡ ብሓሶት “ሰላምን ደሓንን!” ከም ዚስምዖም ኪገብር እዩ። ኵነታት ዓለም ደሓን ከም ዝዀነ ገይሮም ምእንቲ ኺሓስቡ፡ ኬስሕቶም እዩ። ንሕናኸ፧ ‘ክሳዕ ዝነቓሕናን ቀልብና ኽሳዕ ዝሓለናን፡’ እታ መዓልቲ ፍርዲ እቲኣ ‘ኸም ንሰረቕቲ ኣይትመጸናን እያ።’ ስለዚ ኸኣ ኢና መዓልቲ መዓልቲ ንቓል ኣምላኽ ከነንብቦን ብዛዕባ እቲ የሆዋ ዚብለና ኸነስተንትንን ዘሎና።
13. መንፈስ ዓለም ንደቂ ሰብ ብኸመይ ይጸልዎም ኣሎ፧ ካብቲ ሓደገኛ ጽልዋ እቲኸ ኸመይ ጌርና ኸነምልጥ ንኽእል፧
13 መንፈስ ዓለም ብመንፈሳዊ መዳይ ንሰባት የደቅሶም ኣሎ። ብዙሓት ሰባት ኣብ መነባብሮኦም ጥራይ እምብዛ ስለ ዜተኵሩ፡ “መንፈሳዊ ነገራት ዚሃርፉ” ኣይኰኑን። (ማቴ. 5:3) ኣብቲ “ትምኒት ስጋን ትምኒት ኣዒንትን” ዜለዓዕል ዚማርኽ ስጋዊ ነገራት እዛ ዓለም እዚኣ ጥሒሎም ኣለዉ። (1 ዮሃ. 2:16) ናይ መዘናግዒ ኢንዱስትሪ እውን ንሰባት “ተድላ ዚፈትዉ” ገይርዎም ኣሎ፣ እቲ ኢንዱስትሪ ዜቕርቦ ፈተናታት ከኣ በብዓመቱ እናገደደ ይኸይድ ኣሎ። (2 ጢሞ. 3:4) በዚ ምኽንያት እዚ ድማ እዩ ጳውሎስ ንክርስትያናት ብመንፈሳዊ መዳይ ምእንቲ ኸይድቅሱ፡ “ትምኒት ስጋ ኸተርውዩ ኢልኩም ኣይትሃቅኑ” ዝበሎም።—ሮሜ 13:11-14።
14. ኣብ ሉቃስ 21:34, 35 እንታይ መጠንቀቕታ ንረክብ፧
14 መንፈስ ዓለም ዘይኰነስ፡ መንፈስ ኣምላኽ እዩ ኺጸልወና እንደሊ። የሆዋ ብመንፈሱ ኣቢሉ ብዛዕባ እቲ ዚመጽእ ዘሎ ዅነታት ብንጹር ከም እንርዳእ ገይሩና ኣሎ። [1] (1 ቈረ. 2:12) ኰይኑ ግና፡ ሓደ ሰብ ብመንፈሳዊ መዳይ ንምትኻስ ፍሉይ ነገር ኣየድልዮን እዩ፣ ኣብ ናብራኡ ንቡር ንጥፈታት ብምብዛሕ ንመንፈሳዊ ንጥፈታት ግዜ እንተ ስኢኑሉ ጥራይ ብመንፈሳዊ መዳይ ኪታኸስ ይኽእል እዩ። (ሉቃስ 21:34, 35 ኣንብብ።) ንመዓልቲ የሆዋ ነቒሕና ስለ እተጸበና፡ ካልኦት የላግጹልና ይዀኑ፣ ብሰንኪ እዚ ግና ናይ ህጹጽነት መንፈስ ከነጥፍእ የብልናን። (2 ጴጥ. 3:3-7) ኣብ ክንዳኡስ፡ ምስ ክርስትያናት ብጾትና ሓቢርና ኣብቲ መንፈስ ኣምላኽ ዘለዎ ኣኼባታት ጉባኤ ኣዘውቲርና ኽንእከብ ኣሎና።
15. ጴጥሮስን ያእቆብን ዮሃንስን እንታይ ድኽመት እዩ ነይርዎም፧ ንሕናኸ እንታይ ምስ እነጕድል ኢና ኸማታቶም ክንደክም እንኽእል፧
15 ዘይፍጹም ስጋና ንንቕሓትና ኼዳኽሞ ይኽእል። ሰባት ብስጋዊ ድኽመቶም ኪስነፉ ኸም ዚኽእሉ የሱስ ይፈልጥ ነይሩ እዩ። ኣብታ ቐቅድሚ እታ የሱስ እተቐትለላ መዓልቲ ዝነበረት ለይቲ እንታይ ከም ዝዀነ እሞ ንርአ። የሱስ ንጽህናኡ ምእንቲ ኺሕሉ፡ ብርታዐ ንምርካብ ናብ ሰማያዊ ኣቦኡ ኺምህለል ነይርዎ። ንሱ ኺጽሊ ኸሎ ድማ፡ ንጴጥሮስን ንያእቆብን ንዮሃንስን፡ “ንቕሑ” ኢልዎም ነይሩ። ንሳቶም ግና እቲ ዚመጽእ ዝነበረ ነገር ክሳዕ ክንደይ ከቢድ ምዃኑ ኣይፈለጡን። ከምቲ ጐይታኦም ዝበሎም ኣብ ክንዲ ዚነቕሑ፡ ደኺሞም ብምንባሮም ደቀሱ። የሱስ ግና ሰብነቱ ደኺሙ እኳ እንተ ነበረ፡ ነቒሑ ናብ ኣቦኡ ብጽኑዕ ይጽሊ ነበረ። እቶም ብጾቱ እውን ከምኡ እዮም ኪገብሩ ነይርዎም።—ማር. 14:32-41።
16. ብመሰረት ሉቃስ 21:36፡ የሱስ ‘ክንነቅሕ’ እተማሕጸናና ብኸመይ እዩ፧
16 ብመንፈሳዊ መዳይ ‘ንቑሕ’ ምዃን ኪብሃል ከሎ፡ ቅኑዕ ንምግባር ክንሕልን ኣሎና ማለት ጥራይ ኣይኰነን። ካብቲ ኣብ ስፍራ ኣታኽልቲ ጌተሴማኔ ዘጋጠመ ነገር ሒደት መዓልትታት ኣቐዲሙ፡ የሱስ ንደቀ መዛሙርቱ፡ ናብ የሆዋ ኺምህለሉ ተማሕጺንዎም ነይሩ እዩ። (ሉቃስ 21:36 ኣንብብ።) ስለዚ፡ ብመንፈሳዊ መዳይ ንቑሕ ንምዃን፡ ብጸሎት ክንነቅሕ ኣሎና።—1 ጴጥ. 4:7።
ካብ ቅድሚ ሕጂ ብዝያዳ ንቕሑ
17. ነቲ ኣብ ቀረባ እዋን ዚመጽእ ድሉዋት ምዃንና ኸመይ ጌርና ርግጸኛታት ክንከውን ንኽእል፧
17 የሱስ ብዛዕባ መወዳእታ ግዜ ኺገልጽ ከሎ፡ “ብዘይሓሰብኩምዋ ሰዓት ኪመጽእ እዩ” ስለ ዝበለ፡ ብመንፈሳዊ መዳይ እንታኸሰሉ ግዜ ኣይኰነን፣ ነቲ ሰይጣንን ዓለሙን ዜቕርቡልና፡ ስጋና እውን ዚምነዮ ዘይጭበጥ ሕልሚ እንስዕበሉ ግዜ እውን ኣይኰነን። (ማቴ. 24:44) ኣምላኽን ክርስቶስን ብመጽሓፍ ቅዱስ ገይሮም፡ ኣብ ቀረባ እዋን እንታይ ከም ዚጽበየናን ከመይ ጌርና ኽንነቅሕ ከም ዘሎናን ተማሕጺኖምና ኣለዉ። ንመንፈሳውነትናን ነቲ ምስ የሆዋ ዘሎና ርክብን ከነተኵረሉ፡ ንመንግስቲ ኣምላኽ ድማ ቀዳምነት ክንህብ ኣሎና። ነቲ ዚመጽእ ድሉዋት ምእንቲ ኽንከውን፡ ነዚ ዘለናሉ ግዜን ነዚ ዚኸውን ዘሎ ፍጻመታትን ከነለልዮ ኣሎና። (ራእ. 22:20) ነዚ ምልላይና፡ ናይ ህይወትን ሞትን ጕዳይ እዩ!


text:
1ሊቀ ካህናት ዝኸውን ኲሉ ኻብቶም ከምኡ ዝበሉ ሰባት እዩ ዝኅረ። ንእግዚኣብሔር ምእንቲ ሰባት መባእን መሥዋዕትን ከቕርብ ድማ ይሽየም። 2ንሱ ባዕሉ ድኽመት ዘለዎ ስለ ዝኾነ ነቶም ዘይፈልጡን ዝተጋገዩን ክርህርሀሎም ይኽእል እዩ። 3ድኽመት ስለ ዘለዎ ከምቲ ምእንቲ ሕዝቢ ኸምኡውን ምእንቲ ርእሱ ናይ ኃጢኣት መሥዋዕቲ ኸቕርብ ይግብኦ። 4ከም ኣሮን ብእግዚኣብሔር ዝተጸውዐ እምበር ነዝ ኽብሪዙይ ባዕሉ ኽረኽቦ ዝኽእል ሓደኳ የለን። 5ክርስቶስውን ሊቀ ካህናት ንምዃን ንባዕሉ ኣየኽበረን። ግና እግዚኣብሔር ንስኻ ወደይ ኢኻ፤ ኣነ ሎሚ ወለድኩኻ በሎ እምበር። 6ኣብ ካልእ ሥፍራ ድማ ንስኻ ከም መዓርግ መልከጼዴቅ ንዘለዓለም ካህን ኢኻ በሎ። 7ኢየሱስ ሥጋ ለቢሱ ኣብዛ ምድሪ እዚኣ እንተሎ ካብ ሞት ከድኅኖ ናብ ዝኽእል ጸሎትን ልመናን ብብርቱዕ ገዓርን ንብዓትን ኣቕረበ። ንእግዚኣብሔር ይእዘዝ ስለ ዝነበረ ኸዓ ልመናኡ ተሰምዐ። 8ወዲ እግዚኣብሔር እኳ እንተኾነ በቲ ዝተቐበሎ መከራ ተኣዛዚ ምዃን ተምሃረ። 9ሥራሑ ምስ ፈጸመ ድማ ነቶም ዝእዘዝዎ ዅላቶም ናይ ዘለዓለም ድኅነት ክረኽቡ ምኽንያት ኮኖም። 10እግዚኣብሔር ከዓ ኸም መዓርግ መልከጼዴቅ ሊቀ ካህናት ገይሩ ሸሞ። 11ብዛዕባ እዝ ነገር እዙይ እንብሎ ብዙኅ ነይሩና፤ ዘይተስተውዕሉ ድንዙዛት ስለ ዝኾንኩም ግና ኽንገልጸልኩም ኣፀጋሚ እዩ። 12ካብ ዝኣመንኩምሉ ኽሳዕ ሕዝስ መምህራን ክትኮኑ እኳ ምተገበአኩም ነይሩ፤ ገና ናይ መጀመርታ ትምህርቲ ቓል እግዚኣብሔር ደጊሙ ዝምህረኩም የድልየኩም ኣሎ። ጸባ ደኣ እምበር ዕፁም ምግቢ ኣየድልየኩምን እዩ። 13ጸባ ዝምገብ ኲሉ ሕፃን ስለ ዝኾነ ብዛዕባ ናይ ጽድቂ ነገራት ክፈልጥ ኣይኽእልን። 14ዕፁም ምግቢ ግና ነቶም ጽቡቕን ክፉእን ንምፍላይ ንባዕልቶም ንዘላመዱ ንዓበይቲ እዩ።
Copyright
Learn More


text:
ኣብ መግለጺ ቁጽሪ 1 ብምዑታት ጀጋኑ ኤርትራውያን መንእሰያት ኣብ መደብር ዕደና ቢሻን መደበር ኣጽዋር ከባቢ ማይ ዕዳጋ /እንደኣመሪካን/ ብስርሒት ኣግእዞ መጥቃዕቲ ከምዘካየዱ ብመገዲ መርበብ ሓበሬታ ኣስማሪኖ ምግላጽና ይዝከር፡፡ ቅድሚ እዚ መግለጺ ምዝርግሑ ገለገለ መርበብ ሓበሬታታት ኤርትራ፡ ኢትዮጳያን ሱዳንን ዝተፈላለየ ወረታት ክፍንዋ ቀንየን፡፡ እቲ ፍጻመ ኣብ ግዚኡ ንዘይምሕባር ጠንቂ ምዕፋን ናጻ ፕረስ እቲ ጉጅለ እኳ እንተኾነ ንሚስጥራዊነት ፈጸምቲ ስርሒት ተባሂሉ ዝተፈጠረ ምድንጓይ'ውን እቲ ካልእ ምኽንያት'ዩ ኔሩ፡፡
ዕለት 01/04/2015 ድሕሪ ምግላጽና ግን ብሓደ ተቓዋሚ ሓይሊ እየ ናይ ዝብል ውድብ መርበብ ሓበሬታ ኣቢሉ ነቲ ዘይድፈር ዝመስል ዝነበረ ዝደፈሩ ጀጋኑና ዝኽሕድ መግለጺታት ምውጽኡ ተዓዚብና፡፡ ትሕዝቶ እቲ መግለጺ ፈጻሚ ስርሒት ካልእ ኣካል ምኻኑን ምንጭታቱ ካብ ኣስመራ ከምዝገለጽሉን ይሕብር፡፡ ካብቲ ስርሒት ርሒቕካን ብድሕሪ መጋረጃ ኮይንካ ዘዝመሰለካ ኣብ ገጻት ኮምፕዩተር ምጥቃዕ ንረብሓ መን ምኻኑ ግን ዋድሕ ኣይኮነን፡፡ ብወገንና ግን ዘዝመስለካ ምዝርጋሕ ከም መሰል እንዳተወስደ ጭብጢ ዘይብልካ ምዝርጋሕ ዕንቅፋት ናይ ለውጢ ካብ ምኻን ዝሓልፍ ፋይዳ ክህልዎ ከምዘይክእል ንነግር፡፡ እንተ ንኩውንነት'ቲ ፍጻመ ግን ነቲ ብቐረባ ዝዕዘብ ህዝብን ፈጸምቱን እንተሓደግናዮ ይሓይሽ፡፡
ተሓጓሚ እንኮሎስ ተሓዚ…. ከምዝበሃል ባዕሉ'ቲ መጥቃዕቲ ዝወረዶ ጉጅለ ንእሙናት ኣባላቱ ኣኪቡ ብወግዒ ዝገለጾ ኪሕድካ ሃረምትኻ ካልኦት እዮም ዘስምዕ ኣምባሳደራት ናይቲ ጉጅለ ድዮም ዋላ ካልእ ምኽንያቱ ዘይርደኣካ መግለጺታት ምሃብ ኣይኮነንዶ ብህዝቢ በቲ ጉጅለ'ውን እንተኾነ ተቐባልነት ከምዝሰኣነ ደጊምና ንገልጽ፡፡
ጉጅለ ኢሰያስ ሰምበት ዕለት 05/04/2015 ከም ዓንዲ ሑቖኡ ንዝወስዶም ኣሃዱታት ጸጥታ (ሓለፍቲ ክፍልታት ሃገራዊ ድሕነትን ጸጥታን) ኣብ ከተማ ከረን ኣኪቡ ኣብ ልዕሊ ዕደና ቢሻን ከባቢ ማይ ዕዳጋ እንዳ ኣመሪካን ዘይዕውት ፈተነታት ከምዝተኻየደ ኣሚኑ፡፡ ፈጸምቲ እቲ ፈተነ ብሰብ ኣልቦ ነፈርቲ፡ ብኢትዮጵያ፡ ብኤርትራውያን ተጻባእቲ ጉጅለታት ዘይኮነ ኣብ ውሽጢ ኤርትራ ብዝነብሩ ውልቀ ዜጋታት ከምዝተፈጸመ፡፡ እዞም ጸረ መንግስቲ ዜጋታት ሕነ ናይቲ ዝፈረሰ ኣባይቲ ንምፍዳይ ኢሎም ፍሹል ፈተነታት ከምዘካየድዎን፡ ንምቁጽጻሮም ድማ ከቢድ ከምዘይኮነ ብዕሊ ተገሊጽሎም፡፡
ነዚ መግለጺ ዝሃቡ ሓለፍቲ እቲ ጉጅለ ብር/ ጀነራል ኣብርሃ ካሳን ብር/ ጀነራል ስምኦን ገብረድንግልን እዮም፡፡ ጎስጓሶም ተኣማንነት መታን ክረክብ ካብ ተሳተፍቲ ኣኼባ ወከልቲ ሰባት ንዕደና ቢሻ ከይዶም ክዕዘቡ'ውን ተፈቒዱሎም፡፡ እንተኾነ እቶም ክዕዘቡ ዝተላእኩ ወከልቲ ናይቲ ኣኼባ ኣብቲ ዕደና ዝካየደሉ ቀንዲ ቦታ ከይኣተው ማለት ናብቲ መጻረዪ GOLD,COPPER & Future Zinc plants ማሽናት ከየጸግዑ ኣብ ጫፍ ዝርከብ እኩብ ሓመድ ኣርእዮም ስለዝመለስዎም ንምጥርጣሮም ዝድርዕ ኩነታት ከምዘጋጠሞም ኣረጋጊጾም፡፡
እዚ ጎስጓስ ኣብ ሓለፍቲ'ቲ ትካል (ሃገራዊ ድሕነት) ጥራይ ዘይኮነ እንኮላይ ኣብ ሰራዊት ኣብ ገለ ኣሃዱታት ካብ ማእከልነት ሓይሊ ንላዕሊ ኣኼባታት ብምክያድ ነቲ ብመራኸቢ ብዙሓን ዝውረ ሓቂ ከምዘይኮነ፡ ብወያነ ይኹን ካልእ ናይ ደገ ሓይሊ ከምዘይተፈጸመ ኣብ ውሽጢ ኣብ ማእከል ህዝቢ ብዝተሓብኡ ንመንግስቲ ዝጻብኡ ገለ ወልቀ ዜጋታት ዝተኻየደ ፍሹል ፈተነ ከምዝነበረ፡ ዘስዓቡዎ ጉድኣት ግን ከምዘየለ ይገልጹ ኣለው፡፡ ቀጺሎም ብዛዕባ'ዚ ጉዳይ ዝምልከት ብዝተፈላለዩ መዓከናት ዜና ዝላባዕ ዝተፈላለየ ወረታት ክሰምዑ ከምዘይብሎም ንህዝብን ሰራዊትን የጠንቅቑዎ ኣለው፡፡
ገለ ኣዘዝቲ ሰራዊት ኣብ ክንዲ ብዛዕባ “ፍሹል ፈተነ” ንዛረብ ክፍታሕ ኣብ ዘለዎ ቀንድን በዳህን ዛዕባ ንዘቲ ብምባል ኣንፈቱ ክጥምዝዙ ይፍትኑ ኣለው፡፡ እቲ መዛረቢ ዛዕባ ቀንዲ ጉዳይ ሃዳምነትን ስግረ ዶብን ሰራዊት ናብ ኢትዮጵያ መግትኢ ክግበረሉ ይግባእ ዝብል'ዩ፡፡ ኣዝዩ ኣሰካፊ ኢዩ ንዝበልዎ ህድማ ሰራዊት ንምዕጋት ከም መፍትሒ ዘቕርብዎ ዘለው ሓደ እቲ ልሙድ መፈራርሒ ኮይኑ፡ ካልኣይ ንኹሉ ኣባል ሰራዊት ካብ ኣስመራ ወጻኢ ኣብ ካልኦት ከተማታትን ሓውሲ ከተማታትን፡ መንግስቲ መሬት ከምዝዕድልን በቢዝደልይዎ ዓይነት መንበሪ ኣባይቲ ከምዝሰርሓሎምን፡ ከይሓነኹ ይመባጽዕሉ ኣለው፡፡ ሳልሳይ መፍትሒ ሕቶ ደሞዝን ምዕዳል መዓርግን በብደረጃኡ ክጅምር ከምዝኾነ ኣዛዚ ደቡባዊ እዚ ሜጀር ጀነራል ሃይለ ሳሙኤል (ቻይና) ዝርከቦም እናዞሩ ክጉስጉሱ ቀንዮም ኣለዉ፡፡
ሓለቓ ስታፍ ሓይልታት ምክልኻል ኤርትራ ጀነራል ፍሊጶስ ወልደዮውሃንስ /ንቕዘ/ እውን ንገዛእ ርእሱ “ኩሉ ክንገብሮ ዝግበኣና ክንገብር ንዳሎ ኣሎና፡፡ ንስኻትኩም ግን ኣይትህደሙ፡፡ ምህዳምኩም ዘይተርፍ እንተኮይኑ ከኣ ካብ ናብ ወያነ ናብ ሱዳን ህደሙ፡፡” ብምባል ንሰራዊት ቀቢጸ ተስፋ ለበዋ ሂቡ፡፡ ድሕሪ እዚ ጎስጓስ ናይ ንቕዘ ሃዳምነት ካብ ናብ ኢትዮጵያ ናብ ሱዳን ዝምረጸሉ ምኽንያት እንታይ ኢዩ?'' ኢሎም ንዝሓተቱ ኣባላት ሰራዊት ከይሓነኸ ኣብ ማእከል እቲ ኣኼባ ክእሰሩ ኣዚዙ፡፡
ኣብ ኣኼባ ከረን ንስርሒት እንዳኣመሪካ ናይ ዝተሃሞኸ ሓደስቲ ኣጽዋር ኣመልኪቶም ዝሃብዎ መግለጺ ኣዝዩ ድኹም'ዩ ኔሩ፡፡ እቲ ጉጅለ ኣብዚ ቦታ'ዚ ዝጎነፎ ኪሳራ ከቢድ እዩ፡፡ እቲ ኣኼባ ካብ ኣስመራ ንከረን ዝተመረጸሉ እውን ብዘይምኽንያት ኣይነበረን፡፡ ካብ ኣስመራ ንማይ ዕዳጋ ቀረባ ስለዝኾነ ንተሳተፍቲ ከም ናይ ቢሻ ኪዱ ረኣዩዎ ኢሎም ከደናግርዎም ስለዘይክእሉን ምኻኑ ርዱእ ኢዩ።
እንዳኣመሪካ ተኸዚኑ ኣብ ልዕሊ ዝነበረ BM 27 Uragan (9p140) ዝበሃል ወንጫፊ ሮኬት ከበድቲ ኣጽዋር ድሕሪ ኩናት ምስ ኢትዮጵያ 2003 ዝኣተወ እዩ፡፡ እዚ ከበድቲ ኣጽዋር ልክዕ ስሙ ንምሽፋን “ዘኢትነገር”ተባሂሉ ኢዩ ዝጽዋዕ ኔሩ፡፡ “ዘኢትነገር” ዝጸዓና መካይን ብዝሐን ልዕሊ 10 ምስ ተኮስቱን ተተኮስቱን ተሓምሺሹ ኢዩ። ወጋሕታ ሰዓት 4፡30 ምስ ተሃርመ ናብ ሰማይ ዝዓረገ ትኪን ሓያል ባርዕ ዝፈጠሮ ባናን ህዝቢ ከተማ ደቀምሓረን ማይ ዕዳጋን ከባቢኡን ካብ ገዛውቶም እንዳወጹ ተዓዚቦሞ ኢዮም። ምስ ወግሐ ኣርሓ ደርሆ ናይቲ ጉጅለ ወይ ኢሰያስ ኣፈወርቂ፡ ፍሊጶስ /ንቕዘ/ ፡ ብር/ ጀነራል ብላታን ኣዛዚ ናይቲ ኣሃዱ 74 ምኻኑ ኢዩ ካልኦትን ዜሮም ርእዮሞ፡፡ ዝተቓጸለ ክሳብ ዝጓሓፍን ኩነታት ክሳብ ዝረጋጋእን ዝኾነ ይኹን ሰብ ከይኣቱን ከይወጽእን ትእዛዝ ሂቡ ጉጅለኡ ሒዙ ተመሊሱ።
ድሕሪ እዚ ዝበረኸ መስተንክራዊ ስርሒት ዘሎ ሓድሽ ምዕባለታት እዚ ክብ ኢሉ ዝተገልጸ ኮይኑ፡ እቶም ምዑታት ጀጋኑ ሰራሕቲ ቅያ መንእሰያት፡ ብፍላይ ከኣ እቶም ኣብ ውሽጢ ምስ ህዝቦም፡ ሓይልታት ምክልኻሎምን ኣብ ዝተፈላለዩ መንግስታዊ ትካላትን ኮይኖም ዝቃለሱ ዘለው ሃገራውያን ናብዚ ዝበረኸ ስርሒት ንምስግጋር በብግዝዪኡ ክዓምዎም ዝጸንሑ ቅድሚ ሕጂ ዘይተዘርበሎም ብርክት ዝበሉ ዝተፈላለዩን ናእሽቱ ስርሒታት ክፍጸሙ ጸኒሖም'ዮም፡፡
ኣብነታት ንምጥቃስ ካብ 2008 ንደሓር ዝተኻየዱ ስርሒታት ብጭብጢ ንመልከት፡-
- ዕለት 03/09/2009 ኣብ ቀጽሪ ሓይሊ ኣየር ሰንበል ናብ ቤ/ጽሕፈት መጀር ጀነራል ተኽላይ ሃብተስላሰ ታርጌት ዝገበረ ስርሒት ተፈቲኑ፡፡ ንሰነዳትን ምሉእ ኣቑሑት ናይቲ ኦፊስ ኣኻኺቡ ቦምባ ኢድ ብምእታው ከቃጽል ኣብ መስርሕ እንከሎ ብኣባላት ሓለዋ እቲ ቀጽሪ ተኪሶም ስለዝሃረምዎ ተታሒዙ፡፡ እዚ ፍጻመ እዚ በቶም ምዑታት ውዱባት ጀጋኑ ዝተፈተነ ኮይኑ ኣብ ልዕሊ ሰበ-ስልጣን እቲ ጉጅለ ዝፈጠሮ ስንባደ ኣዝዩ ልዑል ኔሩ፡፡
- ናብ ዕለት 01/09/2009 ኣብ ዘውገሐ ለይቲ ኣብ ምብራቓዊ ኣጻድፍ ኣከለጉዛይ ኮለላን ተፍትሽን ምስ ዘካይድ ዝነበረ ኣሃዱታት ጸላኢ ሓያል ረጽሚ ተኻይዱ፡፡ እቲ ብብርጋዴር ጀነራል እዮብ ፍስሃየ (ሓሊባይ) ተመሪሑ ኣብ ልዕሊ ደለይቲ ለውጢ ዝተኻየደ ሃንደበታዊ ተፍትሽ ዘጋጠመ ናይ ቶኹሲ ምልውዋጥ ካብ ወገን 6 ኣባላት ክስውኡ እንከለው፡ ካብ ጸላኢ ድማ 4 ምውታትን 7 ውግኣትን ኔሮሞ፡፡ በዚ ዝተሰናበደ ጸላኢ ምውታቱን ውግኣቱን ብሄሊኮፕተር ወሲዱ እቲ ንሱ ምቕራም ኢሉ ዝጽወዖ ቀጺሉዎ፡፡
ብኣጋጣሚ እዚ ኩነታት ጀነራል ስብሓት ቀጥታ ነቲ ስርሒት ዝመርሖ ዝነበረ ሓሊባይ ካብ መስመር ኢረፋይለ ንዙላን ገላዕሎን ዝወስድ መስመር ዘለው ነበርቲ ህዝቢ ንደለይቲ ለውጢ ስንቅን መዕቆቢን ከምኡ እውን ሚስጢር ብምዕቃብን ብምምጋብን ይተሓባበርዎም ከምዘለው ካብ በዓል ወዲ ካሳ ዝተረኽበ ጽጹይ ሓበሬታ ከምዘሎን ኣብ ልዕሊ እዞም ነብርቲ እዚኦም ምሕረት ዘይብሉ ስጉምቲ ክውሰድ ብኣካል ከይዱ ወተሃደራዊ ትእዛዝ ሂቡዎ፡፡
ተወሳኺ ትእዛዝ ጀነራል ሰብሓት እዚ ኩነታት ምስ ተጻባኢ ጉጅለ ዓፋር ቀይሕ ባሕሪ ዝተኣሳሰረ ክኸውን ከምዝኽእል፡፡ እዚ ምንቅስቓስ እዚ ናብ ህዝቢ ሳሆን ከበሳታት ኣከለጉዛይን እንተሊሒኹ ብቐሊሉ ንምእላዩ ኣጸጋሚ ከምዝኾነ፡ ህጹጽ መዕገቲ ክግበረሉ ከምዝግባእ፡ ኣብዚ እዋናውን ኣገዳስን ስርሒት እዚ ሓሊባይ ቀጥታ ክሳትፎ ከምዘለዎ ኣዚዝዎ ከምዝተመልሰ ኣብ ከርሶም ብዝነበሩ ደለይቲ ለውጢ ብኣግኡ ፈሊጥናዮ ኢና፡፡
- ኣብ መጀመሪያ ሰሙን ናይ ወርሒ 09/2009 ኣብ መራጉዝ ምምሕዳር ዓዲ ማይ-ልሓም ንነበርቲ እታ ዓዲ ኣማሓደርትኹም ምረጹ ምስተባህሉ ሎሚ ኣይንመርጽ ጽባሕ ኣይንመርጽ፡ ንመላእ ኤርትራ ዝመርሕ መንግስቲ ብህዝቢ ዘይተመርጸ ኣብ ዓድታት ወሪድካ ምርጫታት ምክያድ ላግጺ እዩ፡፡ ወይ በቲ ናይ ቀደምና ሕጊ እንዳባ ክንመሓደር ኣለና ወይ ከኣ በቲ 1997 ዝጸደቐ ቅዋምና ምርሑና ዘስምዑ ሕቶታት ካብ ህዝቢ ክለዓሉ ውዱባት ኣባላት ብሕቡእ ናብ ህዝቢ ምስዘርግሕዎ እቲ ህዝቢ ነዚ ጭርሖታት እዚ ዓጢቑ ዕጭ ሓንፊፉ ንመደባት መንግስቲ ነጺጉ፡፡
ድሕሪ እዚ ኣማሓዳሪ ዞባ ደቡብ ነበር ሙስጦፋ ኑርሑሴን ንሕቶ ህዝቢ ብግቡእ ክፈትሕ ኣብ ክንዲ ምጽዓር፡ ብሓይሊ ክፈትሖ ፈቲኑ፡፡ ንኣዛዚ ግንባር ብር/ጀነራል እዮብ ሓሊባይ ዓዲ ስለ ዝኣደመት እቲ ኣድማ ከኣ ፖለቲካዊ ትሕዝቶ ስለዘለዎ ብኣግኡ እንተዘይተጨፍሊቑ ንመላእ ሃገር ጸላዊ ስለዝኾነ፡ ካብ 30 ክሳብ 40 ዝኾኑ ቀንዲ ወደብቲ እዚ ኣድማ ክንቅይዶም ስለዝደለና፡ ነታ ዓዲ ብምልእታ ካብ ማሕበራዊ ኣገልግሎት ዶው ክነብላ ስለዝወሰና፡ እሞ እቲ ኩነታት ልዕሊ ዓቕምና ስለዝኾነ ንሓለዋ ጸጥታ ተሓጋገዙና ብምባል ሕቶ ኣቕሪቡ፡፡
ሓሊባይ ብወገኑ ልዕሊ ዓቕምኻ ስለዘይኮነ ኣይንገብሮን ብምባል ተቓዊሙ ብመገዱ ንጀነራል ሰብሓት ምስሓበረ፡ ጀነራል ስብሓት ብወገኑ ንጦብሎቕሎቕ ኣማሓዳሪ ዞባ ሙስጦፋ ኮኒኑ መልሲ ናይ ሓሊባይ ግቡእ ምኻኑ እንተኾነ እቲ ወሳኒ ፕረዚዳንት ስለዝኾነ ናቱ መልሲ ምጽባይ ከምዘድሊ ንሓሊባይ ገሊጽሉ፡፡ ፕረዚዳንት ንእምቢታ ሓሊባይን ርእይቶ ጀነራል ስብሓትን ብመገዲ ኣመሓዳሪ ዞባ ስለዝሰምዐ ንሓሊባይ ናብ ቤ/ጽሕፈቱ ቀጥታ ጸዊዑ ኣመሓዳሪ ዞባ ዝነገረካ ጉዳይ ስራሕካ ስለዝኾነ ፈጽሞ!፡፡ ነቶም ፖለቲካዊ ሕቶታት ዘልዕሉ ወደብቲ ኣብ ዝጥዕም ቦታ ቀይድኩም ዘየዳግም መቕጻዕቲ ሃብዎም!፡፡ ድሕሪ ሕጂ ንከምዚ ዝኣመሰለ ሓደገኛን ጸላውን ዝኾነ ኩነታት ዘይኮነ ምስምስ ምግባር ኣየድልዮን! ብምባል ከምዘጠንቀቖ ሓሊባይ ንገለ ደቂ መዛምርቱ በጨቕ ከምዘበሎ ብውዱባት ኣባላትና ተረጋጊጹ፡፡
- ኣብ መጀመሪያ ስሙን ወርሒ 05/2009 ኣብ ከባቢ ሸላሎ ኣብ በረኻ ዝሰፈሩ ህዝቢ ዓዲ ጸጸር ኣንጻር መንግስቲ ዝተወደበ ኣድማ ኣካይዶም፡፡ ጠንቂ ኣድማ ንጉዳይ መነባብሮ ዝገልጽ ኮይኑ፡ ብወገን መንግስቲ ነዚ ንምጥባር ሓደ ሓደ መጽለሊ ቴንዳን ንጽሬት ዘድሊ ሳምናን ዓዲልዎም፡፡ ቀጺሉ ድማ ወደብቲ እዚ ሰልፊ ዝከታተሉ ሰባት ንስታፍ ስለያ ግንባር ተኸስተን ንሓላፊ ጸጥታ ዞባ ጋሽባርካ ኮ/ል “ርእሶም” መደብ ተዋሂብዎም ዓቕሞም ዝፈቕዶ ጻዕርታት ኣካይዶም ግን ነቲ ጉዳይ ዝመርሑን ዝወደቡን ኣባላት ክዕወቱሎም ኣይከኣሉን፡፡
- ክሳብ'ዛ ዕለት'ዚኣ ንጸላኢ ሕንቅል-ሕንቅሊተይ ዝኾነ ስርሒት ኣብ ወደብ ባጽዕ ተኻይዱ፡፡ 2008 ኣብ ልዕሊ ኣብ ወደብ ምጽዋዕ ዝተኸዘነ ልዕሊ 11,000,000.00 (ዓሰርተ ሓደ ሚሊዮን ናቕፋ) ዝዋግኡ ካብ ምንጋጋ ህዝቢ ብዝተወስደ ሰልዲ ዝተዓደገ ኣብ እንዳገርግስ ተተኺሉ ናይ ዘሎ ናይ ቴሌቭዥን ሳትላይት ዘገልግል ንብረት ዝሓዘ መኻዚኖ ፍጹም ዓንዩ፡፡ እቲ ንብረት ፈለማ ናይ ቴሌቭዥን ዝርገሐ ዘገልግል ጥራይ መሲሉና ዝነበረ ዳሓር ከምዘረጋገጽናዮ ልክዕ ከምቲ ኣብ ትራክ ቢ ተተኺሉ ዘሎ ናይ ጠለፋ መሳርሒ ኣገልግሎት ዝህብ ንብረት እውን ከምዝነበሮ ኣረጋጊጽና፡፡
ድሕሪ ምዕናው እዚ መናውሒ ዕድመ ስልጣን እቲ ጉጅለ ካብ ቻይና ተቐላጢፉ ነቲ ንብረት ብምዕዳግ 2010 ኣብ ትራክ ቢ ተኺሉ ሓድሽ ናይ ጠለፋ ነቑጣ መስሪቱ፡፡ እዚ ንካልኣይ ግዜ ብወደብ ምጽዋዕ ዝኣተወ ናይ ጠለፋ ዘመናዊ ናውቲ ኣይተዓወትናሉን ኣመሊጡና እዩ፡፡ እዚ ዝስዕብ እቲ ንብረት ተኽዚነሉ ዝነበረ ብስእሊ ዝተሰነየ መረዳእታ ምርኣይ የድሊ።
እዚ ዝተገልጸ ውሑድ ኣብነታት ከም መርኣያ ናብ ዝበረኸ ቅያ ስርሒት ዕደና ቢሻን ወተሃደራዊ መዓሰከር እንዳ አመሪካን ዘሰጋገረ ምኻኑ ክንገልጽ ንፈቱ፡፡ ንህዝቢ ጎስጊስካ ኣንጻር መንግስቲ ንምስላፍ ዝዓለሙ ስጉምታት ከምዝተጀመረ ገለጽቲ ኣብነታት እዮም፡፡ ከከምኣድላይነቶም ክግለጹ ዝግበኦም ብዙሓት ፍጻመታት (ፈተነታት) ከምዘለው በዚ ኣጋጣሚ ነፍልጥ፡፡
ኣድላይነት እዚ መግለጺ፡ ጉዕዞን ምዕባለን ደለይቲ ለውጢ ካበይ ናበይ ከምዝነበረ ንምብራህ ጥራሕ ዘይኮነ፡ ጸላኢ ክገልጾ ዘይከኣለ ግን ከኣ ንጸላኢ ኣዝዩ ዘጨነቐ ፍጻመታት ከምዝነበረ፡ ብወገን ህዝቢ ድማ ዝውድቦን መሪሕ ኮይኑ ኣጆኻ ዝብሎን እንተረኺቡ እንታይ ክገብር ከምዝኽእል ዘረጋገጸ ፍጻመታት'ዩ፡፡
እዚ ኣብ ምንጋጋ ጸላኢ ኣብ ዝተፈላለየ ዞባታት ምስ ህዝቡ ዝነብር ዘሎ (ጉጅለ) ንህዝቡ በዓቱ ብምግባር ካብን ናብን እናተንቀሳቐሰን ሚስጢሩ ዓቂቡን ይቃለስ ኣሎ፡፡ ቃልሱ ብልሙጽ ዘይኮነ ኣብ ዝተፈላለዩ እዋናት መስዋእቲ እናኸፈለ፡ መረርቲ ፈተነታት እንዳሓለፈ ኣብዚ ደረጃ እዚ በጺሑ ኣሎ። ሓያልን ስጡምን ፖለቲካዊ መሪሕነት ክፍጠር ግን ህጹጽ ጻዊዒቱ የቕርብ፡፡
ንጸላኢ ቀንዲ ስግኣት ኮይኑዎ ዘሎ ድማ እዚ ፍኑው ዝመስል ግን ከኣ ዉዱብን ስውርን ውሽጣዊ ተቓዉሞ ህዝቢ እዩ፡፡ ስግኣቱ ንምውጋድ ነቲ ናይ ለውጢ መንኮርኮር ዝኾነ መንእሰይ ኣብ ሃገሩ ክይነብር ንያቱ ኣዕሪቡ ለሚሱ ንኽነብር፡ ካብኡ ሓሊፉ'ውን ክስደድ ከምዘለዎ ኢዩ ፈሪዱዎ። እቲ እንኮ መፍትሒ ግን ከምዚ ብውሑዳት ጀጋኑ ተጀሚሩ ዘሎ እቲ ስርዓት ንዝፈጠሮም ሽግራት ንምውጋድ ሴፍካ ምምዛዝ ኢዩ።
ታሪኽ ሶማል ኣብ ኤርትራ ከይድገም ዝሰግኡ ሰባት ከምዘይተሳእኑ ንፈልጥ፡ ብመንጽር ኣቃውማ ሕ/ሰብ ኤርትራ ግን ዕጫ ሶማል ኣብ ሃገርና ከይድገም ስግኣት የብልናን፡፡ ህዝቢ ኤርትራ ካብቲ ኣብ ስልጣን ዝርከብ ጉጅለ ኢሳያስ ንላዕሊ ዝሓስብ ህዝቢ ኢዩ፡፡ እታ እንኮ ጸገም ንብቱን ተቓዉሞን ኣተሓሳስባታትን ህዝቢ ጠርኒፉ መኣዝኑ ኣትሒዙ እቲ ጉጅለ ዝፈጠሮም ኣውራጃውን ሃይማኖታውን ፍልልያት ያዕ ኢሉ ንህላወ ህዝቡን ሃገሩን ቀዳምነት ሂቡ ብትብዓት ዝቃለስን ዘቃልስን መሪሕ ውድብ እዩ ዝደሊ ዘሎ፡፡
ዓወትና ብደምና!!!


text:
“ሕማመይ ንህይወተይ ኪቈጻጸሮ ኣይፈቕደሉን እየ”
“ኣብ ዓራት ንኽድቅስ ኰነ ኻብ ዓራት ንኽትንስእ፡ ዚሕግዘኒ ሰብ የድልየኒ ነበረ። ብእግሪ ምኻድ ኣዝዩ እዩ ዜሳቕየኒ ነይሩ። ጐረሮይ ስለ ዚዕጾ፡ ንፈውሲ ቓንዛ ዚኸውን መድሃኒት ክውሕጥ ኣይኽእልን እየ ነይረ። ዘይሓዊ ቝስሊ እውን ወጸኒ፣ ገሊኡ ድማ ጸኒሑ ጋንግሪን ኰነ። ነድሪ ኸስዐን ከቢድ ቀሓርን እውን ነበረኒ። እንታይ ከም ዝዀንኩ ኣይተረድኣንን። ገና ኸኣ ጓል ዓሰርተ ዓመት እየ ነይረ።”—ኢላይሳ።
እዚ “ደረቕ ቈርበት” ዝትርጕሙ ስክለሮደርማ ዚብሃል ሕማም፡ ንኣስታት 2.5 ሚልዮን ዚዀኑ ኣብ መላእ ዓለም ዚርከቡ ሰባት ዜጥቅዕ ሕማም እዩ። እቲ መብዛሕትኡ ኣብ ቈልዑ ዚርአ ዓይነት እዚ ሕማም እዚ፡ ሎካላይዝድ ስክለሮደርማ እዩ ዚብሃል፣ እዚ ኸኣ፡ ንኣካሊት ወይ ቲሹ ቘርበት ከም ዚደርቕ ዚገብሮ ሕማም እዩ።
ይኹን እምበር፡ ኢላይሳ፡ ጓል ዓሰርተ ዓመት ከላ፡ ሲስተሚክ ስክለሮደርማ ኸም ዘለዋ ተፈልጠ፣ እዚ ኸኣ ንቘርበታ ጥራይ ዘይኰነስ፡ ንዕዮ ውሽጣዊ ኣካላታ፡ ማለት ንዀላሊታን ንልባን ንሳናቡኣን ንኸስዐኣን ንመዓናጡኣን ብኸቢድ ዚጸሉ እዩ። ሓካይም ድማ፡ እቲ ዚግበረላ ሕክምና ንሓሙሽተ ዓመት ጥራይ ብህይወት ንኽትጸንሕ ከም ዚሕግዛ ገይሮም ሓሰቡ። ኰይኑ ግና፡ ሎሚ እውን እንተ ዀነ፡ ድሕሪ 14 ዓመት ገና ብህይወት ኣላ። ካብ ሕማማ እኳ እንተ ዘይሓወየት፡ ብዛዕባ ህይወት ኣወንታዊ ኣረኣእያ እዩ ዘለዋ። ንቕሑ! ንኢላይሳ ብዛዕባ ሕማማን ብዛዕባ እቲ ንኽትጸንዕ ዝሓገዛ ብርታዐን ሓቲታታ ኣላ።
ከም ዝሓመምኪ ንፈለማ እዋን ዝፈለጥኪ መዓስ ኢኺ፧
ጓል ትሽዓተ ዓመት ከለኹ፡ ገለ ነገር ኣብ ኵርናዕ ኢደይ ምስ ሓረደኒ፡ ኣዝዩ ኣቐንዘወኒ። እቲ ቝስሊ እናዓበየ ስለ ዝኸደ፡ ኪሓዊ ኣይከኣለን። መርመራ ደም ምስ ገበርኩ፡ ሲስተሚክ ስክለሮደርማ ኸም ዘሎኒ ተፈልጠ። ጥዕናይ እናሓደረ ብቕልጡፍ የንቈልቍል ስለ ዝነበረ፡ ስክለሮደርማ ኣብ ምሕካም ክኢላ ዝዀነ ሓኪም ክንደሊ ነበረና።
እሞኸ እቲ እትደልይዎ ዝነበርኩም ሓኪም ረኺብኩምዶ፧
ሪሕ ዚብሃል ምስ ኣዕጽምቲ ዚተሓሓዝ ሕማም እትሕክም ሓንቲ ሓኪም ረኺብና። ኬሞተራፒ ዚብሃል ሕክምና እንተ ገይረ፡ ንፍጥነት እቲ ሕማመይ ኪንክዮን ንህይወተይ ብሓሙሽተ ዓመት ኬናውሓን ነቲ ሕማም ዝግ ኬብለለይን ከም ዚኽእል ንወለደይ ነገረቶም። ኰይኑ ግና፡ ኬሞተራፒ ነቲ ዘሎኒ ስርዓተ ምክልኻል ሕማም ኬዳኽሞ ይኽእል እዩ። ካልእ ይትረፍ ጕንፋዕ እውን እንተ ዀነ ኣብ ሓደጋ ኼውድቐኒ ይኽእል እዩ።
ከምቲ ዝፈራህክዮ ኸም ዘይኰነ እኳ ፍሉጥ እዩ።
እወ፡ ከምቲ ዝፈራህክዎሲ ኣይኰነን፣ እቲ ዜሐጕስ፡ ገና ብህይወት ኣለኹ። ጓል 12 ዓመት ኣቢለ ኸለኹ ግና፡ ን30 ደቒቕ ዚኸውን ዚጸንሕ ቃንዛ ኣብ ኣፍ ልበይ ኪስምዓኒ ጀመረ፣ ሓድሓደ ግዜ ኣብ መዓልቲ ኽልተ ሳዕ ከምኡ የጋጥመኒ ነይሩ። እቲ ቓንዛ ኣዝዩ ሓያል ስለ ዝነበረ፡ አእዊ ነይረ።
ጠንቁ እንታይ እዩ ነይሩ፧
ኣብ ደመይ ዝነበረ መጠን ሄሞግሎቢን ኣዝዩ ኸም ዝነከየ፡ ልበይ ድማ ናብ ሓንጎለይ ደም ንምጭንጓዕ ልዕሊ ዓቕማ ትሰርሕ ከም ዘላ፡ ሓካይም ፈለጡ። ኣብ ውሽጢ ሒደት ሰሙናት፡ ሳላ ሕክምና፡ ካብቲ ቓንዛ ተገላገልኩ። ኣብቲ እዋን እቲ ግና፡ ‘ከምዚ እንተ ዀይኑ እኮ፡ ጽባሕ እንታይ ከም ዜጋጥመኒ ኽፈልጥ ኣይኽእልን እየ’ ኢለ ኽሓስብ ትዝ ይብለኒ። ካብ ቅድሚኡ ብዝያዳ ድማ፡ ነቲ ዜጋጥመኒ ነገራት ክቈጻጸሮ ዘይኽእል ድኽምቲ ፍጥረት ዝዀንኩ ዀይኑ ተሰምዓኒ።
ብዛዕባ ሕማምኪ ኻብ እትፈልጢ 14 ዓመት ሓሊፉ ኣሎ። ሕጂ ጥዕናኺ ኸመይ ኣሎ፧
ሕጂ እውን እንተ ዀነ ስቓይ ይስምዓኒ እዩ፣ ምስ ስክለሮደርማ ዚተሓሓዝ እተፈላለየ ዓይነት ሕማም እውን እሓምም እየ። እዚ ኸኣ፡ ነድሪ ኸስዐን ሕማም ሳንቡእን ሓያል ቀሓርን ዜጠቓልል እዩ። ኰይኑ ግና፡ ሕማመይ ንህይወተይ ኪቈጻጸሮ ኣይፈቕደሉን እየ፣ ብጓሂ ድማ ግዜይ ከጥፍእ ኣይደልን እየ። ካልእ ክገብሮ ዝኽእል ነገራት ኣሎ።
ንኣብነት፡ እንታይ ክትገብሪ ትኽእሊ፧
ስእሊ ምስኣልን ክዳን ምስፋይን ስልማት ምስራሕን እፈቱ እየ። ልዕሊ ዅሉ ግና፡ ናይ የሆዋ ምስክር ስለ ዝዀንኩ፡ መጽሓፍ ቅዱስ ኣብ ምምሃር እካፈል እየ። ኣብቲ ናብ ኣባይቲ ሰባት ክኸይድ ዘይኽእለሉ እዋናት፡ ነቶም ኣብ ከባቢና ምስ ዚነብሩ ሰባት መጽሓፍ ቅዱስ ዜጽንዑ ኻልኦት ናይ የሆዋ መሰኻኽር እሕግዞም እየ። ኣነ መጽናዕቲ መጽሓፍ ቅዱስ ዝመርሓሎም ዝነበርኩ ሰባት እውን ነይሮም እዮም። ኣገልግሎት ንህይወተይ፡ ዕላማ ኸም ዚህልዋ ገይሩ እዩ።
ክትቃለስዮ ዘለኪ ጸገማት እናሃለወኪ ኽነሱ፡ ኣብቲ ዕዮ እቲ እትካፈሊ ስለምንታይ ኢኺ፧
እቲ ንሰባት ዘካፍሎም ሓበሬታ፡ ኣገዳስን ጠቓምን ምዃኑ ስለ ዝፈልጥ እየ። ኣብ ርእሲኡ ድማ፡ ንኻልኦት ሰባት በዚ መገዲ እዚ ኣብ ምሕጋዝ ትሕዝቲ ክኸውን ከለኹ፡ ብዝያዳ እየ ዝሕጐስ። ጥዕናይ እውን እተመሓየሸ ዀይኑ ይስምዓኒ። ኣብታ ምስ ሰባት ዝዘራረበላ ሓጻር እዋን፡ ንሕማመይ እርስዖ እየ።
መጽሓፍ ቅዱስ፡ ኣወንታዊ ኣረኣእያ ንኺህልወኪ ዝሓገዘኪ ብኸመይ እዩ፧
መጽሓፍ ቅዱስ፡ እቲ ንዓይ ኰነ ንኻልኦት ሰባት ዜጋጥሞም መከራ፡ ግዝያዊ ምዃኑ የዘኻኽረኒ እዩ። ብመሰረት ራእይ 21:4፡ ኣምላኽ ኣብ ግቡእ እዋኑ “ንብዘሎ ንብዓት ካብ ኣዒንቶም ኪደርዝ እዩ፣ ደጊም ሞት ኣይኪኸውንን፡ ደጊም እውን ሓዘን ወይ ኣውያት ወይ ስቓይ ኣይኪኸውንን እዩ።” ብዛዕባ ኸምዚ ዝኣመሰለ ጥቕስታት መጽሓፍ ቅዱስ ክሓስብ ከለኹ፡ ብዛዕባ እቲ ኣምላኽ እተመባጽዖ ብሩህ መጻኢ ንዘላትኒ እምነት ንኸደልድላ ይሕግዘኒ እዩ፣ እዚ ኸኣ ነቶም ሕዱር ሕማም ዘለዎም ጥራይ ዘይኰነስ፡ ንዅሉ ሰብ ዚምልከት እዩ።
ብዝያዳ ፍለጥ
ኣምላኽ፡ እከይን መከራን ኪህሉ ዝፈቐደ ስለምንታይ እዩ፧
እከይ ብኸመይ ጀመረ፧ ኣምላኽ፡ እከይ ኪቕጽል ዝፈቐደኸ ስለምንታይ እዩ፧ እከይ ዜብቅዓሉ ግዜ ይመጽእ ዶዀን ይኸውን፧
ኣምላኽ ንምድሪ ዘለዎ ዕላማ እንታይ እዩ፧
ኣምላኽ ንደቂ ሰብ ኣብታ ገነት እትኸውን ምድሪ ኺነብሩ ዝገበሮ ዕላማ ኺፍጸም ድዩ፧ ዚፍጸም እንተ ደኣ ዀይኑ፡ መዓስ፧


text:
ገበር፦ እዚ ዅሉ መከራ ዘሎ ስለምንታይ እዩ፧ መዓስከ እዩ ዜኽትም፧
ሓያሎ ንጹሃት ሰባት ሃሊቖም!
ኖኤል ምስኣል እትፈቱ ምጭውቲ ቘልዓ እያ ነይራ። ሓደ ምሸት ኣብ ካንሸሎኦም ክትጻወት ከላ፡ ኣብቲ እታ ስድራ ቤት እትሕምብሰሉ ጋብላ ሸተት ኢላ ወደቐት። ጥሒላ ድማ ሞተት። ኣርባዕተ ዓመት ንኽትመልእ፡ ክልተ ሰሙን ጥራይ እዩ ተሪፍዋ ነይሩ።
ሻርሎት፡ ዳንየል፡ ኦሊቭያ፡ ጆሰፊን . . . እዞም ቈልዑ እዚኦም ካብቶም ብ14 ታሕሳስ 2012 ኣብ ኮኔችቲካት፡ ሕ.መ.ኣ. ኣብ ዚርከብ ሓደ ቤት ትምህርቲ እተረሸኑ 26 ሰባት እዮም። እቶም 20፡ ነዞም ስሞም እተጠቕሰ ቘልዑ ሓዊስካ፡ ደቂ ሽዱሽተ ወይ ሸውዓተ ዓመት እዮም ነይሮም። ፕረዚደንት ኦባማ፡ ንዝኽሪ እቶም ምዉታት ኣብ እተገብረ ስነ ስርዓት፡ ንስም እቶም ቈልዑ ጠቒሱ ንዅሎም ሓዘንተኛታት፡ “እዚ ዜሕዝን ተመክሮ እዚ ኬኽትም ኣለዎ” በሎም።
ብ1996፡ ባኖ ጓል 18 ዓመት ከላ፡ ምስ ስድራ ቤታ ኻብ ዒራቕ ናብ ኖርወይ ከደት። ፈተውታ፡ ምብራቕ ጸሓይ ብዚብል ሳጓ ይጽውዕዋ ነበሩ። እቲ ዜሐዝን ግና፡ ባኖ ሓንቲ ኻብቶም ብ22 ሓምለ 2011፡ ብሓደ ጥሩፍ እተቐትሉ 77 ግዳያት ኰነት። እቲ ጥሩፍ፡ “ዝያዳ ሰባት ብዘይምቕታለይ ይቕረታ ኺሓትት እደሊ” ብምባል ተጃህረ።
ኣብ መላእ ዓለም፡ ከምዚ ዝኣመሰለ ዜስካሕክሕ ታሪኽ ብተደጋጋሚ እዩ ዚንገር። ብዛዕባ እቲ ብሰንኪ ዘይተሓስበ ሓደጋታትን ገበንን ውግእን ግብረ ሽበራን ባህርያዊ ሓደጋታትን ካልእ ዜሕዝን ፍጻመታትን ዘጋጠመ ሓዘንን ስቓይን እሞ ሕሰብ። ሓያሎ ንጹሃት ሰባት ብዘይ ፍትሒ ሃሊቖም ወይ ተሳቕዮም እዮም።
ገሊኦም ሰባት፡ ፈጣሪና ብዛዕባ ስድራ ቤት ደቂ ሰብ ከም ዘይሓሊ ብምዝራብ፡ ንኣምላኽ ይወቕስዎ። ገሊኣቶም ከኣ፡ ኣምላኽ ነቲ ዚበጽሓና ዘሎ መከራ ዚርእዮ እኳ እንተ ዀነ፡ ኢዱ ኼእቱ ኸም ዘይመረጸ ይዛረቡ። ካልኦት ከኣ፡ እዚ ዜሕዝን ፍጻመታት እዚ፡ ኣቐዲሙ ኸም እተወሰነ ይገልጹ። ብዛዕባ እዚ፡ እተፈላለየ ርእይቶ እዩ ዚውሃብ። እሞኸ፡ ዜተኣማምንን ዜዕግብን መልሲ ኻበይ ኢና ኽንረክብ እንኽእል፧ ኣብዛ እትስዕብ ዓንቀጽ፡ ጠንቂ መከራ እንታይ ምዃኑን ብኸመይ ከም ዜኽትምን፡ ኣብቲ ቓል ኣምላኽ ዝዀነ መጽሓፍ ቅዱስ ክንምርምር ኢና።


text:
“ብሓቂ ኣብነት ትዀኑ ኢኹም!”
ናይ የሆዋ መሰኻኽር ኣብ ከባቢ እታ ኣብ ሲስሊ እትርከብ ከተማ ሳፖናራ ምዕልቕላቕ ማይ ኣብ ዘጋጠመሉ እዋን ንዝገበርዎ ዕዮ ረድኤት፡ ሽልማት ተቐቢሎም።
ኣብ 22 ሕዳር 2011፡ ኣብ ኣውራጃ መሲና ኣብ ዚርከባ ገለ ኸተማታትን ኣቝሻትን ሓያል ምዕልቕላቕ ማይ ኣጋጢሙ ነይሩ። ኣብታ ምሸት እቲኣ ድማ፡ ኣብ ሳፖናራ ብዘጋጠመ መደራጋሕ፡ ሓደ ቘልዓን ክልተ ሰብኡትን ሞይቶም።
ንጽብሒቱ፡ ናይ የሆዋ መሰኻኽር ኣብቲ በቲ ሓደጋ እተሃስየ ኸባቢታት ዝነበረ ጭቃን ፍርስራስን ንምጽራይ ዜድሊ ናውቲ እተዓጥቑ ወለንተኛታት ወዲቦም።
እቶም ናይ የሆዋ መሰኻኽር ምስ ሰበ ስልጣናት ብምትሕብባር፡ ኣብቲ ዝያዳ ሓገዝ ዜድልዮ ቦታታት እዮም ዓይዮም። ድሕሪ እቲ ህጹጽ ረድኤት ዜድልየሉ ዝነበረ እዋን እውን ዓይዮም እዮም። ኣብቲ ዕዮ፡ ካብ 50 ክሳብ 80 ዝዀኑ ናይ የሆዋ መሰኻኽር እዮም ተኻፊሎም፡ ገሊኦም እሞ ኸኣ ልዕሊ 97 ኪሎ ሜተር ተጓዒዞም እዮም መጺኦም።
ኣብቲ ባህርያዊ ሓደጋ ዘጋጠመሉ ኸባቢ ዚነብሩ ብዙሓት ነበርቲ፡ ነቶም ናይ የሆዋ መሰኻኻር ኣመስጊኖምዎም እዮም። ከንቲባ እታ ኸተማ ድማ ብተደጋጋሚ፡ “
ብሓቂ ኣብነት ትዀኑ ኢኹም!” ኢልዎም እዩ።
ድሕሪ ሓሙሽተ ወርሒ ኸኣ ኣባል ቤት ምኽሪ ዝዀነ ፋብዮ ቪንቺ፡ ብስም ምምሕዳር እታ ኸተማ ነታ ኣብቲ ኸባቢ እትርከብ ጉባኤ ናይ የሆዋ መሰኻኽር ሽልማት ሂቡ እዩ።


text:
ንኤለክትሮኒካዊ መሳርሒታት ብጥበብ ዲኻ እትጥቀመሉ፧
ጀኒ፡ ወልፊ ሓደ ጸወታ ቪድዮ ኣለዋ። “በብመዓልቱ ንሸሞንተ ሰዓት ነቲ ጸወታ እጻወት፣ ናይ ብሓቂ ዓብዪ ጸገም እዩ ዀይኑኒ ዘሎ” ድማ በለት።
ደኒስ ነታ ኤለክትሮኒካዊት መሳርሒቱ ዀነ ኢንተርነት ከይተጠቕመ ንሸውዓተ መዓልቲ ኺጸንሕ ፈተነ። ኰይኑ ግና፡ ን40 ሰዓት ጥራይ እዩ ኸምኡ ኺገብር ክኢሉ።
ጀኒን ደኒስን መንእሰያት ኣይኰኑን። ጀኒ ኣርባዕተ ውሉዳት ዘለዉዋ ጓል 40 ዓመት ኣደ እያ። ደኒስ ከኣ ወዲ 49 ዓመት እዩ።
ንስኻኸ ኤለክትሮኒካዊ መሳርሒ ትጥቀም ዲኻ፧ * ብዙሓት ሰባት፡ ‘እወ’ ኢሎም ይምልሱ ይዀኑ፣ ሓቆም ከኣ እዮም። ከመይሲ፡ ኤለክትሮኒካዊ መሳርሒታት ኣብ ስራሕን ኣብ ማሕበራዊ ህይወትን ኣብ መዘናግዕን ጕሉሕን ጠቓምን ግደ ኣለዎ።
ይኹን እምበር፡ ብዙሓት ሰባት ልክዕ ከም ጀኒን ደኒስን፡ ካብ ኤለክትሮኒካዊ መሳርሒታቶም ምፍላይ፡ ከም ሞት ኰይኑ እዩ ዚስምዖም። ንኣብነት፡ ኒኮል ዝስማ ጓል 20 ዓመት ጐርዞ፡ “ጽቡቕ ዘይምዃኑ ይርድኣኒ እኳ እንተ ዀነ፡ ኣነን ሞባይለይን ትኽ ትንፋስ ኢና። ሞባይለይ ኵሉ ሳዕ ምሳይ ክትህሉ ኣለዋ። ኔትዎርክ ኣብ ዘይብሉ ቦታ እንተ ኣልየ፡ ክጽለል ቍሩብ እዩ ዚተርፈኒ፣ ነቲ እተላእከለይ መልእኽቲ ኸየንበብኩ ንፍርቂ ሰዓት እኳ ኽጽበ ኣይክእልን እየ። እንታይ እዩ እሞ ኺብሃል፧ ዕሽነት እዩ” በለት።
ገሊኦም ሰባት እሞ ኸኣ፡ እተላእከሎም መልእኽትን ሓድሽ ነገራትን ንምርኣይ፡ ለይቲ ብተደጋጋሚ ኻብ ድቃስ ይትንስኡ እዮም። ኤለክትሮኒካዊ መሳርሒታቶም ምሳታቶም እንተ ዘየልዩ፡ ልክዕ ከምቲ ሓሽሽ ምውሳድ ዝገደፎ ሰብ ዚስምዖ ስምዒት ይስምዖም። ከምዚ ዓይነት ስምዒት፡ ወልፊ ምዃኑ ገሊኦም ተመራመርቲ ይገልጹ፣ እዚ ኸኣ ንኤለክትሮኒካዊ መሳርሒታት ብሓፈሻ፡ ብፍላይ ከኣ ንኢንተርነት ወይ ንኸም ፍሉያት ዓይነት ሞባይል ዝኣመሰለ ኤለክትሮኒካዊ መሳርሒ ዚምልከት እዩ። ገሊኦም ሰባት ግና ነታ “ወልፊ” እትብል ቃል ኪጥቀሙላ ኣይደልዩን እዮም፣ የግዳስ፡ ክቱር ጸገም ከም ዝዀነ ጥራይ እዮም ዚገልጹ።
እቲ ዚውሃቦ ስም ብዘየገድስ፡ ዘይግቡእ ኣጠቓቕማ ኤለክትሮኒካዊ መሳርሒታት ኣብ ጸገም ኬእትወካ ይኽእል እዩ። ሓድሓደ እዋን፡ ኣብ መንጎ ኣባላት ስድራ ቤት ጋግ ከም ዚህሉ ይገብር እዩ። ንኣብነት፡ ሓንቲ ጓል 20 ዓመት ጐርዞ፡ “ኣብ ህይወተይ እንታይ የጋጥመኒ ኸም ዘሎ፡ ባባ ፈጺሙ ኣይፈልጥን እዩ። ኣብ ሳሎን ኮፍ ኢሉ ንዓይ እናተዛረበኒ ኸሎ፡ ኢ-መይል ይጽሕፍ። ንሞባይሉ ኻብ ኢዱ ፈጺሙ ኣይፈልያን እዩ። ብዛዕባይ ከም ዚግደስ ይርድኣኒ እዩ፣ ሓድሓደ ግዜ ግና፡ ከምኡ ዀይኑ ኣይስምዓንን እዩ” ብምባል ጓሂኣ ገለጸት።
ንውሉፋት ኤለክትሮኒካዊ መሳርሒታት ዚኸውን ሓገዝ
ከም ቻይናን ደቡብ ኮርያን ዩናይትድ ኪንግደምን ሕቡራት መንግስትታት ኣመሪካን ዝኣመሰላ ሃገራት፡ ንዘይግቡእ ኣጠቓቕማ ኤለክትሮኒካዊ መሳርሒታት ንምቍጽጻር፡ ንውሉፋት ኤለክትሮኒካዊ መሳርሒታት ዚሕግዝ ማእከላት ሕክምና ኸፊተን እየን፣ ሓደ ሰብ ኣብቲ ማእከላት እንተ ኣትዩ፡ ንሓያሎ መዓልትታት ኢንተርነት ኰነ ኤለክትሮኒካዊ መሳርሒ ኺጥቀም ኣይፍቀደሉን እዩ። ንሓደ ብሬት ዝስሙ መንእሰይ እስከ ኸም ኣብነት ንውሰድ፣ ንሱ ኣብ መዓልቲ ን16 ሰዓት ብኢንተርነት ኣቢሉ ጸወታታት ቪድዮ ይጻወት ነበረ። “ናብ ኢንተርነት ክኣቱ ኸለኹ፡ ልክዕ ከም ሓደ ሓሽሽ ዝወሰደ ሰብ፡ ዝሰኸርኩ ዀይኑ እዩ ዚስምዓኒ ነይሩ” በለ። ብሬት ኣብቲ ኣብ ላዕሊ እተጠቕሰ ማእከል ሕክምና ኣብ ዝኣተወሉ እዋን፡ ስራሕ ዘይብሉን ጽሬቱ ዘይሕሉን ሰብ እዩ ነይሩ፣ ዓርኪ ዘይብሉ እውን ተረፈ። ንስኻኸ ኸምዚ ምእንቲ ኸየጋጥመካ እንታይ ክትገብር ትኽእል፧
ንኣጠቓቕማ ኤለክትሮኒካዊ መሳርሒታትካ መርምሮ። ተክኖሎጂ ኣብ ህይወትካ ብዛዕባ ዜሕድሮ ዘሎ ጽልዋ ሕሰብ። ንገዛእ ርእስኻ ኸምዚ ዚስዕብ ኢልካ ሕተታ፦
ኢንተርነት ወይ ከኣ ኤለክትሮኒካዊ መሳርሒታት ክጥቀም ምስ ዘይክእል፡ ኣመና እበሳጮ፡ ምናልባት እውን እቝጣዕ ድየ፧
ካብቲ ደው ከብሎ ኣሎኒ ኢለ ዝወሰንክዎ ግዜ ንላዕሊ፡ ኢንተርነት ወይ ኤለክትሮኒካዊ መሳርሒታት እጥቀም ድየ፧
ነቲ ዚለኣኸለይ መልእኽቲ ምእንቲ ኸንብቦ፡ ድቃስ እስእን ድየ፧
ኤለክትሮኒካዊ መሳርሒታት ንስድራ ቤተይ ዕሽሽ ከም ዝብሎም ይገብረኒ ኣሎ ድዩ፧ ነቲ ነዛ ሕቶ እዚኣ ዝህቦ መልሲ፡ ኣባላት ስድራ ቤተይ ይሰማምዑሉ ድዮም፧
ኤለክትሮኒካዊ መሳርሒታት ‘ነቲ ዚሓይሽ፡’ እንተላይ ንስድራ ቤትካን ንኻልእ ሓላፍነታትካን ዕሽሽ ከም እትብሎ ይገብረካ እንተ ኣልዩ፡ ውዓል ሕደር ከይበልካ ለውጢ ኽትገብር ኣሎካ። (ፊልጲ 1:10) ብኸመይ፧
ሚዛናዊ ደረት ሓንጽጽ። ጠቓሚ ንዝዀነ ነገር እውን፡ ካብ ግቡእ ንላዕሊ እንተ ተጠቒምናሉ ኺጐድኣና ይኽእል እዩ። ስለዚ፡ ኤለክትሮኒካዊ መሳርሒታት እትጥቀመሉ ምኽንያት ንስራሕ ይኹን ንምዝንጋዕ ብዘየገድስ፡ ንኽንደይ ግዜ ኸም እትጥቀመሉ ደረት ሓንጽጽ፣ ካብኡ ድማ ኣይትሕለፍ።
ምኽሪ፦ ንምንታይ ንሓደ ኣባል ስድራ ቤትካ ወይ ፈታዊኻ ንኺሕግዘካ ዘይትሓትቶ፧ መጽሓፍ ቅዱስ፡ “እንተ ወደቑ፡ እቲ ሓደ ንብጻዩ የተንስኦ እዩ እሞ፡ ካብ ሓደስ ክልተ ምዃን ይሐይሽ” ይብል።—መክብብ 4:9, 10።
ኤለክትሮኒካዊ መሳርሒታት ዘለዎ ስሕበት፡ “ወልፊ” ኸይኰነካ ተጠንቀቕ
ሓድሽ ኤለክትሮኒካዊ መሳርሒ ኺወጽእ ከሎ፡ ሓበሬታ ምርካብን ምትሕልላፍን ብዝያዳ እዩ ዚቐልል፣ ማዕረ ማዕሪኡ ድማ ዘይግቡእ ኣጠቓቕማ ኤለክትሮኒካዊ መሳርሒታት ይውስኽ እዩ። ኰይኑ ግና፡ ኤለክትሮኒካዊ መሳርሒታት ዘለዎ ስሕበት፡ “ወልፊ” ኸይኰነካ ተጠንቀቕ። ‘ንግዜኻ ብዝበለጸ ትጥቀመሉ’ እንተ ዄንካ ግና፡ ንኤለክትሮኒካዊ መሳርሒታት ብግቡእ ክትጥቀመሉ ትኽእል ኢኻ።—ኤፌሶን 5:16።
^ ሕ.ጽ. 5 ኣብዛ ዓንቀጽ እዚኣ፡ “ኤለክትሮኒካዊ መሳርሒታት” ዚብል ሓረግ፡ ኤለክትሮኒካዊ ሓበሬታ ንምርካብ ወይ ንምትሕልላፍ እንጥቀመሉ መሳርሒታት የመልክት፣ እቲ ሓበሬታ፡ ኢ-መይልን ተሌፎንን ብሞባይል ዚልኣኽ መልእኽትን ቪድዮን ሙዚቃን ጸወታ ቪድዮን ስእልን የጠቓልል።
ብዝያዳ ፍለጥ
ብሞባይል መልእኽቲ ኽትልእኽ ከለኻ፡ ብኸመይ ጽቡቕ ጠባይ ከም እተርኢ
ነቲ ብሞባይል እተላእከልካ መልእኽቲ ንምርኣይ ኢልካ ንዕላልካ ኸተቋርጾ ነውሪ ድዩ፧ ንዕላልካ ምእንቲ ኸይተቋርጾ ኢልካ ነቲ መልእኽቲ ሸለል ምባልከ ነውሪ ድዩ፧
ንመንእሰያት ብዛዕባ ግቡእ ኣጠቓቕማ ኢንተርነት ብኸመይ ከም እትምህሮም
ንውሉድካ፡ ሕግታት ንኺስዕብ ዘይኰነስ፡ ብገዛእ ርእሱ ጥበባዊ ውሳነ ንኺገብር ክትሕግዞ እትኽእል ብኸመይ ኢኻ፧


text:
ገበር | መጽሓፍ ቅዱስ—ታሪኽ ዕቃበኡ
ኣገዳሲ ታሪኽ
ምስ መጽሓፍ ቅዱስ ኪወዳደር ዚኽእል ሃይማኖታዊ ጽሑፍ የልቦን። ከም መጽሓፍ ቅዱስ ገይሩ ንነዊሕ እዋን እምነት ብዙሓት ሰባት ዝቐረጸ ኻልእ መጽሓፍ እውን የልቦን። ብኻልእ ሸነኽ ድማ ከም መጽሓፍ ቅዱስ ገይሩ ደቂቕ ምርመራ እተገብረሉን ብዙሕ ነቐፌታ ዘጋጠሞን ካልእ መጽሓፍ የልቦን።
ንኣብነት፡ ገሊኦም ምሁራት እዚ ሎሚ ዘሎ መጽሓፍ ቅዱሳት ዜተኣማምን ቅዳሓት እቲ በዅሪ ጽሑፋት እንተ ዀይኑ ይጠራጠሩ እዮም። ሓደ ፕሮፌሰር ሃይማኖታዊ መጽናዕትታት፡ “እቲ በዅሪ ጽሑፍ ብልክዕ ተቐዲሑ እንተ ዀይኑ ርግጸኛታት ክንከውን ኣይንኽእል ኢና” በለ። ቀጺሉ ኸኣ፡ “ጌጋታት ዝመልኦ ቕዳሓት ጥራይ እዩ ዘሎና፣ መብዛሕትኡ ድማ ካብቲ በዅሪ ጽሑፋት ዘመናት ጸኒሑ እተጻሕፈን ብብዙሕ መገድታት ካብኡ እተፈልየን እዩ” በለ።
ካልኦት ድማ ብሰንኪ ሃይማኖታዊ ድሕረ ባይታኦም ንሓቅነት መጽሓፍ ቅዱስ ኣብ ሕቶ የእትውዎ እዮም። ንኣብነት፡ ፋይዛል ካብቶም ክርስትያናት ዘይኰኑ ስድራ ቤቱ፡ መጽሓፍ ቅዱስ፡ ቅዱስ መጽሓፍ ከም ዝዀነ፡ ድሕሪ ግዜ ግና ከም እተቐየረ እዩ ተማሂሩ። ከምዚ ድማ ይብል፦ “ከም ውጽኢቱ ኸኣ ሰባት ብዛዕባ መጽሓፍ ቅዱስ ኪዛረቡኒ ኺደልዩ ኸለዉ እጠራጠር ነበርኩ። ከመይሲ፡ እቲ በዅሪ መጽሓፍ ቅዱስ የብሎምን። ተቐይሩ እዩ።”
መጽሓፍ ቅዱስ ተቐይሩ እንተ ዀይኑ ምፍላጥ ኣገዳሲ ድዩ፧ ነዚ ዚስዕብ ሕቶታት እሞ ሕሰበሉ፦ እቲ ብዛዕባ መጻኢ ዚገልጽ ኣብ መጽሓፍ ቅዱስ ዚርከብ ዜጸናንዕ መብጽዓታት፡ ኣብቲ በዅሪ ጽሑፍ ከም ዝነበረ ርግጸኛ እንተ ዘይኴንካ ኽትኣምኖ ትኽእልዶ፧ (ሮሜ 15:4) ኣብዚ ግዜና ዘሎ መጽሓፍ ቅዱሳት፡ ሰባት ዝጸሓፍዎ ጌጋታት ዝመልኦ ቕዳሓት ጥራይ እንተ ዚኸውን ነይሩ፡ ንስራሕካ፡ ንስድራ ቤትካ ወይ ንኣምልኾኻ ዚምልከት ኣገዳሲ ውሳነታት ንኽትገብር ስርዓታት መጽሓፍ ቅዱስ ምተጠቐምካዶ፧
በዅሪ መጻሕፍቲ መጽሓፍ ቅዱስ እኳ እንተ ጠፍአ፡ ነቲ ኣሽሓት ኢደ ጽሑፋት መጽሓፍ ቅዱስ ዜጠቓልል ጥንታዊ ቕዳሓት ክንውከስ ንኽእል ኢና። እዚ ኢደ ጽሑፋት እዚ፡ ከም ምምሽማሽ፡ ምጽራር ከምኡ እውን ኣብቲ ጽሑፍ ለውጢ ንምግባር እተገብረ ፈተነ ዝኣመሰለ ዕንቅፋታት እኳ እንተ ኣጋጠሞ፡ ክሳዕ ሎሚ እተዓቀበ ብኸመይ እዩ፧ ተዓቂቡ ምጽናሑኸ፡ ብዛዕባ ሓቅነት እቲ ሎሚ ዘሎ መጽሓፍ ቅዱስ ንዘሎካ ምትእምማን ዜዕብዮ ብኸመይ እዩ፧ መልሲ እዘን ሕቶታት ኣብዘን ዚስዕባ ዓንቀጻት ርአ።


text:
መልሲ ሕቶታት መጽሓፍ ቅዱስ
ኣብ ሓዳር፡ ሓጐስ ኪሰፍን ዚኽእል ብኸመይ እዩ፧
እቲ መጽሓፍ ቅዱስ ዜሐጕስ ሓዳር ንኽንሃንጽ ዚህበና ምኽሪ ይዓዪ እዩ። ከመይሲ፡ ምንጩ፡ እቲ መስራቲ መውስቦ ዝዀነ የሆዋ ኣምላኽ እዩ። መጽሓፍ ቅዱስ፡ ንሓዳር ዜሐጕስ ንኽንገብሮ ኺሕግዘና ዚኽእል ባህርያት ከነማዕብል ይምህረና፡ ንሓዳር ኬፍርስ ዚኽእል ባህርያት ከነውግድ ድማ ይመኽረና እዩ። ብዘይካዚ፡ ኣብ ሓዳር፡ ሓጐስ ኬስፍን ዚኽእል ሓሳብ ንሓሳብ ናይ ምልውዋጥ ክእለት ከነማዕብል እውን ይምህረና እዩ።—ቈሎሴ 3:8-10, 12-14 ኣንብብ።
ሰብ ሓዳር ንሓድሕዶም ኪከባበሩ ይግባእ። ክልቲኦም ነቲ ብኣምላኽ እተዋህቦም ግደ እንተ ተቐቢሎምዎ፡ ሕጉሳት ኪዀኑ ይኽእሉ እዮም።—ቈሎሴ 3:18, 19 ኣንብብ።
ንሓዳር ነባሪ ዚገብሮ እንታይ እዩ፧
ሰብ ሓዳር ንሓድሕዶም ዚፋቐሩ እንተ ዀይኖም፡ ከይተፈላለዩ ኺነብሩ ይኽእሉ እዮም። ኣምላኽ ብኸመይ ክንፋቐር ከም ዘሎና ይምህረና እዩ። ንሱን ወዱ የሱስ ክርስቶስን ጥቕሚ ርእሳ እትስውእ ፍቕሪ ብምርኣይ ፍጹም ኣብነት ገዲፎምልና እዮም።—1 ዮሃንስ 4:7, 8, 19 ኣንብብ።
ሰብ ሓዳር፡ ንመውስቦ፡ ስርዓት ኣምላኽ ከም ዝዀነ ገይሮም ብምርኣይ ዜኽብርዎ እንተ ዀይኖም፡ ብሓንሳእ ጸኒዖም ኪነብሩ እዮም። ኣምላኽ ንመወስቦ ነባሪ ዀይኑ ኪቕጽል እዩ መስሪትዎ። ነዚ ዚገበረሉ ምኽንያት ከኣ፡ ስድራ ቤታት ብቕሳነት ንኺነብራ ኢሉ እዩ። ንሰብኡትን ኣንስትን ብኣካላውን ብስምዒታውን መገዲ ተደጋጊፎም ኪነብሩ ኢሉ ስለ ዝፈጠሮም፡ መውስቦ ነባሪ ዀይኑ ኪቕጽል ይኽእል እዩ። ብዘይካዚ፡ ብመልክዑ፡ ማለት ፍቕሩ ኼንጸባርቑ ብዚኽእልሉ መገዲ እዩ ፈጢርዎም።—ዘፍጥረት 1:27፣ 2:18, 24 ኣንብብ።
ብዝያዳ ፍለጥ
ብሓዳርካ ንኽትሕጐስ፡ መምርሒ ኣምላኽ ድለ
ክልተ ቐለልቲ ሕቶታት ብምሕታት፡ ንሓዳርካ ኸተመሓይሾ ትኽእል ኢኻ።
ብኸመይ ተዓጻጻፊ ኸም እትኸውን
ንዓኻ ዀነ ንመጻምድትኻ፡ ቈየቛ ሓዲግኩም፡ ብሓባር ኴንኩም መፍትሒ ንኽትደልዩ ኺሕግዘኩም ዚኽእል ኣርባዕተ ነጥብታት።


text:
ተነዲፉ ድዩ፧
እቲ ብቐሊሉ ዘይጕዳእ ሓንጎል ምጹጹላይ ኣርክቲክ
እቶም ዚንዉሙ (ወይ ንቘራሪ እዋን ብድቃስ ዜሕልፍዎ) እንስሳታት፡ ድቃስ ኪጅምሩ ኸለዉ፡ ሙቐት ሰብነቶም ይንኪ እዩ። ክሳዕ ክንደይ እዩ ዚንኪ፧ ኣብዚ መዳይ እዚ፡ ምጹጹላይ ኣርክቲክ ክብረ ወሰን ኣመዝጊቦም ኣለዉ፣ ከመይሲ፡ ሙቐት ሰብነቶም ትሕቲ ዜሮ ኽሳዕ 2.9 ዲግሪ ሰንቲ ግሬድ ኪበጽሕ ይኽእል እዩ። ኣብ ከምዚ ዓይነት ኵነታት፡ ሓንጎሎም ኪጕዳእ ኢና እንጽበ። ኰይኑ ግና፡ ምጹጹላይ ኣርክቲክ ንቘራሪ ወቕቲ ተጸሚሙ ዚሓልፎ ብኸመይ እዩ፧
ነዚ ዚስዕብ ሕሰበሉ፦ ምጹጹላይ ኣርክቲክ፡ ኣብቲ ዚንውመሉ እዋን፡ ኣብ ክልተ ወይ ሰለስተ ሰሙን ሓንሳእ ንሰብነቱ ኼንገፍግፎ ኸሎ፡ ሙቐት ሰብነቱ ኸምቲ ንቡር 36.7 ዲግሪ ሰንቲ ግሬድ ይኸውን፣ በዚ ኸምዚ፡ ካብ 12 ኽሳዕ 15 ሰዓት ከይቈረረ ይጸንሕ። ተመራመርቲ ኸም ዚገልጽዎ፡ እቲ ምጹጹላይ ንሰብነቱ ንሓጺር እዋን ብምንግፍጋፍ ዚረኽቦ ሙቐት፡ ሓንጎሉ ንኸይጕዳእ ይሕግዞ እዩ። ብዘይካዚ፡ እቲ ምጹጹላይ ኣብ ዚንውመሉ እዋን፡ ካብ ካልእ ሰብነቱ ንላዕሊ፡ ርእሱ ብእተወሰነ መጠን ምዉቕ እዩ። ነዚ ብዚምልከት ኣብ ቤተ ምከራ ምርምር ምስ ተገብረ፡ ሙቐት ክሳድ እቲ ምጹጹላይ ካብ 0.7 ዲግሪ ሰንቲ ግሬድ ንታሕቲ ኸም ዘይወርድ ተፈልጠ።
እቲ ምጹጹላይ፡ ዚንውመሉ እዋን ምስ ተዛዘመ፡ ሓንጎሉ ኣብ ውሽጢ ኽልተ ሰዓት ናብ ንቡር ይምለስ። ሓደ መጽናዕቲ ኸም ዝሓበሮ እሞ ኸኣ፡ ሓንጎል እቲ ምጹጹላይ፡ ድሕሪ ምንዋሙ ብዝሓሸ መገዲ እዩ ዚዓዪ። ምሁራት፡ በቲ ሓንጎል እቲ ምጹጹላይ ናብ ንቡር ዚምለሰሉ መገዲ ኣዝዮም እዮም ዚድነቑ። ምስቲ ብሓዊ ነዲዱ ኣብ ውሽጢ ሒደት መዓልትታት ዚጥጥዕ ዱር እዮም ዜመሳስልዎ።
ተመራመርቲ፡ ኣብ ምጹጹላይ ኣርክቲክ ዚገብርዎ ምርምር፡ ንተኽእሎ ሓንጎል ሰብ ብዝያዳ ንኺርድእዎ ኺሕግዞም ተስፋ ይገብሩ። ሸቶኦም ድማ፡ ነቲ ብኸም ረሲዕነት ዝኣመሰለ ሕማም ኣብ ልዕሊ ዋህዮታት ሓንጎል ዚወርድ ጕድኣት ንምክልኻል ወይ እውን ናብ ቀደሙ ንምምላስ እዩ።
እንታይ ይመስለካ፧ እቲ ብቐሊሉ ዘይጕዳእ ሓንጎል ምጹጹላይ ኣርክቲክ፡ ብፍልቀት ድዩ መጺኡ፡ ወይስ ተነዲፉ እዩ፧


text:
ስርዓት ህግደፍ፡ ሰንበት 15 መጋቢት ኣብ ከተማ ዓዲ ቐይሕ ብሰንበት ወጋሕታ ዝጀመሮ ምፍራስ ኣባይቲ ክሳብ ትማል ዕራርቦ ሰኑይ 16 መጋቢት ቀጺሉዎ ከምዝወዓለ ነበርቲ ዓዲ ቐይሕ ኣረጋጊጾም። ነቲ አዕናዊ ወፍሪ ብምቅዋም፡ ቤቱ ንኸይፈርስ ዝተኸላኸለ መሓመድ ኦና ዝተባህለ ነባሪ ዓዲ ቕይሕ ኣቦ ከኣ፡ ሰንበት ወጋሕታ ኣብቲ ተልእኾ ብዝተዋፈሩ ልኡኻት ምልኪ ተኣሲሩ ምስተወስደ፡ ክሳብ ሕጂ ደሃዩ ከምዘይተፈልጠ ዘረድአ እቲ ሓበሬታ፡ ብድሕሪ ማእሰርቲ እቲ ወላዲ፣ መንበሪ ቤቱ ፈሪሱ፡ ስድራ -ቤቱ ብዘይ መዕቀልን መጽለልን ኣብ ግዳም ከምዝተደርበኡ ነበርቲ እታ ከተማ ሓቢሮም።
እቲ አብ ከተማ ዓዲ ቐይሕ አባይቲ ዜጋታት ከፍርስ ዝቐነየ ሰራዊት ሎሚ ሰሉስ 17 መጋቢት አጋ ምሸት ኣባይቲ ዜጋታት ከፍርሰሎም ዝቐነየ መሸኒሪ ጸዓዒኑ ስርሑ ንምቕጻል ናብ ከተማ ሰንዓፈ ከምዝኸ ካብቲ ከባቢ ዝበጸሓና ዜና ይሕብር፡፡ ኣቐዲሙ እቲ ስርዓት አብ ከተማ ሰገነይትን ሰንዓፈን ዝፈርስ አባይቲ ድሮ ቀይሕ ምልክት ተገይርሉ ከምዘሎ ተሓቢሩ ምንባሩ ይዝከር።
ኣብ ዕድመኦም ጨቖቕ ኢሎም ዘጥረዩዎ ፡ ቤትና ዝብሉዎ መጽለልን ዝርካቡ ንብረት ርእዮም ዝሰኣኑ ግዳያት ዓዲ ቐይሕ ሕሉፍ ጭካነ እዚ መላኺ ስርዓት ኣርሚሙዎም ምህላዉ ነቲ ኢሰብኣዊ ተግባር ዝተዓዘቡ ዜጋታት ሓቢሮም። እቲ ብዱዕ ስርዓት ኣብቲ ናይ ሰንበት ወፍሪ ዕንወቱ ኣስታት 30 ኣባይቲ ከምዘፍረሰ ተሓቢሩ ምንባሩ ዝዝከር ኮይኑ፡ ትማል ሰኑይ እውን ካልእ ሓያሎ ኣባይቲ ከምዝፈረሰ ተረጋጊጹ ኣሎ።
ኣብ ውሽጥን ወጻእን ዝርከቡ ዜጋታት እዚ ኣብ ልዕሊ ህዝቡ ስዉር ኩናት ዝኣወጀ ምልካዊ ስርዓት ኣብ መላእ ሃገር ኣብ ዝተፈላለያ ከተማታት ንዝፍጽሞ ዘሎ እዱድ ወፍሪ ዕንወት ብምኹናን ነዚ ሃገር ዘባድምን ህዝቢ ዘብርስን ዘሎ እኩይ ስርዓት ድምጽናን ዓቕምናን አሕቢርና ክንገጥሞ ይምሕጸኑ ኣለው።
ብዛዕባ ዕንወት ኣባይቲ ዜጋታትና ብዝምልከት ተወሳኺ ሓበሬታ ኣብ ዝበጽሕና ግዜ ዝርዝራቱ ከነስዕበልኩም ኢና።


text:
1ከምቲ ኣነ ንክርስቶስ ዝመስሎ ዘለኹ ንስኻትኩምውን ንኣይ ምሰሉ። 2ብዂሉ ስለ እትዝክሩንን ካባይ ዝተቐበልኩምዎ ትምህርቲውን ኣጽኒዕኹም ስለ ዝኃዝኩምዎን እንእደኩም ኣለኹ። 3ግናኸ ርእሲ ሰብኣይ ክርስቶስ ርእሲ ሰበይቲ ኸዓ ሰብኣይ ርእሲ ክርስቶስውን እግዚኣብሔር ከም ዝኾነ ኽትፈልጡ እደሊ ኣለኹ። 4እቲ ኽጽሊ እንተሎ ወይ ክንበ እንተሎ ነቲ ርእሱ ዝጕልበብ ነቲ ርእሱ ዝኾነ ክርስቶስ የሕስሮ። 5እታ ኽትጽሊ እንተላ ወይ ክትንበ እንተላ ርእሳ ዘይትጕልበብ ሰበይቲ ድማ ከምታ ልጽይቲ ርእሲ እያ እሞ ነቲ ርእሳ ዝኾነ ሰብኣይ ተሕስሮ። 6ሰበይቲ ዘይትጕልበብ እንተ ኾይና ግና ፀጕራ ትላጸ ወይ ትቖረጽ። እምብኣርስ ንሰበይቲ ምቝራጽ ወይ ምልጻይ ፀጕራ ዘነውራ ኻብ ኮነ ትጐልበብ። 7ሰብኣይ ምስሊ እግዚኣብሔርን ክብሩን ዝገልጽ ስለ ዝኾነ ክጕልበብ ኣይግብኦን እዩ። ሰበይቲ ግና ኽብሪ ሰብኣይ እያ እትገልጽ። 8ሰበይቲ እያ ካብ ሰብኣይ ዝተረኽበት እምበር ሰብኣይ ካብ ሰበይቲ ኣይተረኽበንሞ። 9ከምኡውን ሰበይቲ እያ ምእንቲ ሰብኣይ ዝተፈጥረት እምበር ሰብኣይ ምእንቲ ሰበይቲ ኣይተፈጥረን። 10በዝ ምኽንያት እዙይን ምእንቲ እቶም መላእኽትን ሰበይቲ ኣብ ርእሳ ምልክት ሥልጣን ናይ ሰብኣያ ኽህልዋ ይግባእ። 11በቲ ኣብ ጐይታ ዘለና ሕይወት ግና ሰበይቲ ብዘይ ሰብኣይ ሰብኣይ ድማ ብዘይ ሰበይቲ ኸቶ ኣይኸውንን እዩ። 12ከምቲ ሰበይቲ ኻብ ሰብኣይ ከም ዝኾነት ከምኡውን ሰብኣይ ካብ ሰበይቲ እዩ ዝውለድ፤ ዂሉ ኸዓ ኻብ እግዚኣብሔር እዩ። 13እስኪ ባዕልኻትኩም ሕሰብዎ፤ ሰበይቲ ርእሳ እንተይተጐልበበት ናብ እግዚኣብሔር ክትጽሊዶ ይግባእ እዩ? 14ወይ ከዓ ሰብኣይ ፀጕሩ እንተንወኀ ነውሪ ምዃኑስ እቲ ተፈጥሮ ባዕሉዶ ኣይምህረኩምን እዩ? 15ሰበይቲ ፀጕራ እንተንውኀት ግና ክንዲ መጐልበቢ ፀጕሪ ተውሂብዋ እዩ እሞ ንእኣ ኽብረታ እዩ። 16ዝኾነ ሰብ ብዛዕባ እዝ ነገርዙይ ዝጠራጠር እንተልዩ የስተውዕል፤ ንሕናን እተን ናይ እግዚኣብሔር ኣብያተ ክርስቲያንን ካብዙይ ዝተፈልየ ልማድ የብልናን። 17ክትእከቡ እንተለኹም እትገብርዎ ክንዲ ንጽቡቕ ንሕማቕ ስለ ዝኾነ በዝ ዝህበኩም ዘለኹ ትእዛዝ ኣይንእደኩምን እየ። 18ቅድሚ ዂሉ ኸም ቤተ ክርስቲያን ክትእከቡ እንተለኹም ኣብ ማእኸልኩም ምፍልላይ ከም ዘሎ ሰሚዐ ኣለኹ። ካብቲ ዝሰማዕኽዎውን ገሊኡ ኣኣምኖ እየ። 19እቶም ቅኑዓት ምእንቲ ኽገሃዱስ ኣብ ማእኸልኩም ምፍልላይ ክኸውን ግድን እዩ። 20እቲ ብሓደ ምእካብኩም ማእዲ ጐይታ ንምብላዕ ኣይኮነን። 21ምክንያቱ ኽትበልዑ እንተለኹም ነፍስ ወከፍ ተቐዳዲሙ ደድራሩ ይበልዕ፤ እቲ ሓደ እንትጠሚ እቲ ሓደ ይሰክር። 22እትበልዑ ሉን እትሰትዩሉን ኣባይቲዶ የብልኩምን ኢኹም? ነቶም ዘይብሎም እተኅፍርዎም ዘለኹምስ ንቤተ ክርስቲያን እግዚኣብሔር ንዒቕኩም ዲኹም? እንታይ እሞ ኽብለኩም እየ? ወይ እንታይ እሞ ኽብል? በዙይዶ ኽንእደኩም እየ? ከቶ ኣይንእደኩምን! 23እቲ ንኣኻትኩም ዘመኃላለፍኩልኩም ነቲ ኻብ ጐይታ ኢየሱስ ዝተቐበልኩዎ እዩ፤ ጐይታና ኢየሱስ በታ ዝተትኃዘላ ለይቲ ኅብስቲ ኣልዓለ። 24ኣመስጊኑ ቖሪሱ እንኩ! ብልዑ ! እዙይ ምእንታኻትኩም ዝወሃብ ሥጋይ እዩ፤ እዙይ ንመዘከርታይ ግበርዎ! በለ። 25ከምኡ ኸዓ ምስተደረሩ ነቲ ጽዋዕ ኣልዒሉ እዝ ጽዋዕ እዙይ ብደመይ ዝኸውን ሓድሽ ኪዳን እዩ፤ ኣብ እትሰትይዎ ጊዜ ዂሉ ንመዘከርታይ ግበርዎ! በለ። 26ነዝ ኅብስቲዙይ ኣብ እትበልዕዎ ነዝ ጽዋዕ እዙይውን ኣብ እትሰትይዎ ጊዜ ዂሉ ክሳዕ ጐይታ ዝመጽእ ሞቱ ኢኹም እትነግሩ። 27ስለዙይ እንተይተገብኦ ኅብስቲ ጐይታ ዝበልዕ ወይ ጽዋዕ ጐይታ ዝሰቲ ናይ ጐይታ ሥጋን ደምን እዩ ዝብድል። 28እምበኣር ሰብ ካብዝ ኅብስቲ እዙይ ቕድሚ ምብልዑ ን ካብዝ ጽዋዕዙይ ቅድሚ ምስታዩን ርእሱ ይመርምር። 29እንተይተገብኦ ዝበልዕን ዝሰትን ናይ ጐይታ ሥጋ ስለ ዘይፈለጠ ኣብ ርእሱ ፍርዲ እዩ ዘምጽእ። 30በዝ ምኽንያት እዙይ እዮም ኣብ ማእኸልኩም ብዙኃት ድኹማትን ሕሙማትን ዘለዉ፤ ዝሞቱውን ብዙኃት እዮም። 31ንባዕልትና ብትኽክል እንተንፈርድስ ኣይምተፈረደናን ነይሩ። 32እንተኾነ ግና ጐይታ ኽፈርደና እንተሎ ይግሥጸና እዩ ዘሎ፤ እዙይ ከዓ ምስ ዓለም ምእንቲ ኸይንዂነን ኢሉ እዩ። 33ስለዙይ ኣኅዋተይ! ንማእዲ ጐይታ ኽትእከቡ እንተለኹም ንስንሳትኩም ደኣ ተጸባበዩ። 34ምእካብኩም ንፍርዲ ምእንቲ ኸይኸውን ዝጠመየ እንተልዩ ኣብ ገዝኡ ይብላዕ። ነቲ ዝተረፈ ግና ምስ መጻእኹ ኽሠርዐልኩም እየ።
Copyright
Learn More


text:
Erena on Facebook
ኣብ ስዊዘርላንድ፣ ልዕሊ 8 ሽሕ ሓተቲ ዑቕባ ተሰዊሮም
Radio Erena: 03 January 2017
ኣብ ዓመተ 2016 ዑቕባ ንምሕታት ዝተመዝገቡ 800 ኤርትራውያን ዝርከብዎም 8166 ሰባት ፣ ንመንግስቲ ስዊዘርላንድ ከይሓበሩ፣ ካብቲ መስርሕ ከምዝወጹ ቤት ጽሕፈት ኢምግሬሽን እታ ሃገር ኣፍሊጡ።
እዞም፣ ካብ መስርሕ ምሕታት ዑቕባ ዝተሰወሩ ሰባት፣ ገሊኦም ዑቕባ ከምዘይወሃቦም ስለዝጠርጠሩ ገሊኦም ድማ ስድራቤታቶም ናብ ዝርከብሉ ሃገራት ዝገዓዙ ክኾኑ ከምዝኽእሉ፣ ኣፈኛ እቲ ቤት ጽሕፈት ማርቲን ሬሽሊን ንኣገልግሎት ዜና ATS ኣብ ዝሃቦ ሓበሬታ የመልክት።
ማዕከን ዜና ዘ ሎካል ኣቕሪብዎ ብዘሎ ዝርዝር ድማ፣ ካብቶም ካብ ወርሒ ጥሪ ክሳብ ሕዳር 2016 ኣብ ዝነበረ ግዜ ዝተሰወሩ ሓተቲ ዑቕባ፣ እቶም 801 ዜጋታት ኤርትራ ክኾኑ እንከለዉ፣ 792 ዜጋታት ጋምብያ፣ 716 ካብ ናይጀርያ፣ 508 ካብ ጊኒ፣ 504 ካብ ኣልጀርያ፣ 494 ድማ ካብ ሶማል ዝመጹ'ዮም።
እዚ ቁጽሪ ድማ ብድምር 40% ናይቲ ኣብ ዝሓለፈ ዓመት ኣብ ስዊዘርላንድ ዑቕባ ዝሓተቱ ብዝሒ ስደተኛታት የጠቓልል።
ኣብ ዝሓለፈ ዓመት'ውን ኣብ ስዊዘርላንድ ዑቕባ ንምሕታት ዝተመዝገቡ 4943 ሰባት ብዘይኣፍልጦ መንግስቲ ስዊዘርላንድ ከምዝተሰወሩ እቲ ጸብጻብ ይጠቅስ።
ብብዝሒ ስደተኛታት እተማርር ዘላ ስዊዘርላንድ፣ ንመስርሕ ምሕታት ዑቕባ ንምንውሑ ኣብ ርእሲ ትገብሮ ዘላ ጻዕሪ፣ ዑቕባ ንዝነጸገቶም ሰባት ነናብ ሃገሮም ንምጥራዝ'ውን መደብ ኣለዋ።
ነዚ ንምትግባር መንግስቲ ስዊዘርላንድ ብቐዳምነት ምስ መንግስቲ ኤርትራ ክዘራረብ ተበግሶታት ይወስድ ምህላዉ ይፍለጥ።
ኣብ ስዊዘርላንድ ካብ ዘለዉ ስደተኛታትን ብዝሒ ሓተቲ ዑቕባን፣ ናይ ዜጋታት ኤርትራ ኣብ ቀዳማይ ደረጃ'ዩ ዝስራዕ።
===============


text:
1ብዝተረፈ ኣኅዋተይ! ብጐይታ ተሓጐሱ። ብዛዕባዝ ነገርዙይ ደጊመ ኽጽሕፈልኩም ኣይስልክየንን እዩ፤ ንኣኻትኩም ንጥቕምኹም እዩሞ። 2ካብቶም ከም ኣኽላባት ከለፍለፍ ዝብሉ ገበርቲ ኽፉእ ተጠንቀቑ፤ ካብቶም ተገረዙ እናበሉ ሥጋ ሰብ ዝቖርጹ ተጠንቀቑ። 3ንሕና ብመንፈስ ንእግዚኣብሔር እነምልኽ ብሥጋ ዝግበር ኣፍኣዊ ሥርዓት ዘይኮነስ ብኢየሱስ ክርስቶስ እንምካሕ ዝኾንና ንሕና ኢና ብሓቂ ግሩዛት። 4ትምክሕቲ ዘድሊ እንተኾይኑስ ኣነውን ብዙኅ ኣለኒ። ሓደ በቲ ኣብ ሰብነት ዝግበር ኣፍኣዊ ሥርዓት ዘመክሕ ዘለዎ እንተ መሰሎውን ኣነ ኻብቲ ናቱ ዝበለጸ ኣለኒ። 5ኣነ ኣብ ሻምናይ መዓልቲ ዝተገረዝኩ ካብ ዓሌት እስራኤል ካብ ነገድ ብንያም ዝተወለድኩ ካብ ዕብራውያን ዕብራዊ እየ፤ ሕጊ ብምፍጻምውን ፈሪሳዊ እየ፤ 6ንቕንኢ ሃይማኖት ብዝምልከት ኣሳጓጕ ቤተ ክርስቲያን ሕጊ ብምፍጻም ንዝርከብ ጽድቂ ኸዓ ነቐፌታ ዘይብሉ እየ። 7እንተኾነ ነዝ ንኣይ ረብኃ ዝነበረ ምእንቲ ክርስቶስ ኢለ ዋጋ ኸም ዘይብሉ ቖጸርክዎ። 8እወ! ምእንቲ እቲ ማዕረ ዘይብሉ ፍልጠት ናይቲ ጐይታይ ዝኾነ ኢየሱስ ክርስቶስ ንዂሉ ነገር ከም ከንቱ ቖጸርክዎ። ምእንትኡ ኽብል ኲሉ እስእን ኣለኹ። ንእኡ ኽረክብን ምስኡ ክኸውንን ከዓ ንዂሉ ኸም ጐሓፍ እቖጽሮ ኣለኹ። 9እዙይ ከዓ ነቲ ኣብ ሕጊ ብምፍጻም ዝተመሥረተ ናይ ባዕለይ ጽድቂ ዘይኮነስ ኣብቲ ንክርስቶስ ብምእማን ዝተመሥረተ ካብ እግዚኣብሔር ዝኾነ ጽድቂ ንምርካብ እዩ። 10ከምኡ ኸዓ ንክርስቶስን ንሥልጣን ትንሣኤኡን ክፈልጥ ኣብ መከራኡ ኽካፈል ብሞቱውን ንእኡ ኽመስሎ እሞ 11ኣብ ትንሣኤ ሙታን ክበጽሕ እንተ ኸኣልኩ ኢለ እየ። 12ነዝ ዂሉ ድሮ ረኺበዮ ወይ ድማ ኽድሚ ሕዚ ፍጹም ኮይነ እየ ማለተይ ኣይኮነን። ክርስቶስ ኢየሱስ ናቱ ስለ ዝገበረኒ ግና ኣነ ድማ ነዝ ዂሉ ናተይ ክገብሮ ኢለ እፅዕር ኣለኹ። 13ኣኅዋተይ! ኣነ ግና ናተይ ከም ዝገበርክዎ ገይረ ንርእሰይ ኣይግምትን እየ፤ ሓደ ዝገብሮ ነገር ኣሎ፦ ነቲ ብድኅረይ ዘሎ እናረሳዕኹ ነቲ ኣብ ቅድመይ ዘሎ እናተመጣጠርኩ 14ናብቲ ናይ መወዳእታ ዕላማ ኣቢለ ናብቲ ዓስቢ ኣሰናፊነት ብክርስቶስ ኢየሱስ ዝኾነ ናይ እግዚኣብሔር ጽወዓ እጐዪ ኣለኹ። 15እምበኣር ብመንፈሳዊ ሕይወት ዝጠንከርና ዂልና እዙይ ንሕሰብ፤ ብዝኾነ ነገር ሓሳብኩም ዝተፈለየ እንተ ኾይኑ ድማ ንእኡውን እግዚኣብሔር ክገልጸልኩም እዩ። 16ሕዚ ግና በቲ በጺሕናዮ ዘለና ብእኡ ጸኒዕና ንንበር። 17ኣኅዋተይ! ንኣይ ምሰሉ፤ ነቶም በታ ዝሃብናኩም ኣርኣያ ዝነብሩ ኸዓ ኣስተውዕልዎም። 18ከምቲ ብዙኅ ጊዜ ዝነገርኩኹም ሕዚ ኸዓ እናነባዕኹ ዝነግረኩም ዘለኹ ብዙኃት ጸላእቲ መስቀል ክርስቶስ ኮይኖም ይነብሩ ኣለዉ። 19መወዳእትኦም ግና ጥፍኣት እዩ፤ ኣምላኾም ከብዶም እዩ፤ ክብረቶምውን በቲ ነውሮም እዩ፤ ሓሳቦም ከዓ ምድራዊ እዩ። 20ንሕና ግና ሃገርና ኣብ ሰማያት እዩ፤ ካብኡ ንዝመጽእ መድኃኒናን ጐይታናን ኢየሱስ ክርስቶስ ንጽበ ኣለና። 21ንሱ በቲ ንዂሉ ኽመልከሉ ዝከኣሎ ኃይሊ ነዝ ዝተዋረደ ሰብነትና ለዊጡ ነቲ ኽቡር ሰብነቱ ኸምስሎ እዩ።
Copyright
Learn More


text:
ኣብ ትሮፒካዊ ጫካ ዚርከባ ኣየር ወለድ ኣታኽልተኛታት
ከምቲ ዝዀነ ይኹን ኣታኽልተኛ ዚፈልጦ፡ ካብ ዘርኢ ጽቡቕ ውጽኢት ኪርከብ ዚኽእል፡ ነቲ ዘርኢ ኣብ ግቡእ ቦታን ኣብ ግቡእ እዋንን ብምዝራእ እዩ። ይኹን እምበር፡ እቲ ኣዝዩ ዜገርም፡ ኣብ ትሮፒካዊ ጫካ፡ ዘርኢ ኣብ እዋን ለይቲ እዩ ዚዝራእ፣ ብዘይካዚ፡ ካብ ኣየር ኴንካ እዩ ዚዝራእ። እተን ነቲ ዘርኢ ዝዘርኣ ኣየር ወለድ ኣታኽልተኛታት ከኣ፡ እተን ኦልድ ዎርልድ ፍሩት ባትስ ዚብሃላ ዓይነት መንካዕ እየን፣ ገሊአን ድማ፡ “ዚነፍራ ወኻሩ” ብዚብል ስም እየን ዚፍለጣ። *
ዘርኢ ምብታን
መብዛሕትአን እተን ፍሩት ባትስ ዚብሃላ ዓይነት መንካዕ፡ ምቁር ፍረታት ወይ ብዙሕ ጽገ ዘለዎ ዕምባባታት ንምርካብ፡ ለይቲ እየን ኣብቲ ጫካ ዚዝምብያ። ፍረታት ኣብ ዚምእርራሉ እዋን ድማ፡ ዝኣኽለን ምስ በልዓ፡ እቲ ዘይሓቐቐ ገፈልን ዘርእን ምስ ቀልቀለን ተሓዊሱ ይወጽእ። ብዘይካዚ፡ ነቲ ዚፈትዋኦ ዓይነት ጽገ ኺመጽያ ኸለዋ፡ ከም ኣታኽልተኛታት መጠን ንዕምባባታት የዋስባ እየን።
እተን ፍሩት ባትስ ዚብሃላ ዓይነት መንካዕ ኣብ እዋን ለይቲ ነዊሕ ስለ ዝጓዓዛ፡ ኣብ ሰፊሕ ቦታ፡ ዘርኢ ኺብትና ይኽእላ እየን። ኣብ ርእሲኡ እውን፡ ገሊኡ ዘርኢ ብስርዓተ ምሕቃቕ ምግቢ እተን መንካዕ ስለ ዚሓልፍ፡ ንምዕባይ እቲ ዘርኢ ዜድሊ “ድዅዒ” እውን ዜጠቓልል እዩ ዚኸውን። ኣብቲ ጫካ ዚርከብ እተፈላለየ ዓይነት ኣትክልትን ዕምባባታትን፡ ንኺባዛሕ ኰነ ንኺዋሰብ ኣብተን መንካዕ ዚውከል ምዃኑ እምበኣር ኣየገርምን እዩ።
እተን ፍሩት ባትስ ዚብሃላ ዓይነት መንካዕ፡ ኣብ ሰፊሕ ቦታ ስለ ዚንቀሳቐሳ፡ ኣንፈተን ናይ ምፍላጥ ክእለትን ትኩር ናይ ምርኣይ ክእለትን የድልየን እዩ። ኣብ ብዙሕ ብርሃን ዘይብሉ ቦታ፡ ካብ ሰባት ንላዕሊ ብንጹር ኪርእያ፡ ከምኡ እውን እተወሰነ ሕብሪ ኺፈልያ ይኽእላ እየን። ብዘይካዚ፡ ለይቲ ዀነ ቐትሪ ኺንቀሳቐሳ ይኽእላ እየን።
ናብራአን
እተን ሳሞኣን ፍላይንግ ፎክስ ዚብሃል ዓይነት መንካዕ፡ ኣብ ምሉእ ህይወተን ምስ ሓደ መጻምድቲ ጥራይ እየን ዚነብራ። ኣብ ገሊአን ዓይነት መንካዕ ከም እተራእየ ድማ፡ ንደቀን ብዚግባእ እየን ዚከናኸና፣ ንእተወሰነ ሰሙናት ሓዚለናኦም ይንቀሳቐሳን እኹላት ክሳዕ ዚዀኑ የጥብዋኦምን እየን። ክልተ ዓይነት እተን ፍሩት ባትስ ዚብሃላ መንካዕ እሞ ኸኣ፡ ኣብ እዋን ሕርሲ ልክዕ ከም “መሕረስቲ” ዀይነን ዚሕግዛአን ብጾት ኣለዋ።
እቲ ዜሕዝን፡ እተን ፍሩት ባትስ ዚብሃላ ዓይነት መንካዕ፡ መንበሪአን ይበርስ ስለ ዘሎ፡ ናይ ምጽናት ሓደጋ የጋጥመን ኣሎ። ኣብ ደሴታት ደቡብ ፓሲፊክ፡ እተን ፍሩት ባትስ ዚብሃላ ዓይነት መንካዕ እንተ ጠፊአን፡ ኣዝዩ ኸቢድ ሓደጋ ኼጋጥም ይኽእል እዩ፣ ከመይሲ፡ እቲ ኣብኡ ዚርከብ ኣትክልቲ ብዘይ እተን መንካዕ ኪዋሰብ ኣይክእልን እዩ። ብንጹር እምበኣር፡ እተን ኣየር ወለድ ዝዀና ኣታኽልተኛታት ዚዓያኦ ዕዮ፡ ኣቕሊልካ ዚርአ ኣይኰነን።
^ ሕ.ጽ. 2 እተን መንካዕ፡ ኣብ ኣፍሪቃን እስያን ኣውስትራልያን ኣብ እተወሰነ ኽፋል ደሴታት ፓሲፊክን ይርከባ እየን።
[ኣብ ገጽ 12 ዘሎ ስእሊ]
Bat eating fig: © Merlin D. Tuttle, Bat Conservation International, www.batcon.org; small bat: Flickr RF/Getty Images


text:
ምዕራፍ 114
ክርስቶስ ምስ መጸ፡ ንኣባጊዕን ንኣጣልን ይፈርድ
የሱስ ምሳሌ እተን ኣባጊዕን ኣጣልን መሰለ
የሱስ ኣብ ደብረ ዘይቲ ዀይኑ፡ ምሳሌ እተን ዓሰርተ ደናግልን እቲ ታለንትን ምስ መሰለ፡ ነቲ እቶም ሃዋርያቱ ብዛዕባ እቲ ንሱ ኣብዚ ዚህልወሉ እዋንን መደምደምታ እቲ ስርዓትን ዝሓተትዎ ሕቶ ዚህቦም ዝነበረ ምላሽ ብኸመይ ዛዘሞ፧ ብዛዕባ ኣባጊዕን ኣጣልን እትገልጽ ናይ መወዳእታ ምሳሌ ብምምሳል እዩ ዛዚምዎ።
የሱስ ኣብ መጀመርታ እታ ምሳሌ፡ “ወዲ ሰብ ምስ ኵሎም መላእኽቱ ብኽብሩ ምስ መጸ፡ ሽዑ ኣብ ክቡር ዝፋኑ ኪቕመጥ እዩ” በለ። (ማቴዎስ 25:31) የሱስ ንሱ ባዕሉ ኣብታ ምሳሌ ቐንዲ ቦታ ኸም ዘለዎ ብዘየማትእ መገዲ እዩ ገሊጹ። ብዙሕ ግዜ ንርእሱ “ወዲ ሰብ” ኢሉ ይጽውዕ ነይሩ እዩ።—ማቴዎስ 8:20፣ 9:6፣ 20:18, 28።
እታ ምሳሌ መዓስ እያ እትፍጸም፧ የሱስ ምስ መላእኽቱ “ብኽብሩ ምስ መጸ” እሞ “ኣብ ክቡር ዝፋኑ” ምስ ተቐመጠ እያ እትፍጸም። ኣቐዲሙ፡ ብዛዕባ እቲ ‘ወዲ ሰብ ምስ መላእኽቱ ብሓይልን ብዓብዪ ኽብርን ብደበናታት ሰማይ ዚመጸሉ እዋን’ ተዛሪቡ ነይሩ እዩ። እዚኸ መዓስ እዩ ዚኸውን፧ “ደድሕሪ ጸበባ” እዩ ዚኸውን። (ማቴዎስ 24:29-31፣ ማርቆስ 13:26, 27፣ ሉቃስ 21:27) ስለዚ፡ እዛ ምሳሌ እዚኣ፡ ኣብቲ የሱስ ኣብ መጻኢ ብኽብሩ ዚመጸሉ ግዜ እያ ፍጻመኣ እትረክብ። ሽዑ፡ እንታይ ኪገብር እዩ፧
የሱስ ከምዚ በለ፦ “ወዲ ሰብ . . . ምስ መጸ፡ . . . ኵሎም ኣህዛብ ኣብ ቅድሚኡ ኺእከቡ እዮም፣ ንሱ ኸኣ፡ ከምቲ ጓሳ ንኣባጊዕ ካብ ኣጣል ዚፈላልየን፡ ካብ ንሓድሕዶም ኪፈላልዮም እዩ። ነተን ኣባጊዕ ኣብ የማኑ፡ ነተን ኣጣል ድማ ኣብ ጸጋሙ ኺገብረን እዩ።”—ማቴዎስ 25:31-33።
የሱስ ብዛዕባ እቶም ሞገስ ረኺቦም ኣብ የማኑ ዚዀኑ ኣባጊዕ፡ “ሽዑ፡ እቲ ንጉስ ነቶም ኣብ የማኑ ዘለዉ ኸምዚ ኺብሎም እዩ፦ ‘ኣቱም ኣቦይ ዝባረኸኩም ንዑ፡ ነቲ ኻብ ምስራት ዓለም ኣትሒዙ እተዳለወልኩም መንግስቲ ውረሱ’” በለ። (ማቴዎስ 25:34) እቶም ኣባጊዕ ሞገስ እቲ ንጉስ ዝረኸቡ ስለምንታይ እዮም፧
እቲ ንጉስ፡ “ጠምየ፡ ኣብሊዕኩምኒ፣ ጸሚአ፡ ኣስቲኹምኒ፣ ጋሻ ዀይነ፡ ኣአንጊድኩምኒ፣ ዓሪቐ፡ ከዲንኩምኒ፣ ሓሚመ፡ ተኸናኺንኩምኒ፣ ተኣሲረ፡ በጺሕኩምኒ” ኢሉ ባዕሉ ገለጸሎም። እቶም “ጻድቃን” ዝዀኑ ኣባጊዕ ከመይ ገይሮም ነቲ ሰናይ ተግባር ከም ዝገበሩ ምስ ሓተቱ፡ “ብመጠን እቲ ንሓደ ኻብዞም ንኣሽቱ ኣሕዋተይ ዝገበርኩምሉ፡ ንዓይ ከም ዝገበርኩምለይ፡ ብሓቂ እብለኩም ኣለኹ” ኢሉ መለሰሎም። (ማቴዎስ 25:35, 36, 40, 46) ነዚ ሰናይ ተግባራት እዚ ኣብ ሰማይ ኣይኰኑን ዚገብርዎ፣ ከመይሲ፡ ኣብኡ ዚሓምሙ ወይ ዚጠምዩ የለዉን። እዚ ተግባራት እዚ፡ ነቶም ኣብ ምድሪ ዚርከቡ ኣሕዋት ክርስቶስ ዚግበረሎም ኪኸውን ኣለዎ።
እቶም ኣብ ጸጋሙ ዘለዉ ኣጣል ደኣኸ፧ የሱስ ከምዚ በለ፦ “ድሕርዚ፡ [እቲ ንጉስ] ነቶም ኣብ ጸጋሙ ዘለዉ ኸምዚ ኺብሎም እዩ፦ ‘ኣቱም ርጉማት፡ ካባይ ርሒቕኩም ናብቲ ንድያብሎስን ንመላእኽቱን እተዳለወ ናይ ዘለኣለም ሓዊ ኺዱ። ከመይሲ፡ ጠምየ፡ ኣየብላዕኩምንን፣ ጸሚአ፡ ኣየስተኹምንን፣ ጋሻ ዀይነ፡ ኣየአንገድኩምንን፣ ዓሪቐ፡ ኣይከደንኩምንን፣ ሓሚመን ተኣሲረን፡ ኣይተኸናኸንኩምንን።’” (ማቴዎስ 25:41-43) እቶም ኣጣል ነቶም ኣብ ምድሪ ዚርከቡ ኣሕዋት ክርስቶስ ዚግብኦም ሰናይ ተግባራት ስለ ዘይገበሩሎም፡ እዚ ፍርዲ እዚ ይግብኦም እዩ።
ድሕርዚ፡ እቶም ሃዋርያት፡ እቲ ኣብ መጻኢ ዚግበር ፍርዲ ነባርን ዘለኣለማውን ሳዕቤን ከም ዚህልዎ ፈለጡ። ከመይሲ፡ የሱስ ቀጺሉ ኸምዚ ኢሉ እዩ ነጊርዎም፦ “ሽዑ፡ [እቲ ንጉስ]፡ ‘ብመጠን እቲ ንሓደ ኻብዞም ንኣሽቱ ኣሕዋተይ ዘይገበርኩምሉ፡ ንዓይ ከም ዘይገበርኩምለይ፡ ብሓቂ እብለኩም ኣለኹ’ ኢሉ ኺምልሰሎም እዩ። እዚኣቶም ናብ ናይ ዘለኣለም ጥፍኣት፡ ጻድቃን ግና ናብ ናይ ዘለኣለም ህይወት ኪኸዱ እዮም።”—ማቴዎስ 25:45, 46።
እቲ የሱስ ነቶም ሃዋርያት ዝሃቦም መልሲ፡ ንሰዓብቱ ኣረኣእያኦምን ተግባራቶምን ኪምርምሩ ዚድርኽ ብዙሕ ኪሓስቡሉ ዚግባእ ነጥብታት ሂብዎም እዩ።
ብዝያዳ ፍለጥ
ንኣሕዋት ክርስቶስ ብተኣማንነት ደግፎም
እቶም ክርስቶስ ከም ኣባጊዕ ዚፈርዶም ሰባት፡ ንኣሕዋቱ ዚድግፍዎም ብኸመይ እዮም፧


text:
ንብሕታዊ ውሳነታትካ ብጥበብ ግበሮ
“ብምሉእ ልብኻ ብእግዚኣብሄር ተአመን፡ ኣብ ልቦናኻ ኣይትጸጋዕ።”—ምሳ. 3:5።
1, 2. ውሳነታት ምግባር ትፈቱዶ፧ ብዛዕባ ገሊኡ ውሳነታትካኸ ኸመይ ይስምዓካ፧
በብመዓልቱ እተፈላለየ ዓይነት ውሳነታት ንገብር ኢና። ውሳነታት ብዛዕባ ምግባር እንታይ ይስምዓካ፧ ገሊኦም ሰባት፡ ንዅሉ ነገር ባዕላቶም ኪውስንዎ እዮም ዚደልዩ። ከምኡ ምግባር መሰሎም ከም ዝዀነ ስለ ዚኣምኑ፡ ዝዀነ ይኹን ሰብ ኪውስነሎም ኣይደልዩን እዮም። ገሊኦም ሰባት ግና፡ ኣገዳሲ ውሳነታት ምግባር ኣመና የፍርሆም እዩ። በዚ ምኽንያት እዚ ኸኣ መጻሕፍቲ የንብቡ ወይ ንኽኢላታት የማኽሩ እዮም፣ ነቲ ውሳነ ንምግባር ዜድልዮም ምኽሪ ንምርካብ ድማ ብዙሕ ገንዘብ የውጽኡ እዮም።
2 መብዛሕትና ኣብ መንጎ እቶም ኣብ ላዕሊ እተጠቕሱ ዓይነት ሰባት ኢና እንርከብ። ንሕና ኽንውስኖ ዘይንኽእል ካብ ቍጽጽርና ንላዕሊ ዝዀነ ነገራት ከም ዘሎ ንፈልጥ እኳ እንተ ዀንና፡ ኣብ መብዛሕትኡ መዳያት ህይወትና ግና፡ ኣብ ብሕታዊ ምርጫታትና ተመርኲስና ኽንውስን ንኽእል ኢና። (ገላ. 6:5) ይኹን እምበር፡ እንገብሮ ውሳነታት፡ ጥበባዊ ወይ ጠቓሚ ዚኸውን፡ ኵሉ ሳዕ ከም ዘይኰነ ንፈልጥ ኢና።
3. ውሳነታት ንምግባር ዚሕግዘና እንታይ መምርሒታት ኣሎ፧ ውሳነታት ምግባር ኵሉ ሳዕ ቀሊል ዘይኰነ ግና ስለምንታይ እዩ፧
3 የሆዋ ኸም ኣገልገልቱ መጠን፡ ነቲ ኣብ ህይወትና ዜጋጥመና ኣገዳሲ ጕዳያት ዚምልከት ንጹር መምርሒታት ስለ ዝሃበና፡ ክንሕጐስ ንኽእል ኢና። ነዚ መምርሒታት እዚ እንተ ስዒብናዮ፡ ንየሆዋ ዜሐጕስን ንዓና ዚጠቅምን ውሳነታት ክንገብር ከም እንኽእል ንፈልጥ ኢና። ኰይኑ ግና፡ ኣብ ቃል ኣምላኽ ብንጹር ዘይተገልጸ ጕዳያትን ኵነታትን የጋጥመና ይኸውን። እሞኸ ብኸመይ ኢና ኽንውስን እንኽእል፧ ንኣብነት፡ ክንሰርቕ ከም ዘይብልና ንፈልጥ ኢና። (ኤፌ. 4:28) ይኹን እምበር፡ ስርቂ እንታይ እዩ ዜጠቓልል፧ ዋጋ እቲ እተሰርቀ ኣቕሓ፡ እተሰርቀሉ ምኽንያት፡ ወይ ከኣ ካልእ ነገራት ድዩ ዚውስኖ፧ ንጹር መምርሒ ኣብ ዘይንረኽበሉ እዋን፡ ብኸመይ ኢና ኽንውስን እንኽእል፧ ከምኡ ንምግባርከ እንታይ ኪሕግዘና ይኽእል፧
ብልብምና ወስን
4. ውሳነ ዜድልዮ ጕዳይ ኬጋጥመና ኸሎ፡ እንታይ ምኽሪ እዩ ኺውሃበና ዚኽእል፧
4 ንሓደ ኣማኒ ዝዀነ ብጻይና፡ ኣገዳሲ ውሳነ ኽንገብር ምዃንና ምስ ነገርናዮ፡ ብልብምና ኽንውስን ይነግረና ይኸውን። እዚ ኸኣ ጽቡቕ ምኽሪ እዩ። ከመይሲ፡ መጽሓፍ ቅዱስ ብዛዕባ ሃወኽ ኪመክር ከሎ፡ “እቲ ዚህወኽ ዘበለ ግና ናብ ስእነት ጥራይ ይህወኽ” ይብል እዩ። (ምሳ. 21:5) ኰይኑ ግና፡ ብልብምና ምውሳን ኪብሃል ከሎ እንታይ ማለት እዩ፧ ግዜ ወሲድና ብዛዕባ እቲ ዅነታት ኣጸቢቕና ኽንሓስብን ሚዛናውያን ክንከውንን ብምስትውዓል ክንውስንን ኣሎና ማለት ጥራይ ድዩ፧ እዚ እተጠቕሰ ረቛሒታት፡ ጽቡቕ ውሳነ ንምግባር ሓጋዚ እኳ እንተ ዀነ፡ ልብምና ግና ካብኡ ንላዕሊ እዩ ዜጠቓልል።—ሮሜ 12:3፣ 1 ጴጥ. 4:7።
5. ብተፈጥሮና ፍጹም ልብምና ዘይብልና ስለምንታይ ኢና፧
5 ኵላትና ፍጹም ልብምና ሃልዩና ኣይኰንናን ተወሊድና። ስለምንታይ፧ ኵላትና ሓጥኣንን ዘይፍጹማትን ስለ ዝዀንና፡ ብኣካላውን ብኣእምሮኣውን መዳይ ፍጹማት ኣይኰንናን። (መዝ. 51:5፣ ሮሜ 3:23) ብዘይካዚ፡ መብዛሕትና ኻብቶም ሰይጣን ሓሳቦም ‘ዘዖሮም’ ስለ ዝነበርና፡ ብዛዕባ የሆዋን ብዛዕባ ስርዓታት ጽድቁን ኣይንፈልጥን ኢና ኔርና። (2 ቈረ. 4:4፣ ቲቶ. 3:3) ስለዚ፡ ኣብቲ ጽቡቕን ርትዓውን ኰይኑ እተሰምዓና ጥራይ ተመርኲስና ንውስን እንተ ዄንና፡ ዋላ እውን ነቲ ጕዳይ ኣጸቢቕና እንተ ሓሰብናሉ፡ ገዛእ ርእስና ጥራይ ኢና እነታልል።—ምሳ. 14:12።
6. ልብምና ንኸነጥሪ እንታይ ኪሕግዘና ይኽእል፧
6 ንሕና ፍጹም ጥዕናን ኣተሓሳስባን ዘይብልና እኳ እንተ ዀንና፡ እቲ ሰማያዊ ኣቦና ዝዀነ የሆዋ ግና ብዅሉ መዳያት ፍጹም እዩ። (ዘዳ. 32:4) እቲ ዜሐጕስ ድማ፡ ኣእምሮና ንኽንሕድስን ልብምና ንኸነጥርን እንኽእለሉ መገዲ ኸፊቱልና ኣሎ። (2 ጢሞቴዎስ 1:7 ኣንብብ።) ከም ክርስትያናት መጠን፡ ኣመዛዚንና ኽንሓስብን ምስኡ ዚሳነ ስጕምቲ ኽንወስድን ኣሎና። ብዘይካዚ፡ ንሓሳብናን ንስምዒትናን ክንቈጻጸሮ፡ ንሓሳብን ንስምዒትን ንተግባርን የሆዋ ድማ ክንቀድሖ ኣሎና።
7, 8. ጸቕጢ ወይ ጸገም እናኣጋጠመ ኽነሱ፡ ብኸመይ ብልብምና ኽትውስን ከም ዚከኣል ዚሕብር ተመክሮ ኣዘንቱ።
7 ሓደ ኣብነት እስከ ንርአ። ገሊኦም ስደተኛታት፡ ኣብ ስራሖም ብምትኳር ገንዘብ ምእንቲ ኺረኽቡ፡ ቈልዓ ምስ ወለዱ ቐልጢፎም ናብ ኣዝማዶም ይልእክዎ። * ሓንቲ ኣብ ወጻኢ ሃገር እትነብር ሰበይቲ፡ ባህ ዜብል ወዲ ወለደት። ኣብ ከባቢ እዋን ሕርሳ ድማ መጽናዕቲ መጽሓፍ ቅዱስ ብምጅማር፡ ጽቡቕ መንፈሳዊ ዕቤት ገበረት። ፈተውታን ኣዝማዳን ግና፡ ንዓኣን ንሰብኣያን ነቲ ሕጻን ናብ ኣቦሓጎኡን እኖሓጎኡን ንኺልእክዎ ጸቕጢ ገበሩሎም። ይኹን እምበር፡ እታ ሰበይቲ፡ ከም ወላዲት መጠን፡ ኣምላኽ ንውሉዳ ናይ ምዕባይ ሓላፍነት ንዓኣ ኸም ዝሃባ፡ ካብቲ መጽናዕታ ተማሂራ ነበረት። (መዝ. 127:3፣ ኤፌ. 6:4) እሞኸ ነቲ ብዙሓት ሰባት ከም ርትዓዊ ገይሮም ዚርእይዎ ልምዲ ድያ ኽትስዕብ ዘለዋ፧ ወይስ ነቲ ዜጋጥማ ገንዘባዊ ጸገምን ነቐፌታን ተጻዊራ፡ ነቲ ኻብ መጽሓፍ ቅዱስ እተማህረቶ ትምህርቲ እያ ኽትስዕብ ዘለዋ፧ ንስኻ እንተ ትኸውን እንታይ ምገበርካ፧
8 እታ ሰበይቲ ብሰንኪ እቲ ጸቕጢ ስለ እተጨነቐት፡ መምርሒ ደልያ፡ ልባ ናብ የሆዋ ኣፍሰሰት። ነታ መጽናዕቲ መጽሓፍ ቅዱስ እትመርሓላ ሓብትን ንኻልኦት ኣባላት ጉባኤኣን ምስ ኣማኸረቶም ድማ፡ የሆዋ ብዛዕባ እቲ ጕዳይ እንታይ ኣረኣእያ ኸም ዘለዎ ተገንዘበት። ሕጻናት ኣብተን ዝቕረጹለን ዓመታት ካብ ወለዶም ኪፍለዩ ኸለዉ ብዛዕባ ኼጋጥሞም ዚኽእል ስምዒታዊ ጕድኣት እውን ኣርዚና ሓሰበት። ነቲ ጕዳይ ብዓይኒ ቕዱሳት ጽሑፋት ምስ መርመረቶ ድማ፡ ነቲ ሕጻን ናብ ኣቦሓጎኡን እኖሓጎኡን ምልኣኽ ቅኑዕ ከም ዘይኰነ ወሰነት። ሰብኣያ፡ ነቲ ኣባላት ጉባኤ ሰበይቱ ዚገብርዎ ዝነበሩ ሓገዝ ምስ ተዓዘበ፡ ከምኡውን እቲ ሕጻን ክሳዕ ክንደይ ሕጉስን ጥዑይን ምዃኑ ምስ ረኣየ፡ መጽናዕቲ መጽሓፍ ቅዱስ ኪገብር ተሰማምዐ፣ ምስ ሰበይቱ ድማ ኣብ ኣኼባታት ኪእከብ ጀመረ።
9, 10. ብልብምና ምውሳን እንታይ ማለት እዩ፧ ብኸመይከ ኢና ኸምኡ ኽንገብር እንኽእል፧
9 እዚ ሓደ ኣብነት እኳ እንተ ዀነ፡ ብልብምና ምውሳን ኪብሃል ከሎ፡ ብኣተሓሳስባና፡ ብኣተሓሳስባ ኻልኦት ሰባት፡ ወይ ከኣ ብዝጠዓመና መገዲ ንውስን ማለት ከም ዘይኰነ ዚሕብር እዩ። እቲ ዘይፍጹም ኣእምሮናን ልብናን፡ ምስ ሓንቲ ኣመና እትቕልጥፍ ወይ ኣመና እትድንጒ ሰዓት ኪመሳሰል ይኽእል እዩ። ብእኣ ንምራሕ እንተ ዄንና፡ ከቢድ ጸገም ኬጋጥመና ይኽእል እዩ። (ኤር. 17:9) ስለዚ፡ ንኣእምሮናን ንልብናን በቲ ዜተኣማምን ስርዓታት ኣምላኽ ክንመርሖ ኣሎና።—ኢሳይያስ 55:8, 9 ኣንብብ።
10 በዚ ምኽንያት እዚ እዩ መጽሓፍ ቅዱስ፡ “ብምሉእ ልብኻ ብእግዚኣብሄር ተአመን፡ ኣብ ልቦናኻ ኣይትጸጋዕ፡ ኣብ ኵሉ መገድኻ ንእኡ ሕሰብ፡ ንሱ ኸኣ ኣኻይዳኻ ኬቕንዕ እዩ” ኢሉ ዚመኽረና። (ምሳ. 3:5, 6) ነታ፡ “ኣብ ልቦናኻ ኣይትጸጋዕ” እትብል ሓረግ እሞ ኣስተብህለላ። ደድሕሪኣ፡ “ንእኡ [ማለት ንየሆዋ] ሕሰብ” ዚብል ሓረግ ኣሎ። የሆዋ ጥራይ እዩ ፍጹም ልብምና ዘለዎ። ስለዚ፡ ዝዀነ ይኹን ውሳነ ኼጋጥመና ኸሎ፡ ኣረኣእያ ኣምላኽ ንምፍላጥ ኣብ መጽሓፍ ቅዱስ ምርምር ክንገብር ኣሎና። ድሕሪኡ፡ ኣብኡ ተመርኲስና ንውስን። ስለዚ እምበኣር፡ ብልብምና ኽንውስን እንተ ደሊና፡ ንሓሳብ የሆዋ ኽንቀድሖ ኣሎና።
ንልቦናኻ ኣላምዶ
11. ጽቡቕ ውሳነ ንኽንገብር ዜኽእለና ቐንዲ ረቛሒ እንታይ እዩ፧
11 ብኸመይ ጥበባዊ ውሳነታት ከም እትገብር ምፍላጥን ምትግባሩን ቀሊል ኣይኰነን። እዚ ብሕልፊ ነቶም ኣብ ቀረባ እዋን ናብ ሓቂ ዝመጹ ወይ ከኣ ነቶም ናብ መንፈሳዊ ብስለት ንምብጻሕ ዕቤት ዚገብሩ ዘለዉ ኪኸብዶም ይኽእል እዩ። ይኹን እምበር፡ እዞም ኣብ መጽሓፍ ቅዱስ ብመንፈሳዊ መዳይ ሕጻናት ከም ዝዀኑ ጌርካ እተገልጹ ሰባት፡ ናይ ሓቂ ዕቤት ኪገብሩ ይኽእሉ እዮም። ሓደ ሕጻን ብኸመይ ታተ እናበለ እግሪ ኸም ዚተክል እስከ ንርአ። በብቝሩብ እናሰጐመን ብተደጋጋሚ ኸምኡ እናገበረን እዩ ብእግሪ ምኻድ ዚለምድ። እቶም ብኸመይ ጥበባዊ ውሳነታት ኪገብሩ ኸም ዚኽእሉ ዚምሃሩ ዘለዉ ብመንፈሳዊ መዳይ ሕጻን ዝዀኑ ሰባት እውን፡ ተመሳሳሊ ነገር እዮም ዚገብሩ። ሃዋርያ ጳውሎስ ንብሱላት ሰባት ኪገልጾም ከሎ፡ “ቅኑዕን ጌጋን ንምፍላይ ብተመክሮ ልቦናኦም ዘላመዱ” ኸም ዝበለ ዘክር። እተን “ብተመክሮ”ን “ዘላመዱ”ን ዚብላ ቓላት፡ ቀጻልን ተደጋጋምን ጻዕሪ ኸም ዜድሊ ዚሕብራ እየን። ስለዚ እምበኣር፡ እቶም ኣብ ቀረባ እዋን ናብ ሓቂ ዝመጹ ሓደስቲ ሰባት፡ ቀጻልን ተደጋጋምን ጻዕሪ ኺገብሩ ኣለዎም።—እብራውያን 5:13, 14 ኣንብብ።
12. ነቲ ጥበባዊ ውሳነታት ናይ ምግባር ክእለትና ኸነማዕብሎ እንኽእል ብኸመይ ኢና፧
12 ከምቲ ኣቐዲሙ እተጠቕሰ፡ በብመዓልቱ ዓበይትን ንኣሽቱን ውሳነታት ክንገብር ኣሎና። ሓደ መጽናዕቲ ኸም ዝሓበሮ፡ ካብቲ እንወስዶ ስጕምቲ ልዕሊ 40 ሚእታዊት ዚኸውን፡ ኣቐዲምና ሓሲብና ዘይኰነስ፡ ብልምዲ ኢና እንገብሮ። ንኣብነት፡ ንግሆ ንግሆ እንታይ ክትክደን ከም ዘሎካ ትውስን ኢኻ። ኰይኑ ግና፡ ነዚ ጕዳይ እዚ ኸም ንእሽቶ ጕዳይ ጌርካ ትርእዮ ትኸውን፣ ብሕልፊ ተሃዊኽካ እንተ ኣሊኻ ድማ፡ ብዙሕ ከይሓሰብካ ትውስን ትኸውን። ኰይኑ ግና፡ እቲ እትኽደኖ ኽዳን ምስቲ ኸም ኣገልጋሊ የሆዋ መጠን ዘሎካ ግደ ዚሰማማዕ እንተ ዀይኑ ኽትሓስብ ኣገዳሲ እዩ። (2 ቈረ. 6:3, 4) ክዳውንቲ ኽትዕድግ ከለኻ፡ ብዛዕባ ቕድን ፋሽንን ትሓስብ ትኸውን፣ ኰይኑ ግና፡ ምዕሩግን ዋጋኡ ዜዋጽኣካን ምዃኑኸ ትሓስብ ዲኻ፧ ኣብዚ መዳይ እዚ እትገብሮ ቕኑዕ ምርጫታት፡ ንልቦናኻ ኼላምዶ እዩ፣ እዚ ኸኣ፡ ኣብ ከቢድ ጕዳያት እውን እንተ ዀነ፡ ቅኑዕ ውሳነታት ንኽትገብር ኪሕግዘካ እዩ።—ሉቃ. 16:10፣ 1 ቈረ. 10:31።
ቅኑዕ ዘበለ ናይ ምግባር ሓቦ ይሃሉኻ
13. ነቲ ዝገበርናዮ ውሳነ ንምትግባር እንታይ እዩ ዜድልየና፧
13 ቅኑዕ ውሳነ ምግባርን ጸኒዕካ ንውሳነኻ ምትግባርን ክልተ እተፈላለየ ነገራት እዩ። ንኣብነት፡ ገሊኦም ሰባት፡ ንምትካኽ ሽጋራ ኼቋርጽዎ እኳ እንተ ደለዩ፡ እኹል ሓቦ ስለ ዘይብሎም፡ ኣይዕወቱን እዮም። ነቲ ኺገብርዎ ዚደልዩ ነገር ንምፍጻም ኒሕ የድልዮም እዩ። ገሊኦም ሰባት፡ ንሓቦ ምስ ጭዋዳ የመሳስልዎ እዮም። ብዝያዳ ብእተጠቐምናሉ መጠን፡ ብዝያዳ እናደልደለ እዩ ዚኸይድ። ስሕት ኢልና ጥራይ ንጥቀመሉ እንተ ዄንና ግና፡ ኪደክም ወይ ኪማስን ይኽእል እዩ። ነቲ ኣብ ውሳነና ንምጽናዕን ንምትግባርን ዜድልየና ሓቦ ኸነማዕብሎ እንኽእል ደኣ እሞ ብኸመይ ኢና፧ ኣብ የሆዋ ምውካል ኪሕግዘና ይኽእል እዩ።—ፊልጲ 2:13 ኣንብብ።
14. ጳውሎስ ነቲ ኺገብሮ ኸም ዚግባእ ዚፈልጦ ነገራት ንኺገብሮ ሓቦ ዝረኸበ ስለምንታይ እዩ፧
14 ጳውሎስ ቅኑዕ ዘበለ ምግባር ቀሊል ከም ዘይኰነ ተመኪርዎ እዩ። ሓደ እዋን፡ “ድሌት ደኣ ኣሎኒ እምበር፡ ሰናይ ክገብር ክእለት የብለይን” ኢሉ ጓሂኡ ገለጸ። ነቲ ኺገብሮ ዚደሊ ወይ ከኣ ኪገብሮ ዘለዎ ነገር ይፈልጦ እኳ እንተ ነበረ፡ ሓድሓደ ግዜ ግና ኪትግብሮ ኣይክእልን እዩ ነይሩ። “ብውሽጠይሲ በቲ ሕጊ ኣምላኽ ባህ ይብለኒ እዩ፣ ግናኸ፡ ኣብ ኣካላተይ ምስ ሕጊ ኣእምሮይ ዚዋጋእን ናብቲ ኣብ ኣካላተይ ዘሎ ሕጊ ሓጢኣት ኣቢሉ ዚማርኸንን ካልእ ሕጊ እርኢ ኣለኹ” በለ። እሞኸ ዅነታቱ ተስፋ ዘይብሉ ድዩ ነይሩ፧ ኣይፋሉን። “ኣምላኽ ብየሱስ ክርስቶስ ጐይታና ይመስገን!” በለ። (ሮሜ 7:18, 22-25) ኣብ ካልእ ቦታ ድማ፡ “በቲ ሓይሊ ዚህበኒ ንዅሉ እኽእሎ እየ” ኢሉ ጸሓፈ።—ፊል. 4:13።
15. ቈራጽ ስጕምቲ ምውሳድን ዘይምውሳድን እንታይ ጽልዋ እዩ ኺህልዎ ዚኽእል፧
15 ብንጹር እምበኣር፡ ንኣምላኽ ንምሕጓስ፡ ቈራጽ ስጕምቲ ኽንወስድ ኣሎና። ነቲ ኤልያስ ንኣምለኽቲ በዓልን ነቶም ከሓድቲ እስራኤላውያንን ኣብ ከረን ቀርሜሎስ ዝበሎም ዘክር፣ ንሱ፡ “ክሳዕ መኣዝ ኢኹም ናብ ክልቲኡ ወገን እትሕንክሱ፧ እግዚኣብሄር እንተ ዀይኑ ኣምላኽ፡ ደድሕሪኡ ስዐቡ፡ በዓል እንተ ደአ ዀይኑ ኸኣ ንእኡ ስዐቡ” በሎም። (1 ነገ. 18:21) እስራኤላውያን እንታይ ኪገብሩ ኸም ዝነበሮም ይፈልጡ እኳ እንተ ነበሩ፡ ይወላወሉን ኣብ ክልተ ወገን ‘ይሕንክሱን’ ነበሩ። ብኣንጻሩ ግና ዓመታት ኣቐዲሙ፡ እያሱ ሰናይ ኣብነት ገደፈ፣ ንእስራኤላውያን ድማ፡ “ንእግዚኣብሄር ምግልጋል ክፉእ ኰይኑ እንተ ተራእየኩምሲ ንመን ከም እተገልግሉ፡ . . . ሎሚ ሕረዩ። ኣነን ቤተይን ግና ንእግዚኣብሄር ኢና እነገልግል” በሎም። (እያ. 24:15) ውጽኢቱኸ እንታይ ኰነ፧ እያሱን እቶም ምስኡ ዝጠበቑን ሰባት፡ ናብ ምድሪ ተስፋ፡ ማለት ናብታ “ጸባን መዓርን እተውሕዝ ምድሪ” ብምእታው ተባረኹ።—እያ. 5:6።
ጥበባዊ ውሳነታት ብምግባር ተባረኽ
16, 17. ምስ ፍቓድ ኣምላኽ ዚሳነ ውሳነ ምግባር ብዛዕባ ዘለዎ ጥቕሚ ዜርኢ ኣብነት ሃብ።
16 ዘመናዊ ኣብነት እስከ ንርአ። ኣብ ቀረባ እዋን እተጠምቀ ሓደ ሓውናን ሰበይቱን፡ ሰለስተ ንኣሽቱ ውሉዳት ኣለውዎም። ሓደ መዓልቲ፡ ነቲ ሓውና መሳርሕቱ፡ ዝለዓለ ደሞዝ ናብ ዚኸፍሎምን ዝያዳ ጥቕሚ ናብ ዚረኽቡሉን ካልእ ትካል ኪቕይሩ ሓሳብ ኣቕረበሉ። እቲ ሓውና ነቲ ጕዳይ ብጸሎት ሓሰበሉ። ኣብዚ ሕጂ ዘለዎ ትካል ብዙሕ ደሞዝ ዘይክፈሎ እኳ እንተ ዀነ፡ ቀዳመ ሰናብቲ ስለ ዘይሰርሕ፡ ኣብ ኣኼባታት ኪእከብን ምስ ስድራ ቤቱ ኣብ ኣገልግሎት ኪካፈልን ይኽእል እዩ፣ ኣብ ፈለማ እውን ብኸምኡ እዩ ነቲ ስራሕ መሪጽዎ። ሕጂ ግና ስራሕ እንተ ቐዪሩ፡ ቀዳመ ሰናብቲ ዘይሰርሓሉ እዋን ርሑቕ ከም ዚኸውን ተገንዘበ። ንስኻ እንተ ትኸውን እንታይ ምገበርካ፧
17 እቲ ሓውና፡ ንመንፈሳዊ ጥቕምታት ምስቲ ዚረኽቦ ልዑል ኣታዊ ምስ ኣነጻጸሮ፡ ስራሕ ንኸይቅይር ወሰነ። እሞኸ ውሳነኡ ኣጣዒስዎዶ፧ ከቶ ኣየጠዓሶን። ንዕኡን ንስድራ ቤቱን፡ ካብ ዝለዓለ ደሞዝ ንላዕሊ፡ መንፈሳዊ በረኸት ዚጠቕሞም ኰይኑ እዩ ዚስምዖ። እታ ጓል ዓሰርተ ዓመት ዝዀነት በዅሪ ጓሎም፡ ንዓታቶምን ንኣሕዋትን ንኣሓትን ንየሆዋን ኣዝያ ኸም እተፍቅሮም ንዕኡን ንሰበይቱን ምስ ነገረቶም፡ ኣዝዮም ተሓጐሱ። ህይወታ ንየሆዋ ወፍያ ኽትጥመቕ ከም እትደሊ ድማ ሓበረቶም። ነቲ ሓውና ጓሉ፡ ነቲ ኣቦኣ ንኣምልኾ የሆዋ ኣብ ህይወቱ ቐዳምነት ብምሃብ ዝሓደጎ ሰናይ ኣብነት ክሳዕ ክንደይ ኰን እያ እተማስወሉ!
18. በብመዓልቱ ንብሕታዊ ውሳነታትና ብጥበብ ክንገብሮ ዘሎና ስለምንታይ ኢና፧
18 እቲ ዝዓበየ ሙሴ ዝዀነ የሱስ ክርስቶስ፡ ነቶም ናይ ሓቂ ኣምለኽቲ የሆዋ ኣብዛ ኸም በረኻ ዝዀነት ናይ ሰይጣን ዓለም ንነዊሕ ዓመታት ኪመርሖም ጸኒሑ እዩ። ከም ዝዓበየ እያሱ መጠን ድማ፡ ነዚ ብልሹው ስርዓት ኬጥፍኦን ንሰዓብቱ ናብታ ጽድቂ ዚነብረላ ሓዳስ ዓለም ኬእትዎምን ተዳልዩ እዩ ዘሎ። (2 ጴጥ. 3:13) ስለዚ፡ ሕጂ ናብቲ ናይ ቀደም ኣተሓሳስባን ልምድታትን ስርዓታትን ባህግታትን እንምለሰሉ እዋን ኣይኰነን። የግዳስ፡ ፍቓድ ኣምላኽ እንታይ ምዃኑ ብዝያዳ እነስተውዕለሉ እዋን እዩ። (ሮሜ 12:2፣ 2 ቈረ. 13:5) እቲ በብመዓልቱ እንገብሮ ውሳነታትን ምርጫታትን፡ ነቲ ኣምላኽ ዚህቦ ናይ ዘለኣለም በረኸት እንበቅዕ ዓይነት ሰባት ምዃንና ዜርኢ ኪኸውን ኣለዎ።—እብራውያን 10:38, 39።
^ ሕ.ጽ. 7 ከምኡ ዚግበረሉ ኻልእ ምኽንያት፡ እቶም ኣቦሓጎታትን እኖሓጎታትን ነቶም ደቂ ደቆም ንፈተውቶምን ንኣዝማዶምን ብምርኣይ ንኺጅሃሩ እዩ።


text:
ቃለ መጠይቕ | ኣንቶንዮ ደላ ጋታ
ሓደ ኻህን ንቤተ ክርስትያኑ ዝሓደገሉ ምኽንያት
ኣንቶንዮ ደላ ጋታ ኣብ ሮም ንትሽዓተ ዓመት ምስ ኣጽንዐ፡ ብ1969 መዓርገ ኽህነት ተቐበለ። ጸኒሑ ድማ፡ ኣመሓዳሪ እቲ ኣብ ጥቓ ኔፕልስ፡ ኢጣልያ ዚርከብ ሃይማኖታዊ ቤት ትምህርቲ ዀይኑ ኣገልገለ። ኣብኡ ኸሎ ኸኣ፡ ድሕሪ ብዙሕ መጽናዕትን ምስትንታንን፡ እምነት ካቶሊክ ኣብ መጽሓፍ ቅዱስ እተመስረተ ኸም ዘይኰነ ደምደመ። ብዛዕባ መንፈሳዊ ጕዕዞኡ ምስ ንቕሑ! ተዘራሪቡ ኣሎ።
ብዛዕባ እዋን ቍልዕነትካ እስከ ንገረና።
ብ1943 ኣብ ኢጣልያ እየ ተወሊደ። ኣብ ሓንቲ ንእሽቶ ቝሸት ምስ ኣሕዋተይን ኣሓተን እየ ዓብየ፣ ኣቦይ ድማ ሓረስታይን ጸራባይን እዩ ነይሩ። ወለድና፡ ንፉዓት ካቶሊክ ከም እንኸውን ገይሮም እዮም ኣዕብዮምና።
ካህን ክትከውን ዝደለኻ ስለምንታይ ኢኻ፧
ቈልዓ ኸለኹ፡ ኣብ ቤተ ክርስትያን ነቶም ካህናት ምስማዕ ባህ ይብለኒ ነይሩ። ድምጺ እቶም ካህናትን እቲ ዜደንቕ ሃይማኖታዊ ጽምብልን ኣዝዩ ይምስጠኒ ነይሩ። ስለዚ፡ ካህን ክኸውን ደለኹ። ወዲ 13 ዓመት ምስ ኰንኩ፡ ኣደይ ኣብ ሓደ ኣሕዳሪ ቤት ትምህርቲ ኣእተወትኒ፣ እቲ ቤት ትምህርቲ ንደቂ ተባዕትዮ፡ ነቲ ኣብ መጻኢ ዚመሃርዎ ዝለዓለ ትምህርቲ ኽህንነት ዜዳሉ እዩ ነይሩ።
እቲ ዝወሰድካዮ ስልጠና፡ መጽናዕቲ መጽሓፍ ቅዱስ ዜጠቓልል ድዩ ነይሩ፧
ኣይፋሉን። ወዲ 15 ዓመት ከለኹ፡ ሓደ ኻብቶም መምህራነይ፡ ብዛዕባ ህይወትን ኣገልግሎትን የሱስ እተዘንቱ ሓንቲ ቕዳሕ ወንጌላት ሃበኒ፣ ደጋጊመ ድማ ኣንበብክዋ። ወዲ 18 ዓመት ምስ ኰንኩ፡ ኣብ ሓያሎ ጳጳሳዊ ዩኒቨርሲቲ ምእንቲ ኸጽንዕ፡ ናብ ሮም ከድኩ፣ ብቐጥታ በቲ ርእሰ ሊቃነ ጳጳሳት ድማ እዩ ዚመሓደር ነይሩ። ኣብኡ ድማ ላቲንን ግሪኽኛን ታሪኽን ፍልስፍናን ስነ ኣእምሮን ስነ ሃይማኖትን ኣጽናዕኩ። ካብ መጽሓፍ ቅዱስ ንጠቅስን ኣብቲ ሰንበት ዚቐርብ ስብከት ካብኡ ኺንበብ ከሎ ንሰምዕን እኳ እንተ ነበርና፡ መጽሓፍ ቅዱስ ግና ኣይነጽንዕን ኢና ኔርና።
ድሕሪኡ፡ ኣመሓዳሪ ሃይማኖታዊ ቤት ትምህርቲ ዄንካ። እዚ ንኻልኦት ምምሃር ዜጠቓልል ድዩ ነይሩ፧
ስራሐይ ብቐንዱ ኣብ ምምሕዳር ዘተኰረ እዩ ነይሩ። ኰይኑ ግና፡ ብዛዕባ እቲ ኣብ ካልኣይ ዋዕላ ቫቲካን እተገብረ ውሳነታት እውን እምህር ነይረ እየ።
ብትምህርቲ እታ ቤተ ክርስትያን ክትጠራጠር ዝጀመርካ ስለምንታይ ኢኻ፧
ሰለስተ ዚርብሸኒ ነገራት ነይሩ። እታ ቤተ ክርስትያን ኣብ ፖለቲካ ኢዳ ተእቱ ነበረት። ነቲ በቶም ካህናትን ምእመናንን ዚግበር ዝነበረ ሕማቕ ጠባይ ድማ ሸለል ትብሎ ነበረት። ገሊኡ ትምህርትታት ካቶሊክ ከኣ ቅኑዕ ኰይኑ ኣይተሰምዓንን። ንኣብነት፡ እቲ ፍቕሪ ዝዀነ ኣምላኽ ንሰባት፡ ከመይ ኢሉ እዩ ድሕሪ ሞት ንዘለኣለም ዚቐጽዖም፧ ብዘይካዚ፡ ኣምላኽ ብመቝጸርያ ጌርና ንጸሎትና ኣማእታት ሳዕ ክንደጋግሞ ይደልየና ድዩ፧ *
እሞኸ እንታይ ጌርካ፧
መምርሒ ምእንቲ ኺህበኒ፡ እናነባዕኩ ናብ ኣምላኽ ጸለኹ። ነቲ ብጣልያንኛ ኻብ ዚሕተም ነዊሕ ዘይገበረ ብካቶሊክ እተዳለወ ጀሩሳሌም ባይብል ዓዲገ ድማ ከንብቦ ጀመርኩ። ሽዑ ሓደ ሰንበት ንግሆ ድሕሪ ቕዳሴ ነቲ ተኸዲነዮ ዝነበርኩ ልብሰ ተኽህኖ ኽሰቕሎ ኸለኹ፡ ክልተ ሰብኡት ናብቲ ሃይማኖታዊ ቤት ትምህርቲ መጹ። ናይ የሆዋ መሰኻኽር ምዃኖም ድማ ነገሩኒ። ንልዕሊ ሓደ ሰዓት ብዛዕባ መጽሓፍ ቅዱስን መለለዪ ምልክታት ናይ ሓቂ ሃይማኖት እንታይ ምዃኑ ብዛዕባ ዚገልጾ ሓሳባትን ተዘራረብና።
ብዛዕባ እቶም ኣጋይሽ እንታይ ተሰሚዑካ፧
እምነቶምን ካብቲ ናይ ካቶሊክ መጽሓፍ ቅዱስ ብቐሊሉ ዚጠቕሱሉ መገድን ኣዝዩ ኣደነቐኒ። ጸኒሑ፡ ማሪዮ ዝስሙ ኻልእ ናይ የሆዋ ምስክር ኪበጽሓኒ ጀመረ። ዕጉስን እሙንን እዩ ነይሩ፣ ነፍሲ ወከፍ ቀዳም ንግሆ፡ ዝናም ይኹን ጸሓይ ብዘየገድስ፡ ኣብቲ ሃይማኖታዊ ቤት ትምህርቲ ልክዕ ሰዓት ትሽዓተ ደወል ማዕጾ ይድውል ነበረ።
ካልኦት ካህናት በቲ ዚግበረልካ ዝነበረ ምብጻሕ እንታይ ይስምዖም ነይሩ፧
ኣብቲ ምይይጥ ምሳና ኺሓብሩ እኳ እንተ ሓተትክዎም፡ ዋላ ሓደ ኻባታቶም ንመጽናዕቲ መጽሓፍ ቅዱስ ኣርዚኑ ዝረኣዮ ኣይነበረን። ኣነ ግና ባህ ኢሉኒ እየ ዘጽንዕ ነይረ። ብዛዕባ እቲ ንነዊሕ እዋን ዜደናግረኒ ዝነበረ ጕዳይ፡ ማለት ኣምላኽ፡ እከይን መከራን ኪህሉ ብዛዕባ ዝፈቐደሉ ምኽንያትን ብዛዕባ ኻልእ ዜደንቕ ጕዳያትን እመሃር ነበርኩ።
ሓለፍትኻ ንመጽናዕቲ መጽሓፍ ቅዱስ ምእንቲ ኸተቋርጾ ኼእምኑኻ ፈቲኖምዶ፧
ብ1975 ብዛዕባ እምነተይ ንምግላጽ ብተደጋጋሚ ናብ ሮም ከይደ እየ። ሓለፍተይ ንኣተሓሳስባይ ኪቕይርዎ እኳ እንተ ጸዓሩ፡ ዋላ ሓደ ኻባታቶም ግና መጽሓፍ ቅዱስ ኣይተጠቕመን። ኣብ መወዳእታኡ፡ ብ9 ጥሪ 1976፡ ካብኡ ንደሓር ካቶሊክ ከም ዘይኰንኩ ዚገልጽ ደብዳበ ናብ ሮም ጸሓፍኩ። ድሕሪ ኽልተ መዓልቲ፡ ካብቲ ሃይማኖታዊ ቤት ትምህርቲ ወጻእኩ፣ ንመጀመርታ እዋን ኣብ ኣኼባ ናይ የሆዋ መሰኻኽር ምእንቲ ኽእከብ ድማ ብባቡር ከድኩ፣ ሓያሎ ጉባኤታት ብሓባር ኣብ ዚገብራኦ ዓብዪ ኣኼባ ድማ ተኣከብኩ። ኵሉ እቲ ኣብኡ ዝረኣኽዎ፡ ካብቲ ኣነ ዝለመድክዎ ኣዝዩ እተፈልየ እዩ ነይሩ። ነፍሲ ወከፍ ናይ የሆዋ ምስክር መጽሓፍ ቅዱሱ ሒዙ፡ እቶም ተዛረብቲ ብዛዕባ እተፈላለየ ርእሰ ነገራት ኪዛረቡ ኸለዉ ይከታተል ነበረ።
ስድራ ቤትካ ብዛዕባ እዚ ዅሉ ነገራት እንታይ ተሰሚዕዎም፧
መብዛሕትኦም ኣዝዮም ተጻሪሮምኒ እዮም። ሓደ ኻብ ኣሕዋተይ ግና፡ ኣብታ ሎምባርዲ እትብሃል ኣብ ሰሜናዊ ኢጣልያ እትርከብ ዞባ፡ ምስ ናይ የሆዋ መሰኻኽር ከም ዜጽንዕ ፈለጥኩ። ናብኡ ድማ ከድኩ፣ እቶም ኣብኡ ዝነበሩ ናይ የሆዋ መሰኻኽር፡ ስራሕን ቤትን ንኽረክብ ሓጊዞምኒ እዮም። ኣብታ ዓመት እቲኣ፡ ናይ የሆዋ ምስክር ኰይነ ተጠመቕኩ።
ኣብ መወዳእታኡ፡ ንኣምላኽ ብሓቂ ዝቐረብክዎ ዀይኑ ተሰምዓኒ
ዜጣዕሰካ ነገር ኣሎዶ፧
ብፍጹም! ኣብ መወዳእታኡ፡ ንኣምላኽ ብሓቂ ዝቐረብክዎ ዀይኑ ተሰምዓኒ፣ ምኽንያቱ፡ እቲ ብዛዕባኡ ዝፈልጦ ነገራት ኣብ ፍልስፍና ወይ ኣብ ወግዒ ቤተ ክርስትያን ዘይኰነስ፡ ኣብ መጽሓፍ ቅዱስ እተመስረተ እዩ። ንኻልኦት ሰባት ድማ ብተኣማንነትን ብቕንዕናን ክምህሮም እኽእል እየ።
^ ሕ.ጽ. 13 መጽሓፍ ቅዱስ ነዝን ንኻልእ ብዙሕ ሕቶታትን ንጹር መልሲ ይህበሉ እዩ። ። ብእንግሊዝኛ ዚርከብ፣ ኣብ ትሕቲ BIBLE TEACHINGS > BIBLE QUESTIONS ANSWERED ርአ።


text:
መልሲ ሕቶታት መጽሓፍ ቅዱስ
ውሉዳት ንኣምላኽ ምፍቃር ኪመሃሩ ዚኽእሉ ብኸመይ እዮም፧
ውሉዳትካ ንኣምላኽ ምፍቃር ኪመሃሩ ዚኽእሉ፡ ኣምላኽ ከም ዘሎን ከም ዜፍቅሮምን መርትዖ እንተ ኣልይዎም ጥራይ እዩ። ንኣምላኽ ምእንቲ ኼፍቅርዎ ድማ ኪፈልጥዎ ኣለዎም። (1 ዮሃንስ 4:8) ንኣብነት፡ መልሲ እዘን ዚስዕባ ሕቶታት ኪፈልጡ የድልዮም እዩ፦ ኣምላኽ ንሰብ ዝፈጠረሉ ዕላማ እንታይ እዩ፧ መከራ ኺህሉ ዝፈቐደ ስለምንታይ እዩ፧ ኣብ መጻኢ ንደቂ ሰብ እንታይ ኪገብረሎም እዩ፧—ፊልጲ 1:9 ኣንብብ።
ደቅኻ ንኣምላኽ ንኼፍቅርዎ ኽትሕግዞም እትኽእል፡ ንስኻ ንኣምላኽ ከም እተፍቅሮ ምስ እተርኢ እዩ። ደቅኻ ነዚ ምስ ዚርእዩ፡ ኣብነትካ ኺስዕቡ ይኽእሉ እዮም።—ዘዳግም 6:5-7፣ ምሳሌ 22:6 ኣንብብ።
ልቢ ውሉዳትካ ኽትትንክፍ እትኽእል ብኸመይ ኢኻ፧
ቃል ኣምላኽ ህያውን ዚዓይን እዩ። (እብራውያን 4:12) ስለዚ፡ ንደቅኻ ነቲ መሰረታዊ ትምህርትታት መጽሓፍ ቅዱስ ንኺመሃሩ ሓግዞም። የሱስ፡ ልቢ ሰባት ንምትንካፍ ሕቶታት ይሓትቶምን ጽን ኢሉ ይሰምዖምን ንቕዱሳት ጽሑፋት ይገልጸሎምን ነበረ። ልቢ ውሉዳትካ ምእንቲ ኽትትንክፍ፡ ንኣገባብ ኣመሃህራ የሱስ ክትቀድሖ ትኽእል ኢኻ።—ሉቃስ 24:15-19, 27, 32 ኣንብብ።
ብተወሳኺ፡ ንውሉዳትካ ብዛዕባ እቲ ኣምላኽ ምስ ደቂ ሰብ ዝነበሮ ርክብ ዚገልጽ ጸብጻባት መጽሓፍ ቅዱስ ምስ እትምህሮም፡ ንኣምላኽ ኪፈልጥዎን ኬፍቅርዎን ይኽእሉ እዮም። ነዚ ዕላማ እዚ እተዳለወ ሕታማት ኣብ www.jw.org/ti ይርከብ እዩ።—2 ጢሞቴዎስ 3:16 ኣንብብ።
ብዝያዳ ፍለጥ
ንናብራ ስድራ ቤትካ ዜሐጕስ ክትገብሮ እትኽእል ብኸመይ ኢኻ፧
ሰብኡትን ኣንስትን ወለድን ውሉዳትን ነታ የሱስ ዘርኣያ ፍቕሪ ኪቐድሑዋ ኣለዎም። ካብ የሱስ እንታይ ክንምሃር ንኽእል፧


text:
1ኣብታ ኣብ ኣንጾኪያ ዝነበረት ቤተ ክርስቲያን ከዓ ነቢያትን መምህራንን ነበሩ። ንሳቶም ከዓ በርናባስን እቲ ጸሊም ተብሂሉ ዝጽዋዕ ስምዖንን ሉቅዮስ ቀሬናውን ምስ ገዛኢ ርባዕ ኽፍሊ ዝኾነ ሄሮድስ ዝዓበየ ምናሄን ሳውልን ነበሩ። 2እዚኣቶም ንእግዚኣብሔር ከገልግሉን ክጾሙን እንተለዉ መንፈስ ቅዱስ ነቲ ኣነ ዝመረጽክዎም ኣገልግሎት ንበርናባስን ሳውልን ፍለዩለይ በሎም። 3ምስ ጾሙን ምስ ጸለዩን ኣእዳዎም ኣንበሩሎም እሞ ኣፋነውዎም። 4ንሳቶም ከዓ ብመንፈስ ቅዱስ ተልኢኾም ናብ ሴሌውቅያ ወረዱ፤ ካብኡ ድማ ብመርከብ ናብ ቆጵሮስ ከዱ። 5ኣብ ስልማና ምስ በጽሑ ኸዓ ኣብ ኣብያተ ጸሎት ኣይሁድ ቃል እግዚኣብሔር መሃሩ። ዮሓንስውን ይሕግዞም ነበረ። 6ነታ ደሴት ብምልእታ ኣቋሪጾም ኣብ ጳፉ ምስ በጽሑ ሓደ ጠንቋሊ ሰብኣይ ናይ ሓሰት ነቢይ በርያሱስ ዝስሙ ኣይሁዳዊ ረኸቡ። 7ንሱ ምስቲ መስተውዓሊ ሰብኣይ ሰርግዮስ ጳውሎስ ዝበሃል ሹም ይነብር ነበረ፤ ሰርግዮስ ጳውሎስ ቃል እግዚኣብሔር ክሰምዕ ደልዩ ንበርናባስን ንሳውልን ናብኡ ጸውዖም። 8ግና ብቛንቋ ግሪኽ ኤሊማስ ተብሂሉ ዝጽዋዕ ጠንቋሊ ነቲ ሹም ካብ ምእማን ክኽልክሎ ደልዩ ንበርናባስን ንሳውልን ቲወሞም። 9እቲ ጳውሎስ ዝተብሃለ ሳውል ግና መንፈስ ቅዱስ መሊእዎ ኣትኲሩ ጠመቶ እሞ 10 ኣታ ዂሉ ተንኰልን ኲሉ ኽፍኣትን ዝመልአካ ወዲ ዲያብሎስ ጸላእ ኲሉ ጽድቂ ነቲ ቕኑዕ መንገዲ እግዚኣብሔር ካብ ምጥምዛዝዶ ኣይትዓርፍን? 11ሕዚ ኸዓ እንሆ ኢድ ጐይታ ኣብ ልዕሌኻ እያ፤ ክትዓውር ንጊዜኡውን ፀሓይ ኣይትርእን ኢኻ በሎ። ሽዑ ንሽዑ ጣቓን ጸልማትን ወደቖ፤ ኣብዙይን ኣብቱይን ሃሰስ እናበለ ድማ ብኢዱ ኂዙ ዝመርሖ ደለየ። 12ሽዑ እቲ ሹም ነቲ ዝኾነ ርእዩ ኣመነ፤ ብምህሮ ጐይታ ኸዓ ተገረመ። 13ድኅርዙይ ጳውሎስን ብጾቱን ካብ ጳፉ ተልዒሎም ብመርከብ ናብ ጴርጌን ናይ ጵምፍልያ መጹ። ማርቆስ ዝተብሃለ ዮሓንስ ከዓ ካብኣቶም ተፈልዩ ናብ ኢየሩሳሌም ተመለሰ። 14ንሳቶም ግና ካብ ጴርጌን ኃሊፎም ናብታ ኣብ ጲስድያ እትርከብ ኣንጾኪያ መጹ፤ ብመዓልቲ ሰንበት ናብ ቤተ ጸሎት ኣይሁድ ኣትዮም ተቐመጡ። 15ሕጊ ሙሴን ነቢያትን ምስ ተነበቡ ኸዓ እቶም መራሕቲ ቤተ ጸሎት ኣይሁድ ኣቱም ኣኅዋትና ንሕዝቢ ዝጠቅም ቓል ምዕዳን እንተልይኩም ተናገሩ ኢሎም ለኣኹሎም። 16ሽዑ ጳውሎስ ተሢኡ ነቶም ሕዝቢ ብኢዱ እናመልከተ ኸምዙይ በለ፦ ኣቱም ሰብ እስራኤልን ንእግዚኣብሔር እትፈርኁን ስምዑ ። 17ኣምላኽ ሕዝቢ እስራኤል ነቦታትና ኃረዮም፤ ነዝ ሕዝቢ እዙይ ከዓ ኣብ ምድሪ ግብጺ ተሰዲዱ ኣብ ዝነበረሉ ጊዜ ልዕል ኣበሎ፤ በቲ ዓብዪ ኃይሉ ድማ ካብኣ ኣውፅኦም። 18ነርብዓ ዓመት ዝኣክል ኸዓ ኣብ በረኻ ፆሮም። 19ካብ ምድሪ ኸነኣን ሸውዓተ መንግሥታት ኣጥፊኡ ኸዓ ነቲ ምድሮም ኣውረሶም። 20ድኅርዙይ ክሳዕ ዘመን ነቢይ ሳሙኤል ንኣርባዕተ ሚእትን ኃምሳን ዓመት ዝኣክል ድማ መሳፍንቲ ሸመሎም። 21ብድኅርዙይ ንጉሥ ከንግሠሎም ለመኑ፤ እግዚኣብሔር ከዓ ካብ ነገደ ብንያም ንዝኾነ ሳኦል ወዲ ቂስ ንኣርብዓ ዓመት ኣንገሠሎም። 22እግዚኣብሔር ንሳኦል ምስ ሰዓሮ ድማ ንዳዊት ኣንገሠሎም፤ ከም ልበይ ዝኾነ ሰብ ዂሉ ፍቓደይ ዝገብር ንዳዊት ወዲ እሴይ ረኸብኩ ኢሉ ኸዓ መስከረሉ። 23እግዚኣብሔር ከምቲ ኣተስፍይዎ ዝነበረ ካብ ዘርኢ ዳዊት ነቲ መድኃኒ እስራኤል ዝኾነ ኢየሱስ ለኣኾ። 24ቅድሚ ምምጽኡውን ዮሓንስ ንዂሉ ሕዝቢ እስራኤል ንንስሓ ዝኸውን ጥምቀት ሰበኸ። 25ዮሓንስ ከዓ ተልእኾኡ እንትፍጽም ኣነ መን እመስለኩም? ኣነኮ ክርስቶስ ኣይኮንኩን፤ እቲ ኣነ መእሰሪ ኣሣእኑ ካብ ኣእጋሩ ኽፈትሕ ዘይበቅዕ እንሆ ንሱ ብድኅረይ ይመጽእ ኣሎ› በለ። 26 ኣቱም ኣኅዋትና! ደቂ ዓሌት ኣብርሃምን ኣብ ማእኸሎም ዘለኹም ንእግዚኣብሔር እትፈርኁን እዝ ቃል ምድኃን እዙይ ናባኻትኩም እዩ ዝተልኣኸ። 27እቶም ኣብ ኢየሩሳሌም ዝነብሩን ኣሕሉቖምን ግና ንኢየሱስ ኣይፈለጥዎን፤ እቲ በብሰንበት ዘንብብዎ ቓል ነቢያት እንተየስተውዓሉ ምእንቲ ቓል መጻሕፍቲ ኽፍጸም ንሞት ፈረድዎ። 28ናብ ሞት ዘብጽሕ በደል እንተዘይረኸቡሉ እኳ ኽቐትሎ ንጲላጦስ ለመንዎ። 29ነቲ ብዛዕባኡ ዝተጽሓፈ ዂሉ ምስ ፈጸሙ ኸዓ ካብ መስቐል ኣውሪዶም ናብ መቓብር ኣእተውዎ። 30እግዚኣብሔር ግና ካብ ምዉታን ኣተሥኦ። 31ነቶም ካብ ገሊላ ናብ ኢየሩሳሌም ምስኡ ዝደየቡን ሕዚ ኸዓ ኣብ ቅድሚ ሕዝቢ ምስክሩ ኾይኖም ንዘለዉን ብዙኅ መዓልቲ ተርኣዮም። 32 ንሕና ኸዓ ነቲ እግዚኣብሔር ነቦታትና ኣተስፍይዎም ዝነበረ ነብሥረኩም ኣለና። 33ኣብ ካልኣይ መዝሙረ ዳዊት፦ ንስኻ ወደይ ኢኻ፤ ኣነ ኸዓ ሎሚ ወለድኩኻ› ዝብል ጽሑፍ ከም ዘሎ እግዚኣብሔር ንኢየሱስ ካብ ሞት ከም ዝትሥእ ብምግባር ኣባና ኣብ ደቆም ነዝ ተስፋ እዙይ ፈጸሞ። 34ከምቲ፦ ነቲ ቕዱስን እሙንን በረኸት ዳዊት ክህበኩም እየ› ኢሉ ዝተዛረቦ መሊሱ ምብስባስ ከይርኢ ካብ ምዉታን ኣተሥኦ። 35ከምኡ ኸዓ ኣብ ካልእ መዝሙር፦ ንቕዱስካ ምብስባስ ክርኢ ኣይትኃድጎን ኢኻ› ይብል። 36ዳዊት ግና ብዘመኑ ከም ፍቓድ እግዚኣብሔር ኣገልግሎቱ ምስ ፈጸመ ዓረፈ፤ ተቐቢሩ ኸዓ ምብስባስ ረአየ። 37እቲ እግዚኣብሔር ዘተሥኦ ግና ምብስባስ ኣይረአየን። 38- 39እምብኣርከስ ኣቱም ኣኅዋትና እዝ እንነግረኩም መልእኽቲ ኅድገት ኃጢኣት ብኢየሱስ እዩ› ዝብል ከም ዝኾነ ፍለጡ። እቲ ብሕጊ ሙሴ ኽጸድቕ ዘይተኽኣሎ ዂሉ ብኢየሱስ ብምእማን ይጸድቕ። 40- 41ስለዙይ እቲ ብነቢያት፦ ኣቱም መላገጽቲ ረአዩ፤ ሓደኳ እንተ ነገረኩም ከቶ ዘይትኣምንዎ ግብሪ ብዘመንኩም ክገብር እየ እሞ ተገረሙን ጥፍኡን› ዝብል ኣባኻትኩም ከይፍጸም ተጠንቀቑ። 42ጳውሎስን በርናባስን ካብቲ ቤተ ጸሎት ኣይሁድ ክወፁ እንተለዉ ኸዓ በታ እትመጽእ ሰንበትውን ነዝ ቓል እዙይ ደጊሞም ክነግርዎም ለመንዎም። 43እቲ ኣኼባ ምስ ተበተነ ካብ ኣይሁድን ካብቶም ንእግዚኣብሔር ዝፈርኁ ናብ እምነት ኣይሁድ ዝኣተዉ ወገን ኣሕዛብን ብዙኃት ንጳውሎስን ንበርናባስን ሰዓብዎም። ንሳቶም ከዓ ተዛረብዎም፤ ኣብ ጸጋ እግዚኣብሔር ጸኒዖም ክነብሩ ድማ ኣተባብዕዎም። 44በታ ኻልአይቲ ሰንበት ድማ ሕዝቢ እታ ኸተማ ቃል እግዚኣብሔር ክሰምዑ ዳርጋ ዂሎም ተኣከቡ። 45ኣይሁድ ግና ነቶም ዝተኣከቡ ሕዝቢ ምስ ረአዩ ቕንኣት ኃደሮም ነቲ ጳውሎስ ዝብሎ ዝነበረ ተቓወምዎ ጸረፍዎውን። 46ጳውሎስን በርናባስን ከዓ ተቢዖም ከምዙይ እናበሉ ተዛረቡ፦ ቃል እግዚኣብሔር ኣቐዲሙ ንኣኻትኩም ክንገረኩም ይግባእ ነይሩ። ካብ ኣበኹምዎን ንናይ ዘለዓለም ሕይወት ብቑዓት ከም ዘይኮንኩም ባዕልኻትኩም ካብ ፈረድኩምን ግና እንሆ ገጽና ናብ ኣሕዛብ ንመልስ ኣለና። 47እግዚኣብሔር ክሳዕ ወሰን ምድሪ ንምድኃን ምእንቲ ኽትከውን ነሕዛብ ብርሃን ገበርኩኻ› ኢሉ ኣዚዙና እዩሞ። 48ኣሕዛብ ኸዓ ነዙይ ሰሚዖም ተሓጐሱ፤ ንቓል እግዚኣብሔር ድማ ኣመስገኑ፤ እቶም ንሕይወት ዘለዓለም ዝተዓደሉ ዂላቶምውን ኣመኑ። 49ቃል እግዚኣብሔር ኣብታ ሃገር ብምልእታ በጽሐ። 50ኣይሁድ ግና ነተን እግዚኣብሔር ዝፈርኃ ኅፉራት ኣንስትን ነቶም ዓበይቲ ዓድን ኣለዓዓልዎም፤ ኣብ ጳውሎስን ኣብ በርናባስንውን ስደት ኣለዓዓሉ፤ ካብ ሃገሮምውን ሰጐጕዎም። 51ንሳቶም ከዓ ንስምዕታ ክኾኖም ሓመድ ኣእጋሮም ነጊፎምሎም ናብ ኢቆንዮን ከዱ። 52ሓዋርያትውን ብታሕጓስን ብመንፈስ ቅዱስን ተመልኡ።
Copyright
Learn More


text:
ትምህርቲ መጽሓፍ ቅዱስ፡ ምጥፋእ መሃይምነት የተባብዕ
“ምንባብን ምጽሓፍን ሰብኣዊ መሰል እዩ፣ ብዘይካዚ፡ ሓደ ሰብ ውልቃዊ ኽእለቱ ንኼማዕብል ዚሕግዝ፡ ማሕበራውን ሰብኣውን ዕቤት ንኺህሉ ድማ ዚጠቅም ንዋት እዩ።”—ዩኔስኮ። *
ኣብ መላእ ዓለም ልዕሊ 700 ሚልዮን ዚዀኑ 15 ዓመትን ልዕሊኡን ዝዕድሚኦም ሰባት፡ ኬንብቡ ዀነ ኺጽሕፉ ኸም ዘይክእሉ ዚሕብር ጸብጻባት ኣሎ። በዚ ምኽንያት እዚ ድማ፡ ነቲ ኣብ ዓለምና ዚርከብ ሰፊሕ ፍልጠት፡ እንተላይ ነቲ ኣብ መጽሓፍ ቅዱስ ዚርከብ “ንትምህርትና” እተጻሕፈ ስነ ምግባራውን መንፈሳውን ትምህርቲ ኺፈልጥዎ ኣይክእሉን እዮም። (ሮሜ 15:4) ስለዚ፡ ኣብ ሓያሎ ሃገራት ዚነብሩ ናይ የሆዋ መሰኻኽር፡ ኣብ ርእሲ እቲ ዜዳልውዎ መደብ ትምህርቲ መጽሓፍ ቅዱስ፡ ምንባብን ምጽሓፍን እውን ይምህሩ እዮም፣ እዚ ድማ ብናጻ እዩ ዚውሃብ። እሞኸ ውጽኢታዊ ዀይኑዶ፧
ናይ የሆዋ መሰኻኽር ኣብታ ብብዝሒ ስጳንኛ ዚዝረበላ መክሲኮ እንታይ ከም ዝዓመሙ እስከ ንርአ። ካብ 1946 ንነጀው ንልዕሊ 152,000 ሰባት ምንባብን ምጽሓፍን ምሂሮም እዮም፣ መብዛሕትኦም ካብቶም ተምሃሮ ድማ ጸኒሖም መምህራን ኰይኖም እዮም። መንግስቲ መክሲኮ እውን ነቶም ናይ የሆዋ መሰኻኽር ስለቲ ጻዕሮም ሓያሎ ደብዳበ ጽሒፉ ልኢኹሎም እዩ። ኣብ ሓንቲ ኻብቲ ደብዳበ፡ “እዚ ሓፈሻዊ ቦርድ ትምህርቲ እዚ፡ መደብ ትምህርቲ ንዓበይቲ ኣብ ምምዕባል ብዝገበርኩምዎ ምትሕብባር ኬመስግነኩምን ሓጐሱ ኺገልጸልኩምን ይደሊ” ዚብል ነበረ።
ዓበይቲ ይኹኑ ንኣሽቱ፡ ካብ መደብ ምጥፋእ መሃይምነት ጥቕሚ ይረኽቡ እዮም። ንኣብነት፡ ሆሴፊና ምንባብን ምጽሓፍን ክትምሃር ኣብ ዝጀመረትሉ እዋን ጓል 101 ዓመት እያ ነይራ፣ ኣብ ውሽጢ ኽልተ ዓመት ድማ ትምህርታ ብዓወት ዛዘመት።
ቀንዲ ቛንቋ መክሲኮ ስጳንኛ እኳ እንተ ዀነ፡ መደብ ምጥፋእ መሃይምነት ግና ብስጳንኛ ጥራይ ኣይኰነን ዚግበር። ብ2013 ኣብቲ ኸባቢ ዚዝረብ ሸሞንተ ቛንቋ ደቀባት ዚዛረቡ ሰባት፡ ብቛንቋ ኣዲኦም ምንባብን ምጽሓፍን ተማሂሮም እዮም።
ብሓቂ እምበኣር፡ ምንባብን ምጽሓፍን፡ ንሓደ ሰብ ብዙሕ ሓድሽ ነገራት ንኺምሃር ኣጋጣሚ ዚኸፍተሉ ኽቡር ሃብቲ እዩ። ልዕሊ ዅሉ ግና፡ ኵሎም ዓይነት ሰባት ምንባብን ምጽሓፍን ሳላ ምኽኣሎም፡ ነቲ ኻብ ባርነት ማሪትን ናይ ሓሶት ሃይማኖትን ጐዳኢ ጠባይን ሓራ ኼውጽኦም ዚኽእል ብመሪሕነት መንፈስ ኣምላኽ እተጻሕፈ መጽሓፍ ቅዱስ ንኼንብቡ ይሕግዞም እዩ።—ዮሃንስ 8:32።
^ ሕ.ጽ. 2 ኣብ ውድብ ሕቡራት ሃገራት፡ ትምህርታውን ስነ ፍልጠታውን ባህላውን ውድብ።


text:
ምዕራፍ 97
ምሳሌ እቶም ሰብ ውዕለት ኣታኽልቲ ወይኒ
እቶም “ዳሕሮት” ሰብ ውዕለት ኣታኽልቲ ወይኒ፡ “ቀዳሞት” ኰኑ
የሱስ ኣብ ጴርያ ንሰማዕቱ፡ “ብዙሓት ቀዳሞት ግና ዳሕሮት፡ ዳሕሮት ድማ ቀዳሞት ኪዀኑ እዮም” ድሕሪ ምባሉ፡ ነዚ ቓላቱ እዚ ብሓንቲ ምሳሌ ሰብ ውዕለት ኣታኽልቲ ወይኒ ኣጕልሖ።—ማቴዎስ 19:30።
ኣብታ ምሳሌ ኸምዚ በለ፦ “መንግስተ ሰማያት፡ ንኣታኽልቲ ወይኑ ሰብ ውዕለት ኪቘጽር ኣንጊሁ ዝወጸ ብዓል ቤት ትመስል። ምስቶም ሰብ ውዕለት ንመዓልቲ ብሓደ ዲናር ምስ ተሰማምዐ፡ ናብ ኣታኽልቲ ወይኑ ሰደዶም። ኣብ ሳልሰይቲ ሰዓት ኣቢሉ ምስ ወጸ፡ ካልኦት ስራሕ ዘይብሎም ኣብ ዕዳጋ ደው ኢሎም ረኣየ፣ ንዓታቶም ከኣ፡ ‘ንስኻትኩም እውን ናብቲ ኣታኽልቲ ወይኒ ኺዱ እሞ፡ ዚግባእ ዘበለ ኽህበኩም እየ’ በሎም። ንሳቶም ድማ ከዱ። ከም ብሓድሽ፡ ኣብ ሻድሸይቲ ሰዓትን ኣብ ታሽዐይቲ ሰዓትን ኣቢሉ ወጺኡ፡ ከምኡ ገበረ። ኣብ መበል 11 ሰዓት ኣቢሉ ወጺኡ፡ ካልኦት ደው ኢሎም ረኸበ፣ ‘ምሉእ መዓልቲ ብዘይ ስራሕ ስለምንታይ ኣብዚ ደው እትብሉ፧’ በሎም። ንሳቶም ከኣ፡ ‘ዋላ ሓደ ስለ ዘይቈጸረና’ በልዎ። ንሱ ድማ፡ ‘ንስኻትኩም እውን ናብቲ ኣታኽልቲ ወይኒ ኺዱ’ በሎም።”—ማቴዎስ 20:1-7።
እቶም ንየሱስ ዚሰምዕዎ ዝነበሩ ሰባት፡ ብዛዕባ “መንግስተ ሰማያት” ኰነ “ብዓል ቤት” ኪሰምዑ ኸለዉ፡ ብዛዕባ የሆዋ ኣምላኽ ሓሲቦም ኪዀኑ ኣለዎም። ቅዱሳት ጽሑፋት ንየሆዋ ኣምላኽ ከም ብዓል ኣታኽልቲ ወይኒ ገይሩ ይጠቕሶ እዩ፣ እቲ ኣታኽልቲ ወይኒ ኸኣ ንህዝቢ እስራኤል እዩ ዜመልክት። (መዝሙር 80:8, 9፣ ኢሳይያስ 5:3, 4) እቶም ኣብ ትሕቲ ኪዳን ሕጊ ሙሴ ዝነበሩ ድማ፡ በቶም ኣብቲ ኣታኽልቲ ወይኒ ዚዓይዩ ሰብ ውዕለት ኪምሰሉ ይኽእሉ እዮም። የሱስ እታ ምሳሌ ኺምስል ከሎ ግና፡ ብዛዕባ ሕሉፍ ግዜ ኣይኰነን ዚዛረብ ዝነበረ። ነቲ ብግዜኡ ዝነበረ ዅነታት እዩ ዚገልጾ ነይሩ።
እቶም መራሕቲ ሃይማኖት፡ ንኣብነት፡ እቶም ኣቐዲሞም ብዛዕባ ፍትሕ ሕቶ ብምሕታት ዝፈተንዎ ፈሪሳውያን፡ ኣብ ኣገልግሎት ኣምላኽ ብቐጻሊ ዚጽዕሩ እዮም ዚብሃሉ ነይሮም። ከምቶም ምሉእ መዓልቲ ዝሰርሑ እሞ ናይ ምሉእ መዓልቲ ዓስቢ ውዕለቶም ሓሓደ ዲናር ዚጽበዩ ሰብ ውዕለት እዮም ነይሮም።
እቶም ካህናትን ካልኦት ምስቲ ጕጅለ እቲ ዚጽብጸቡን ድማ ነቶም ተራ ኣይሁድ ንኣምላኽ ሒደት ከም ዜገልግልዎ፡ ማለት ከምቶም እተወሰነ ኽፋል መዓልቲ ኣብ ኣታኽልቲ ወይኒ ኣምላኽ ዝሰርሑ ሰብ ውዕለት ከም ዝዀኑ እዮም ዚቘጽርዎም ነይሮም። ኣብታ የሱስ ዝመሰላ ምሳሌ፡ እዞም ሰብ ውዕለት እዚኦም፡ እቶም “ኣብ ሳልሰይቲ ሰዓት” (9:00 ቅ.ቀ.) ወይ ካብኡ ንደሓር፡ ማለት ኣብ ሻድሸይቲ፡ ኣብ ታሽዐይቲ፡ ኣብ መወዳእታ ድማ ኣብ መበል ዓሰርተው ሓደ ሰዓት (5:00 ድ.ቀ) እተቘጽሩ እዮም ነይሮም።
እቶም ንየሱስ ዝሰዓብዎ ህዝቢ ኸም “ርጉም” ጌርካ እዮም ዚርኣዩ ነይሮም። (ዮሃንስ 7:49) መብዛሕትኡ ኽፋል ህይወቶም፡ ገፈፍቲ ዓሳ ወይ ሸቃሎ ዀይኖም እዮም ዚዓይዩ ነይሮም። ኣብ ዳሕራይ ክፋል 29 ድ.ክ. ግና፡ “እቲ ብዓል ኣታኽልቲ ወይኒ” ንየሱስ ልኢኹ፡ ነቶም ትሑታት ሰባት ደቀ መዛሙርቲ ክርስቶስ ብምዃን ንኣምላኽ ኪዓይዩ ጻውዒት ኣቕረበሎም። ንሳቶም ድማ “ዳሕሮት” ወይ ኣብ መበል 11 ሰዓት እተጠቕሱ ሰብ ውዕለት ኣታኽልቲ እዮም ነይሮም።
የሱስ ንምሳሌኡ ኺድምድም ከሎ፡ ከምዚ ዚስዕብ ብምባል ኣብ መወዳእታ እታ መዓልቲ እንታይ ከም ዚኸውን ገለጸ፦ “ምስ መሰየ፡ እቲ ብዓል ኣታኽልቲ ወይኒ ነቲ ዝመዘዞ ሰብ፡ ‘ነቶም ሰብ ውዕለት ጸዊዕካ፡ ካብቶም ዳሕሮት ጀሚርካ ኽሳዕ እቶም ቀዳሞት ውዕለቶም ሃቦም’ በሎ። እቶም ሰብ መበል 11 ሰዓት ምስ መጹ፡ ነፍሲ ወከፎም ደዲናር ተቐበሉ። ስለዚ፡ እቶም ቀዳሞት ምስ መጹ፡ ዝያዳ ዚቕበሉ መሰሎም። ግናኸ፡ ንሳቶም እውን ደዲናር ተቐበሉ። ምስ ተቐበሉ፡ ኣብ ልዕሊ እቲ ብዓል ቤት ኣጕረምረሙ፣ ‘እዞም ዳሕሮት ሓንቲ ሰዓት እዮም ሰሪሖም፣ ምሳና ድኻም መዓልትን ሃሩርን ምስ ዝጾርና ግና ኣደላዲልካዮም’ ድማ በልዎ። ንሱ ግና ንሓደ ኻባታቶም፡ ‘ዓርከይ፡ ኣይዓመጽኩኻን። ብሓደ ዲናርዶ ኣይተሰማማዕካንን፧ ዚብጽሓካ ደኣ ሒዝካ ኺድ። ነዚ ዳሕራይ ክንዲ እቲ ናትካ ኽህቦ እደሊ እየ። ብገንዘበይ ዝደለኽዎ ኽገብር መሰልዶ የብለይን እዩ፧ ወይስ ኣነ ሕያዋይ ስለ ዝዀንኩዶ ዓይንኻ ቐናእ እያ፧’ ኢሉ መለሰሉ። በዚ ኸምዚ፡ እቶም ዳሕሮት ቀዳሞት ኪዀኑ እዮም፣ እቶም ቀዳሞት ከኣ ዳሕሮት ኪዀኑ እዮም።”—ማቴዎስ 20:8-16።
እቶም ደቀ መዛሙርቲ፡ እቲ ናይ መወዳእታ ኽፋል እታ የሱስ ዝመሰላ ምሳሌ ምስ ሰምዑ፡ ገሪምዎም ኪኸውን ይኽእል እዩ። እቶም ገዛእ ርእሶም “ቀዳሞት” ገይሮም ዚርእዩ ዝነበሩ መራሕቲ ሃይማኖት ኣይሁድ፡ ከመይ ገይሮም እዮም “ዳሕሮት” ዚዀኑ፧ ደቀ መዛሙርቲ የሱስከ ኸመይ ኢሎም እዮም “ቀዳሞት” ዚዀኑ፧
እቶም ብፈሪሳውያንን ብኻልኦትን “ዳሕሮት” ጌርካ ዚርኣዩ ዝነበሩ ደቀ መዛሙርቲ የሱስ፡ ምሉእ ውዕለቶም ንምርካብ “ቀዳሞት” እዮም ተሰሪዖም። የሱስ ምስ ሞተ፡ እታ ምድራዊት የሩሳሌም ተደርብያ እያ፣ ኣምላኽ ከኣ “ናይ ኣምላኽ እስራኤል” እተባህሉ ሓድሽ ህዝቢ ሓርዩ እዩ። (ገላትያ 6:16፣ ማቴዎስ 23:38) ዮሃንስ መጥምቕ ብዛዕባ እቲ ኣብ መጻኢ ብመንፈስ ቅዱስ ዚግበር ጥምቀት ኪዛረብ ከሎ፡ ብዛዕባ እዚኣቶም እዩ ዚዛረብ ነይሩ። እቶም “ዳሕሮት” ዝነበሩ፡ ነቲ ጥምቀት እቲ ንምቕባልን “ክሳብ ወሰናት ምድሪ” መሰኻኽር የሱስ ንምዃንን ቀዳሞት እዮም ኰይኖም። (ግብሪ ሃዋርያት 1:5, 8፣ ማቴዎስ 3:11) እቶም ደቀ መዛሙርቲ ነቲ የሱስ ዚዛረበሉ ዝነበረ ዓብዪ ለውጢ ብእተቐበሉ መጠን፡ እቶም “ዳሕሮት” ዝዀኑ መራሕቲ ሃይማኖት ብኣታቶም ኣይሕጐሱን እዮም ነይሮም።


text:
ትምህርቲ 12
ስርዓታት መጽሓፍ ቅዱስ ዚጠቕመና ብኸመይ እዩ፧
1. ኣምላኽ ንዅሉ ጸሎት ይሰምዖ ድዩ፧
ኣምላኽ ንዅሎም ኣህዛብ፡ ብጸሎት ኣቢሎም ናብኡ ኪቐርቡ ዓዲምዎም ኣሎ። (መዝሙር 65:2) ኰይኑ ግና፡ ንዅሉ ጸሎት ኣይኰነን ዚሰምዖ። ንኣብነት፡ ንሰበይቱ ዚገፍዕ ሰብኣይ ጸሎቱ ይዕገት እዩ። (1 ጴጥሮስ 3:7) ብዘይካዚ፡ እስራኤላውያን ነቲ ሕማቕ ተግባሮም ስለ ዘየቋረጽዎ፡ ኣምላኽ ንጸሎቶም ኣይሰምዖን። ይኹን እምበር፡ ኣምላኽ ንጸሎት እቶም ካብ ዝፈጸምዎ ኸቢድ ሓጢኣት ዚንስሑ ሰባት ይሰምዖ እዩ። ስለዚ፡ ጸሎት ፍሉይ መሰል ምዃኑ ንጹር እዩ።
2. ብኸመይ ኢና ኽንጽሊ ዘሎና፧
ጸሎት ክፍሊ ኣምልኾና ስለ ዝዀነ፡ ናብቲ ፈጣሪና ዝዀነ የሆዋ ጥራይ ኢና ኽንጽሊ ዘሎና። (ማቴዎስ 4:10፣ 6:9) ብዘይካዚ፡ ዘይፍጹማት ስለ ዝዀንና፡ ብስም የሱስ ኢና ኽንጽሊ ዘሎና፣ ከመይሲ፡ ንሱ ምእንቲ ሓጢኣትና ሞይቱ እዩ። (ዮሃንስ 14:6) የሆዋ፡ እተሸምደደ ወይ እተጻሕፈ ጸሎት ክንደጋግም ዘይኰነስ፡ ካብ ልብና ኽንጽሊ እዩ ዚደልየና።
ፈጣሪና ነቲ ብልብና እነቕርቦ ጸሎት እውን ከይተረፈ ኺሰምዖ ይኽእል እዩ። (1 ሳሙኤል 1:12, 13) ንግሆን ምሸትን፡ ኣብ እዋን መኣዲ፡ ጸገማት ኬጋጥመና ኸሎ፡ ኰታስ ኣብ ኵሉ ኣጋጣሚ ኽንጽሊ ዓዲሙና ኣሎ።
3. ክርስትያናት ብሓባር ዚእከቡ ስለምንታይ እዮም፧
ኣብ ኣምላኽ እምነት ምስ ዘይብሎምን ነቲ ኣብ ምድሪ ሰላም ንምምጻእ ዝሃቦ ተስፋ ምስ ዜላግጹሉን ሰባት ንነብር ስለ ዘለና፡ ናብ ኣምላኽ ምቕራብ ቀሊል ኣይኰነን። (2 ጢሞቴዎስ 3:1, 4፣ 2 ጴጥሮስ 3:3, 13) ስለዚ፡ ምስቶም ኣመንቲ ዝዀኑ ብጾትና ዜተባብዕ ምሕዝነት ኪህልወና ኣለዎ።
ምስቶም ንኣምላኽ ዜፍቅርዎ ሰባት እንተ ተዓራሪኽና፡ ናብ ኣምላኽ ክንቀርብ ንኽእል ኢና። ኣኼባታት ናይ የሆዋ መሰኻኽር፡ ካብ እምነት ካልኦት ሰባት ንኽትጥቀም ዚሕግዝ ጽቡቕ ኣጋጣሚ ይኸፍት እዩ።
4. ናብ ኣምላኽ ክትቀርብ እትኽእል ብኸመይ ኢኻ፧
ብዛዕባ እቲ ኻብ ቃል ኣምላኽ እተመሃርካዮ ትምህርቲ ብምስትንታን፡ ናብ የሆዋ ኽትቀርብ ትኽእል ኢኻ። ብዛዕባ ግብርታቱን መምርሒታቱን መብጽዓታቱን እውን ሕሰብ። ብጸሎት እተሰነየ ኣስተንትኖ፡ ንፍቕርን ንጥበብን ኣምላኽ ካብ ልቢ ኸም እተማስወሉ እዩ ዚገብረካ።
ኣብ ኣምላኽ ትውከልን ብእኡ ትኣምንን እንተ ዄንካ ጥራይ ኢኻ ናብኡ ኽትቀርብ እትኽእል። ኰይኑ ግና፡ እምነት፡ ከምቲ ምክንኻን ዜድልዮ ህያው ነገር እያ። ስለዚ፡ ብዛዕባ መሰረት እምነትካ ብምስትንታን ንእምነትካ ኣዘውቲርካ መግባ።
5. ናብ ኣምላኽ ምቕራብ ዚጠቕመካ ብኸመይ እዩ፧
የሆዋ ነቶም ዜፍቅርዎ ይሓልየሎም እዩ። ንእምነቶምን ነቲ ናይ ዘለኣለም ህይወት ተስፋኦምን ኣብ ሓደጋ ኼእቱ ኻብ ዚኽእል ዝዀነ ይኹን ነገራት የዕቍቦም እዩ። (መዝሙር 91:1, 2, 7-10) ካብቲ ጥዕናን ሓጐስን ኬስእነና ዚኽእል ናብራ ኽንርሕቕ እውን የጠንቅቐና እዩ። በዚ ኸምዚ፡ ዝበለጸ መገዲ ህይወት እዩ ዚምህረና።
ብዝያዳ ፍለጥ
መጽሓፍ ቅዱስ ከተጽንዕ ዘሎካ ስለምንታይ ኢኻ፧
መጽሓፍ ቅዱስ፡ ኣብ መላእ ዓለም ንዚነብሩ ብሚልዮናት ዚቝጸሩ ሰባት፡ ንኣገዳሲ ሕቶታት ህይወት መልሲ ኺረኽቡሉ ይሕግዞም ኣሎ። ንስኻኸ ሓደ ኻባታቶም ክትከውን ትደሊዶ፧
ብጸሎት ኣቢልካ ንኣምላኽ ቅረቦ
ክትጽሊ ኸለኻ ኣምላኽ ይሰምዓካ ድዩ፧ መልሲ እዛ ሕቶ እዚኣ ንምርካብ፡ መጽሓፍ ቅዱስ ብዛዕባ ጸሎት እንታይ ከም ዚምህር ክትርዳእ ኣሎካ።


text:
ገበር | ራእያት መንፈሳዊ ዓለም
ኣብ መንፈሳዊ ዓለም ብዛዕባ ዚነብሩ ዚልዓል ሕቶታት
ብዛዕባ መንፈሳዊ ዓለምን ብዛዕባ እቶም ኣብኡ ዚነብሩን ሓሲብካዶ ትፈልጥ፧ ሓሲብካ ትፈልጥ እንተ ዄንካ፡ በይንኻ ኣይኰንካን። ንዘመናት ዚኣክል፡ ሰባት ብዛዕባ እዚ ጕዳይ እዚ እተፈላለየ ሓሳባት ሂቦም እዮም። ገሊኦም፡ መንፈሳዊ ዓለም፡ ክብሪ ዚግብኦም ኣባሓጎታት ዚነብሩሉ ስፍራ ኸም ዝዀነ እዮም ዚኣምኑ። ካልኦት ከኣ ሰማይ ተባሂሉ ዚጽዋዕ መላእኽትን ዝሞቱ ቕኑዓት ሰባትን ዚነብሩሉ፡ ሓጐስን ሰላምን ድማ ዝሰፈኖ ቦታ እዮም ኣብ ኣእምሮኦም ዚስእሉ። ገሊኦም ከኣ መንፈሳዊ ዓለም፡ መንበሪ ኣማእታት ሚልዮናት ኣማልኽቲ ኸም ዝዀነ ገይሮም እዮም ዚርእይዎ።
ብዙሓት ሰባት፡ ካብ ሰማይ ዝመጸ፡ ብዛዕባኡ ድማ ኪነግረና ዚኽእል ናይ ዓይኒ ምስክር ስለ ዘየለ፡ ብዛዕባ መንፈሳዊ ዓለም ምንም ክንፈልጥ ከም ዘይንኽእል ይማጐቱ እዮም። እዚ ምኽንያት እዚ ግና ቅኑዕ ኣይኰነን። የሱስ ክርስቶስ ናብ ምድሪ ቕድሚ ምምጻኡ፡ ኣብ ሰማይ፡ ኣብ መንፈሳዊ ዓለም እዩ ዚነብር ነይሩ። ነቶም ኣብ ቀዳማይ ዘመን ዝነበሩ መራሕቲ ሃይማኖት ብጋህዲ፡ “ፍቓድ እቲ ዝለኣኸኒ እምበር፡ ፍቓደይ ክገብር ኣይኰንኩን ካብ ሰማይ ወሪደ ዘለኹ” ኢልዎም እዩ። እምበኣር፡ የሱስ ንደቀ መዛሙርቱ፡ “ኣብ ቤት ኣቦይ ብዙሕ መንበሪ ኣሎ” ኺብሎም ከሎ ብቐጥታ ዚፈልጦ ሓበሬታ እዩ ዜካፍሎም ነይሩ።—ዮሃንስ 6:38፣ 14:2።
ኣቦ የሱስ፡ እቲ የሆዋ ዝስሙ ኣምላኽ እዩ፣ “ቤት” የሆዋ ድማ ኣብ ሰማያት እዩ። (መዝሙር 83:18) ስለዚ፡ ካብ የሆዋ ኣምላኽን የሱስ ክርስቶስን ንላዕሊ ነቲ ኺርአ ዘይከኣል ዓለም ብዝሓሸ መገዲ ኺገልጾ ዚኽእል ዋላ ሓደ የለን። ንእሙናት ሰባት መስተንክር ዝዀነ ራእያት ብምሃብ ብዛዕባ መንፈሳዊ ዓለም ብዙሕ ሓበሬታ ገሊጾም እዮም።
እዛ እትቕጽል ዓንቀጽ፡ ብዛዕባ እቲ ሰባት ዝረኣይዎ እተፈላለየ ራእያት ዚሕብር ክፋላት መጽሓፍ ቅዱስ ትገልጽ። ነዚ ራእያት እዚ ኽትምርምር ከሎኻ፡ መንፈሳዊ ዓለም ስጋዊ ኸም ዘይኰነ፡ ማለት ክንጭብጦ ወይ ክንርእዮ እንኽእል ነገራት ዝሓዘ ኸም ዘይኰነ ኣይትረስዕ። ከምኡ ስለ ዝዀነ፡ ኣምላኽ፡ ብዛዕባ መንፈሳዊ ዓለም ምእንቲ ኺገልጸልና መንፈሳውያን ፍጡራት ጥራይ ዚርድእዎ ቓላት ኣብ ክንዲ ዚጥቀም፡ ኪርድኣና ብዚኽእል ራእያት ኪገልጸልና እዩ መሪጹ። እዚ ራእያት እዚ፡ ብዛዕባ እቶም ኣብ መንፈሳዊ ዓለም ኣብ ዚርከብ “ብዙሕ መንበሪ” ዚነብሩ ኽትፈልጥ ኪሕግዘካ እዩ።


text:
ምዕራፍ 50
መስጐጕቲ እኳ እናሃለወ፡ ኪሰብኩ ኣዳለዎም
ማቴዎስ 10:16–11:1 ማርቆስ 6:12, 13 ሉቃስ 9:6
የሱስ ንሃዋርያቱ ኣሰልጢኑ ለኣኾም
የሱስ ንሃዋርያቱ፡ በብኽልተ ገይሩ ኺልእኮም ከሎ፡ ከመይ ገይሮም ከም ዚሰብኩ ብሉጽ መምርሒ ሃቦም። በዚ ግና ኣየቋረጸን። ብለውሃት ተደሪኹ ብዛዕባ ተጻረርቲ ኸምዚ ኢሉ ኣጠንቀቖም፦ “እንሆ፡ ከም ኣባጊዕ ናብ መንጎ ተዃሉ እሰድደኩም ኣለኹ፣ . . . ካብ ሰብ ተጠንቀቑ፣ ንሳቶም ናብ ኣብያተ ፍርዲ ኣሕሊፎም ኪህቡኹምን ኣብ ምኵራባቶም ኪገርፉኹምን እዮም። . . . ምእንታይ ኣብ ቅድሚ ሹማምንትን ነገስታትን ክትቀርቡ ኢኹም።”—ማቴዎስ 10:16-18።
እወ፡ ሰዓብቲ የሱስ ከቢድ መስጐጕቲ ኼጓንፎም ይኽእል እዩ፣ ኣስዕብ ኣቢሉ ድማ፡ “ኣሕሊፎም ምስ ዚህቡኹም ግና፡ እንታይ ከም እትዛረቡ በታ ሰዓት እቲኣ ኺውሃበኩም እዩ እሞ፡ ከመይ ወይስ እንታይ ከም እትዛረቡ ኣይትጨነቑ። ከመይሲ፡ መንፈስ ኣቦኹም ደኣ እዩ ብኣኻትኩም ኣቢሉ ዚዛረብ እምበር፡ ንስኻትኩም ኣይኰንኩምን እትዛረቡ” ኢሉ ዜጸናንዕ ቃል ኣተወሎም። ቀጺሉ ኸኣ፡ “ሓው ንሓዉ፡ ኣቦ ኸኣ ንውሉዱ ንሞት ኣሕሊፉ ኺህብ እዩ፣ ውሉዳት ኣብ ልዕሊ ወለዶም ኪልዓሉን ኬቕትልዎምን እዮም። ስለ ስመይ ከኣ፡ ብዅሉ ኽትጽልኡ ኢኹም፣ እቲ ኽሳዕ መወዳእታ ዚጻወር ግና ኪድሕን እዩ” በለ።—ማቴዎስ 10:19-22።
ስብከት ልዕሊ ዅሉ ኣገዳሲ ነገር ስለ ዝዀነ፡ የሱስ ንሰዓብቱ፡ ነቲ ዕዮ ንምፍጻም ናጻ ምእንቲ ኪዀኑ ምስትውዓል ከም ዜድልዮም ኬጕልሓሎም ከሎ፡ “ካብ ሓንቲ ኸተማ እንተ ሰጒጎምኹም፡ ናብ ካልእ ህደሙ፣ ወዲ ሰብ ክሳዕ ዚመጽእ፡ ንኸተማታት እስራኤል ዜርኩም ከቶ ኣይክትውድእወንን ኢኹም፡ ብሓቂ እብለኩም ኣለኹ” በሎም።—ማቴዎስ 10:23።
የሱስ ነቶም 12 ሃዋርያት ከመይ ዝበለ ዜደንቕ መምርሒን መጠንቀቕታን መተባብዕን ኰን እዩ ሂብዎም! እዚ ቓላት እዚ ግና፡ ነቶም ድሕሪ ሞትን ትንሳኤን የሱስ ኣብቲ ዕዮ ስብከት ግደ ዚህልዎም እውን ዚምልከት እዩ። ከመይሲ፡ ንደቀ መዛሙርቱ ኼጠንቅቖም ከሎ፡ በቶም እቶም ሃዋርያት ዝሰበኹሎም እስራኤላውያን ጥራይ ዘይኰነስ፡ “ብዅሉ ኽትጽልኡ ኢኹም” እዩ ኢልዎም። ብተወሳኺ፡ እቶም ሃዋርያት ኣብቲ የሱስ ዝሰደዶም ሓጺር ወፈራ ስብከት ኣብ ቅድሚ ሹማምንትን ነገስታትን ከም ዝቐረቡ፡ ብኣባላት ስድራ ቤቶም እውን ንሞት ኣሕሊፍካ ኸም እተዋህቡ ዚገልጽ ኣይነንብብን ኢና።
እምበኣር፡ የሱስ ንሃዋርያቱ እዚ ቓላት እዚ ኺዛረቦም ከሎ፡ ብዛዕባ መጻኢ እዩ ዚሓስብ ነይሩ። “ወዲ ሰብ ክሳዕ ዚመጽእ” ደቀ መዛሙርቱ እናዞሩ ሰቢኾም ከም ዘይውድኡ እተዛረቦ እሞ ሕስብ ነብለሉ። እቲ ኽብሪ ዝለበሰ ንጉስ የሱስ ክርስቶስ ብኣምላኽ እተሸመ ፈራዲ ዀይኑ ቕድሚ ምምጻኡ፡ ደቀ መዛሙርቱ ብዛዕባ መንግስቲ ኣምላኽ ሰቢኾም ከም ዘይውድኡ እዩ ዚሕብር ነይሩ።
ከምቲ የሱስ ዝበሎ፡ “ወደ መዝሙር ካብ መምህሩ፡ ባርያ እውን ካብ ጐይታኡ ኣይበልጽን እዩ” እሞ፡ እቶም ሃዋርያቱ ዕዮ ስብከቶም ኪፍጽሙ ኸለዉ ብዜጋጥሞም ምጽራር ኪስምብዱ ኣይነበሮምን። የሱስ ኬመሓላልፎ ደልዩ ዝነበረ ነጥቢ ንጹር እዩ ነይሩ። ንሱ ብዛዕባ መንግስቲ ኣምላኽ ብምስባኹ ኣደዳ ግፍዕን መስጐጕትን ካብ ኰነ፡ ንሳቶም እውን ከምኡ ኼጋጥሞም እዩ። ኰይኑ ግና፡ “ነቶም ንስጋ ዚቐትሉ፡ ንነፍሲ ግና ኪቐትሉ ዘይክእሉ ኣይትፍርህዎም፣ የግዳስ፡ ነቲ ንነፍስን ንስጋን ኣብ ገሃነም ኬጥፍእ ዚኽእል ፍርህዎ” ኢሉ ተማሕጸኖም።—ማቴዎስ 10:24, 28።
የሱስ ኣብዚ መዳይ እዚ ኣብነት ኰይኑ እዩ። ኣብቲ ነቲ ዅሉ ዚኽእል የሆዋ ዘለዎ ተኣማንነት ኣብ ክንዲ ዚለማለም፡ ከይፈርሀ ክሳዕ ሞት ተጻወረ። እቲ ዅሉ ዚኽእል ኣምላኽ እዩ “ነፍሲ” ኼጥፍእ (ማለት፡ ኣብ መጻኢ ህይወት ንምርካብ ዘሎ ተስፋ ኼጥፍእ) ወይ ናብ ናይ ዘለኣለም ህይወት ኬተንስእ ዚኽእል። እዝስ ነቶም ሃዋርያት ክሳዕ ክንደይ ኰን ኣጸናኒዕዎም ኪኸውን ኣለዎ!
የሱስ ንሰዓብቱ፡ ነቲ ኣምላኽ ብፍቕሪ ዚገብረሎም ሓልዮት ከምዚ ዚስዕብ ኢሉ ኣረጋገጸሎም፦ “ክልተ ጨራሩ ብዘይትረብሕ ሳንቲም ደይኰናን ዚሽየጣ፧ ሓንቲ ኻባታተን እኳ፡ ኣቦኹም ከይፈለጠ ኣብ ምድሪ ኣይትወድቕን እያ። . . . እምበኣር፡ ንስኻትኩም ካብ ብዙሓት ጨራሩ ትበልጹ ኢኹም እሞ፡ ኣይትፍርሁ።”—ማቴዎስ 10:29, 31።
እቲ ደቀ መዛሙርቲ የሱስ ዚሰብክዎ መልእኽቲ፡ ገሊኦም ኣባላት ስድራ ቤት ዚቕበልዎ፡ ገሊኦም ከኣ ዘይቅበልዎ ብምዃኑ፡ ንስድራ ቤት ይፈላሊ እዩ። ስለዚ፡ የሱስ፡ “ኣብ ምድሪ ሰላም ከምጽእ ዝመጻእኩ ኣይምሰልኩም” በለ። እወ፡ ሓደ ኣባል ስድራ ቤት ኣብ መጽሓፍ ቅዱስ ዚርከብ ሓቂ ኪቕበል ትብዓት የድልዮ እዩ። በዚ ምኽንያት እዚ፡ የሱስ፡ “እቲ ኻባይ ንኣቦኡ ወይ ንኣዲኡ ዜፍቅር፡ ንዓይ ኣይበቅዕን እዩ፣ እቲ ኻባይ ንወዱ ወይ ንጓሉ ዜፍቅር እውን፡ ንዓይ ኣይበቅዕን እዩ” በለ።—ማቴዎስ 10:34, 37።
ገሊኦም ንደቀ መዛሙርቱ ኸም ዚቕበልዎም ኪገልጽ ከሎ ግና፡ “ንሓደ ኻብዞም ንኣሽቱ፡ ወደ መዝሙር ብምዃኑ ጣሳ ዝሑል ማይ ጥራይ እኳ ዜስቲ ዘበለ፡ ዓስቡ ኸቶ ኣይኪስእንን እዩ፡ ብሓቂ እብለኩም ኣለኹ” በለ።—ማቴዎስ 10:42።
የሱስ ንሃዋርያቱ መምርሕን መጠንቀቕታን መተባብዕን ሂቡ ምስ ኣዕጠቖም፡ ንሳቶም “ወጺኦም ኣብ ኵሉ እናኣበሰሩን እናኣሕወዩን ኣብ ቈቍሸት ዞሩ።”—ሉቃስ 9:6።


text:
1ዓካሪ፡ ዒዚ ኑም ዒንጋ ሃውሾይዳ ጌላንዳጉዲ ጌዒ ኑም ዒንጎና ሃጊ ማዓንዳ ዎዛ ሃጊ ዓኣ ጎይሣ ዓኣሢሮ ዒንሢዳፓ ዖኦኒያ ዬኖ ሃውሾይዳ ጌሉዋዖ ዓቱዋጉዲ ቢያሢ ሂርጊ ኑና ኑ ካፖም። 2ዓይጎሮ ጌዔቴ ኮዦ ሓይሶ ዬኖ ዎዶና ዔያታ ዋይዜ ጎይፆ ኑኡኒያ ዋይዜኔ፤ ጋዓንቴ ዔያታ ዋይዜ ባኮ ጉሙርቂ ዔኪባኣሢሮ ዔያቶ ማኣዲባኣሴ። 3ፆሲ፡- “ታኣኒ ዔያቶም ዒንጋንዳ ሃውሾ ቤዜሎ ፔቴታዖ ዔያታ ጌላዓ ጌዒ ዻጋና ታ ጫኣቄኔ” ጌዔኔ። ፆሲኮ ማዻ ሳዓ ማዢንቴሢዳፓ ዓርቃዖ ማዺንቲ ኩሜያ ማዔቴያ ኑኡኒ ጉሙርቃ ዓሳ ጋዓንቴ ዬኖ ሃውሾ ቤዜሎ ጌላንዳኔ። 4ዎይቲ ጌዔቴ ላንካሳ ኬሎ ዛሎ ፔቴ ቤሲዳ “ፆሲ ላንካሳ ኬሎና ማዾ ሃሼኔ” ጌይንቲ ፃኣፒንቴኔ። 5ዬያጉዲ ላሚ ሃሣ፡- “ታ ዔያቶም ዒንጋ ሃውሾ ቤዞ ፔቴታዖ ዔያታ ጌላዓ” ጋዓኔ። 6ዔያታ ኮዦ ሃይሶ ቤርታ ዋይዚ ዓይሢንቲባኣሢሮ ፆሲ ዔያቶም ዒንጋኒ ጌዔ ሃውሾ ቤዞ ዔያታ ጌሊባኣሴ፤ ጋዓንቴ ዒኢካ ጌላንዳጉዲ ጌይንቴ ፔቴ ፔቴ ዓሲ ዓኣኔ። 7ቤርታ ዳውቴ ዛሎና፥ “ሓኖ ዒንሢ ፆሲኮ ዑኡዞ ዋይዛያ ማዔቴ፥ ዒኖ ዒንሢኮ ዶዲሺ ዋይዚ ዒፃያ ማሂፖቴ” ጌይንቴሢጉዲ፥ ፆሲ፡ ሚርጌ ዎዴኮ ጊንፃፓ “ሓኖ” ጌይ ሜሌ ኬሊ ጌሤኔ። 8ዒያሱ ፆሲ ዔያቶም ዒንጋንዳኔ ጌዔ ሃውሾ ዔያቶም ዒንጌያ ማዔያታቴ ፆሲ ሃሣ “ሓኖ” ጌዒ ሜሌ ኬሊ ኬኤዚንዱዋያታንቴኬ። 9ዓካሪ፡ ፆሲ ዴሮኮ ዓይሁዶ ዓሶ ሃውሾ ኬሎ ማላ ሃውሾ ኬሊ ሃጊ ዓኣኔ፤ 10ዬያሮ ፆሲ፡ ማዾ ሃሼሢጉዲ ፆሲ ዒንጋ ሃውሾይዳ ጌላሢያ ማዾ ሃሻንዳኔ። 11ዓካሪ ዬንሢ ዓሶንሢ ዓይሢንቶ ዒፄሢጉዲ ማዒ ኑ ዓቱዋጉዲ ፆሲ ዒንጋ ሃውሾይዳ ጌላኒ ኑ ዶዶም። 12ፆሲኮ ቃኣላ ናንጊና ናንጋያ ሃሣ ማዾዋ ማዻያኬ፤ ላምዖ ዛላ ጉቤ ዓጬ ማዔ፥ ጬንቻ ዓፓሮይዳፓ ባሼ ዓጫያኬ፤ ሼምፓሢና ዓያኖና፥ ሻዦና ጪጊጫ ካኣማ ካሮና ዱማሳንዳያ ሄላንዳኣና ቲቃያኬ፤ ዒናይዳ ዓኣ ማሊሢና ሱኡኬና ዔሪ ዎጋያኬ። 13ፆሲ ቤርቶይዳፓ ዓኣሺንታ፥ ዓይጎ ማዢንቲያ ባኣሴ፤ ዒዛ ቤርታ ቢያ ባኣዚ ፔጋዼያ ሃሣ ካሎ ማዒ ጴዻያኬ፤ ኑኡኒያ ኑ ዖኦጪንታ ባኮ ማሂ ኬኤዛኒ ኮይሳሢ ዒዛ ቤርቶይዳኬ። 14ዓካሪ ሌካ ጫሪንጮ ኬስኬ፥ ቄኤሶኮ ዑጻ ማዔ፥ ዼኤፒ ኑኡኮ ዓኣሢሮ ኑኡኮ ጉሙርቂፆ ዶዲ ኑ ዓርቆም፤ ዬይያ ፆሲ ናዓሢ፥ ዬሱሴኬ። 15ኑኡኮ ዓኣ ቄኤሶኮ ዑጻሢ ማዔሢ፡- ኑ ላቤቴ ሚጪንቲ ኑና ማኣዳኒ ዳንዳዓያኬ፤ ዒዚ ቢያ ባኣዚና ኑጉዲ ዻቢሻኒ ጌሾያይዳ ጌሌያኬ፤ ጋዓንቴ ዒ ዓይጎ ጎሜያ ማዺባኣሴ። 16ዓካሪ ጎሜኮ ዓቶም ጌይሢ ኑ ዴንቃንዳጉዲና ኑም ኮይሳ ዎዶና ኑና ማኣዳ ፆሲ ኮሹሞ ዒንጊፆ ኑ ዴንቃንዳጉዲ ዒዛኮ ኮሹማ ጴዻ ካኣቱሞ ዖይቶ ባንሢ ጉሙርቂሢና ኑ ሺኢኮም።
Copyright
Learn More


text:
ኣቀዲሙ ሓይልታት ጸጥታ መንግስቲ ኤርትራ ን ትካላት እንዳ ኢንተርኔት (internet cafe)፡ ዒላማ ይገብሩ ከምዘለውን፡ ሰባት'ውን ከምዝቀየዱን ዝገልጽ ሓበሬታ ቀሪቡ ኔሩ
ከም መቀጸልታ ናይዚ ቀይዲ'ድማ ኣባላት ጸጥታ ናይቲ ስርዓት ንኹለን ትካላት እንዳ ኢንተርኔት ዘዋሪ መልእኽቲ (circular notice) ዘርጊሖም ኣለው። ብመሰረት እዚ መምርሒ ኩለን ትካላት ትካላት እንዳ ኢንተርኔት፡ ንተጠቀምተን ክምዝግብኦም ክግደዳ እየን።
እቲ መዝገብ ምሉእስም፡ ኣድራሻ፡ ቁጽሪ መንነት፡ ዓይነት መንነት (ታሴራ፡ ፓስፖርት ወ.ዘ.ተ...) ዘጠቃልል ኮይኑ፡ ዝኾነ ኣብ ኮምፒዩተር ይኹን ብሞባይሉ ኣብ ገመድኣልቦ ኢንተርኔት (wireless internet) ዝጥቀም ሰብ ተጠቃምነት ንምርካብ ነዚ መዝገብ ክመልእ ይግደድ።
ከምዝፍለጥ ኤርትራ ዋላ'ውን ምስ ዞባና (ምብራቅ ኣፍሪቃ) ብምንጽጻር ዝደኸመ መስመር ኢንተርኔት ትውንን። ኣብ ኤርትራ ርሒብ ባንድ መስመር (Broadband network) ይኹን፡ ሲምካርድ ተሌፎን ዝሰረቱ መስመር ኢንተርኔት (Phone Simcard based internet network) የልቦን። ስለዚ ኣገልግሎት ኢንተርኔት ኣብተን ኣብ ዓበይቲ ከተማታት (ኣስመራ፡ ከረን፡ መንደፈራ፡ ባጽዕ) ዝተደኮና ውሑዳት ትካላት እንዳ ኢንተርኔት ዝተደረተ እዩ። ይኹን እንበር ኣብ ዝሓለፈ ውሑዳት ኣዋርሕ እቲ ስርዓት መኽሰቡ ንምኽዕባት ክብል ዝኸፈቶ ምስ ዝሑል ፍጥነቱ ኣተኣሳሲርካ ኣዝዩ ክቡር ዝኾነ (20 ናቅፋ/ 1.33 ዶላር ንሓደ ሰዓትን 40MB) ኣብ ውሽጢ እዘን ትካላት እንዳ ኢንተርኔት ኮይንካ ክትጥቀመሉ ትኽእል፡ ገመድኣልቦ ኢንተርኔት (wireless internet) ንተጠቃምነት ዜጋታት ብዕጽፊ ብምዕባዩ እሞ ዜጋታት ኣጋጢምዎም ዝነበረ ናይ ሓበሬታ ምዕፋን ብተዛማዲ ብምቅንጣጡ በቲ ሓደ ወገን፡ ኣብዘን ዝሓለፋ ውሑዳት ኣዋርሕ ብዙሕ ንጸይቅታት እቲ ስርዓት ዘቃልዕ ሓበሬታታት፡ ስእልትታትን ቪድዮታትን ካብ ውሽጢ ሃገር ንደገ ምውጻኡ'ድማ በቲ ኻልእ፡ ነቲ ስርዓት ኣብ ከቢድ ሻቅሎትን ሸበድበድን ኣእትይዎ ኣሎ።
ምስዚ ኣብ ዝተኣሳኣሳሰር፡ እቲ ኣብዘን ትካላት እንዳ ኢንተርኔት ዝርከብ፡ ገመድኣልቦ ኢንተርኔት (wireless internet) ኣብ ኣፍደገ ክሳብ ክልተ ሜትሮ ዝዝርጋሕ ዓንኬል ስለዝሰርሕ፡ ንተጠቀምቲ ተዛማዲ ናጽነት ይህቦም ብምንባሩ፡ እዚ ድማ ከም ስግኣት ስለዝተጠመተ፡ እተን ትካላት እንዳ ኢንተርኔት ኩሉ ተጠቃሚ ኣብ ውሽጢ እቲ ትካል ኮይኑ ክጥቀም ክሕብራ መጠንቀቅታ ተዋሂብወን ኣሎ። ድሮ'ውን ብዙሓት ትካላት ነዚ ዝምልከት ምልክታ ለጢፈን ኣለዋ። እዚ ድማ ኣካል ናይቲ ኣቀዲሙ ክስረሓሉ ዝጸንሐ ሰባት ነንሕድሕዶም ክተሓላለውን ከይተኣማመኑን ዝገብር ስርዓት ስለያ እዩ።


text:
ምዕራፍ 43
ምሳሌታት መንግስቲ ኣምላኽ
ማቴዎስ 13:1-53 ማርቆስ 4:1-34 ሉቃስ 8:4-18
የሱስ ምሳሌታት መንግስቲ ኣምላኽ መሰለ
የሱስ ነቶም ፈሪሳውያን ኪገንሖም ከሎ፡ ኣብ ቅፍርናሆም እዩ ነይሩ ኪኸውን ዘለዎ። ጸኒሑ ኣብታ መዓልቲ እቲኣ፡ ካብ ቤት ወጺኡ ናብ ጥቓ ባሕሪ ገሊላ ኸደ፣ ኣብኡ ኸኣ ብዙሓት ህዝቢ ተኣከቡ። ኣብኡ ናብ ጃልባ ደየበ፡ ካብ ገምገም ቍሩብ ርሕቕ ኢሉ ድማ ነቶም ህዝቢ ብዛዕባ መንግስተ ሰማያት ኪምህሮም ጀመረ። ብምሳሌታት ወይ ብምሳልያዊ ዛንታታት ገይሩ ኸኣ እዩ ዚምህሮም ዝነበረ። ሰማዕቱ ነቲ ንሱ ዚዛረቦ ነገራት ኣጸቢቖም ይፈልጥዎ ስለ ዝነበሩ፡ ንእተፈላለየ መዳያት መንግስቲ ኣምላኽ ምርዳኡ ቐሊል ኰነሎም።
መጀመርታ፡ የሱስ ብዛዕባ ሓደ ዘርኢ ኺዘርእ ዝወፈረ ዘራኢ ነገሮም። ገሊኡ ዘርኢ ኣብ ጥቓ መገዲ ወደቐ፡ ኣዕዋፍ ድማ በልዓኦ። ገሊኡ ኸኣ ብዙሕ ሓመድ ኣብ ዘይብሉ ኸውሒ ወደቐ። እቲ ሱሩ ዕምቈት ስለ ዘይነበሮ፡ እቲ ውልዶ ተኽሊ ብጸሓይ ሓረረ፡ ነቐጸ እውን። ገሊኡ ድማ ኣብ መንጎ ኣእሻዅ ወደቐ፣ እቲ ውልዶ ተኽሊ ምስ ዓብየ ድማ፡ እቲ ኣእሻዅ ሓነቖ። ገሊኡ ኸኣ ኣብ ጽቡቕ መሬት ወደቐ። እቲ ዘርኢ እቲ ኸኣ፡ “ገሊኡ 100፡ ገሊኡ 60፡ ገሊኡ ድማ 30 ዕጽፊ ፈረየ።”—ማቴዎስ 13:8።
ኣብ ካልእ ምሳሌ ኸኣ፡ የሱስ ንመንግስቲ ኣምላኽ ምስ ሓደ ዘርኢ ዚዘርእ ሰብ ኣመሳሲልዋ ኣሎ። እቲ ሰብ እቲ እናደቀሰን እናተስአን ግዜ ምስ ሓለፈ፡ እቲ ዘርኢ በቘለ። ከመይ ኢሉ ኸም ዝበቘለ “ኸይፈለጠ” እዩ በቚሉ። (ማርቆስ 4:27) ባዕሉ በቚሉ ምስ ፈረየ፡ ንሱ ነቲ ምህርቲ ኣእተዎ።
ድሕርዚ፡ የሱስ ምስ ምዝራእ እተተሓሓዘ ሳልሳይ ምሳሌ መሰለ። ሓደ ሰብ ጽቡቕ ዘርኢ ዘርአ፣ “ሰባት ደቂሶም ከለዉ” ግና፡ ጸላኢ ኣብ መንጎ እቲ ስርናይ ክርዳድ ዘርአ። ባሮት እቲ ሰብኣይ ድማ ንጐይታኦም፡ ነቲ ኽርዳድ ኪኣርይዎ ሓተትዎ። ንሱ ግና፡ “ነቲ ኽርዳድ ክትኣርዩ ኸለኹም፡ ምስኡ ነቲ ስርናይ ከይትምሕውዎስ፡ ኣይፋልኩምን ደኣ። ክሳዕ ቀውዒ፡ ክልቲኡ ብሓደ ይዕበ ሕደግዎ፣ ብግዜ ቐውዒ ኸኣ ንዓጻዶ፡ ቅድም ነቲ ኽርዳድ ኪኣርይዎ፡ ኪነድድ ድማ በብእንዳእቲ ገይሮም ኪኣስርዎ፡ ድሕሪኡ ነቲ ስርናይ ናብ ማዕከነይ ኪእክብዎ ኽነግሮም እየ” ኢሉ መለሰሎም።—ማቴዎስ 13:24-30።
መብዛሕትኦም እቶም ንየሱስ ዚሰምዕዎ ዝነበሩ፡ ብዛዕባ ሕርሻ ይፈልጡ ነይሮም እዮም። ድሕርዚ፡ ብዛዕባ ደቃቕ ፍረ ኣድሪ ነገሮም። ንሳ ተዘሪኣ ምስ ዓበየት፡ ኣዕዋፍ መጺአን ኣብ ጨናፍራ ዚሰፍራላ ኦም ኰነት። ብዛዕባ እታ ዘርኢ እቲኣ፡ የሱስ፡ “መንግስተ ሰማያት፡ ሰብ ወሲዱ ኣብ ግራቱ ዝዘርኣ ፍረ ኣድሪ ትመስል” በለ። (ማቴዎስ 13:31) ኰይኑ ግና፡ ብዛዕባ ስነ ኣትክልቲ ኣይኰነን ዚምህሮም ነይሩ። ኣዝዩ ንእሽቶ ነገር ከመይ ኢሉ ኣዝዩ ዓብዪ ነገር ከም ዚኸውን ምሳሌ ብምሃብ፡ ብዛዕባ ዜደንቕ ዕቤት እዩ ዚምህሮም ነይሩ።
ድሕሪኡ፡ የሱስ፡ መብዛሕትኦም ሰማዕቱ ዚፈልጥዎ ሓደ ነገር ከም ምሳሌ ተጠቕመሉ። ንመንግስተ ሰማያት ምስቲ “ሰበይቲ ወሲዳ፡ . . . ኣብ ሰለስተ ስፍሪ ሓርጭ ዝለወሰቶ ማይ ብሑቝ” ኣመሳሰላ። (ማቴዎስ 13:33) ማይ ብሑቝ ካብ ዓይኒ ሕቡእ እኳ እንተ ዀነ፡ ንዅሉ እቲ እተለውሰ ግና የብኵዖ እዩ። ብቐሊሉ ዘይርአ ዓብዪ ዕቤትን ለውጥን ከኣ የምጽእ።
የሱስ እዚ ምሳሌታት እዚ ድሕሪ ምምሳሉ፡ ነቶም ህዝቢ ኣሰናቢቱ ናብታ ዓሪፉላ ዝነበረ ቤት ተመልሰ። ድሕሪ ቝሩብ ግዜ፡ ደቀ መዛሙርቱ ትርጉም እቲ ምሳሌታት ኪፈልጡ መጽዎ።
ካብቲ የሱስ ዝመሰሎ ምሳሌታት ተጠቕሙ
እቶም ደቀ መዛሙርቱ፡ የሱስ ቅድሚኡ ምሳሌታት ኪምስል እኳ እንተ ሰምዕዎ፡ ክሳዕ ክንድቲ ሰፊሕ ግና ኣይነበረን። ስለዚ፡ “ስለምንታይ ኢኻ ብምሳሌታት እትዛረቦም፧” ኢሎም ሓተትዎ።—ማቴዎስ 13:10።
ሓደ ኻብቲ ኸምኡ ዝገበረሉ ምኽንያት፡ ትንቢት መጽሓፍ ቅዱስ ምእንቲ ኺፍጸም እዩ። ማቴዎስ ዝመዝገቦ ጸብጻብ ከምዚ ይብል፦ “ብዘይ ምሳሌስ ኣይዛረቦምን ነበረ፣ ከምኡ ዝገበረ ድማ፡ እቲ ብነብዪ፡ ‘ኣፈይ ብምሳሌታት ክኸፍት እየ፣ ካብ ምስራት ኣትሒዙ ተሓቢኡ ዝነበረ ኽነግር እየ’ ተባሂሉ ዝነበረ ምእንቲ ኺፍጸም እዩ።”—ማቴዎስ 13:34, 35፣ መዝሙር 78:2።
የሱስ ብምሳሌታት እተዛረበሉ ኻልእ ምኽንያት እውን ነይርዎ እዩ። ከምኡ ምግባሩ፡ ኣረኣእያ ሰባት የቃልዕ ነይሩ እዩ። ብዙሓት ሰባት ንየሱስ ከም ክኢላ ኣዘንታውን ገባር ተኣምርን ገይሮም እምበር፡ ከም ሓደ ኺእዘዝዎን ጥቕሚ ርእሶም ሓዲጎም ኪስዕብዎን ዚግባእ ጐይታ ገይሮም ኣይርእይዎን እዮም ነይሮም። (ሉቃስ 6:46, 47) ነቲ ዝነበሮም ኣረኣእያን ኣነባብራኦምን ዚቕይር ነገር ኣይደልዩን ነይሮም። እወ፡ እቲ መልእኽቲ ኣጸቢቑ ኣብ ውሽጦም ኪኣቱ ኣይደለዩን።
የሱስ ነቲ ደቀ መዛሙርቱ ዘቕረቡሉ ሕቶ ኺምልስ ከሎ፡ ከምዚ በለ፦ “እናረኣዩ ኣይርእዩን፡ እናሰምዑ ኣይሰምዑን፡ ኣየስተውዕሉን እውን እዮም እሞ፡ ስለዚ እየ ብምሳሌታት ዝዛረቦም። ትንቢት ኢሳይያስ ከኣ ኣባታቶም ይፍጸም ኣሎ፡ ከምዚ ዚብል፦ ‘. . . ልቢ እዚ ህዝቢ እዚ ደንዚዙ ኣሎ።’”—ማቴዎስ 13:13-15፣ ኢሳይያስ 6:9, 10።
እዚ ግና ንዅሎም እቶም ንየሱስ ዚሰምዕዎ ዝነበሩ ሰባት ዚምልከት ኣይነበረን። ስለዚ፡ የሱስ፡ “ኣዒንትኹም ዚርእያ፡ ኣእዛንኩም ከኣ ዚሰምዓ እየን እሞ፡ ሕጉሳት እየን። ብዙሓት ነብያትን ጻድቃንን ነዚ እትርእይዎ ዘለኹም ኪርእዩ ተመንዮምሲ ኣይረኣይዎን፡ ነዚ እትሰምዕዎ ዘለኹም ኪሰምዑ ተመንዮም እውን ኣይሰምዕዎን፡ ብሓቂ እብለኩም ኣለኹ” በሎም።—ማቴዎስ 13:16, 17።
እወ፡ እቶም 12 ሃዋርያትን እቶም እሙናት ደቀ መዛሙርትን ዚሰምዕ ልቢ እዩ ነይርዎም። ስለዚ፡ የሱስ፡ “ንዓኻትኩም፡ እቲ ቕዱስ ምስጢራት መንግስተ ሰማያት ክትርድኡ ተዋሂቡኩም ኣሎ፣ ንዓታቶም ግና ኣይተዋህቦምን” በሎም። (ማቴዎስ 13:11) እቶም ደቀ መዛሙርቱ ኺርድኡ ልባዊ ባህጊ ስለ ዝነበሮም፡ የሱስ ንዓታቶም ምሳሌ እቲ ዘራኢ ገለጸሎም።
የሱስ፡ “እቲ ዘርኢ፡ ቃል ኣምላኽ እዩ” በሎም። (ሉቃስ 8:11) እቲ መሬት ከኣ ልቢ እዩ። ነታ ምሳሌ ንምርድኡ ዜኽእል መፍትሕ እዚ እዩ ነይሩ።
ብዛዕባ እቲ ኣብ እተረግጸ ሓመድ ኣብ ጥቓ መገዲ ዚወድቕ ዘርኢ፡ “ድያብሎስ መጺኡ ምእንቲ ኸይኣምኑን ከይድሕኑን ኢሉ ነቲ ቓል ካብ ልቦም ዚወስዶ እዮም” ኢሉ ገለጸ። (ሉቃስ 8:12) ብዛዕባ እቲ ኣብ ከውሒ እተዘርአ ዘርኢ ኸኣ፡ ንልቢ እቶም ነቲ ቓል ብሓጐስ ዚቕበልዎ፡ ግናኸ እቲ ቓል ኣብ ልቦም ኣዕሚቑ ሱር ዘይሰድድ ሰባት ከም ዜመልክት ገለጸ። “ስለቲ ቓል፡ ጸበባ ወይ መስጐጕቲ ምስ ተላዕለ” ድማ ይዕንቀፉ። እወ፡ “ግዜ ፈተና” ምስ መጸ፡ ንኣብነት ኣባላት ቤተ ሰቦም ወይ ካልኦት ምስ ተጻረርዎም፡ ይወድቁ።—ማቴዎስ 13:21፣ ሉቃስ 8:13።
እቲ ኣብ ማእከል ኣእሻዅ እተዘርአ ዘርኢኸ፧ የሱስ ንደቀ መዛሙርቱ፡ እዚ ነቲ ቓል ንዚሰምዑ ሰባት ከም ዜመልክት ነገሮም። ይኹን እምበር፡ “ጭንቀት እዚ ስርዓትን ምትላል ሃብትን” ይውሕጦም። (ማቴዎስ 13:22) እቲ ቓል ኣብ ልቦም እኳ እንተ ነበረ፡ ይሕነቑ፡ ፍረ እውን ኣይፈርዩን።
እቲ የሱስ ኣብ መወዳእታ ዝጠቐሶ ዓይነት መሬት፡ ጽቡቕ መሬት እዩ። እዚ ኸኣ ነቶም ነቲ ቓል ዚሰምዑን ኣብ ልቦም ዚቕበልዎን ዚርድእዎን የመልክት። ውጽኢቱኸ እንታይ እዩ ዚኸውን፧ ‘ፍረ ይፈርዩ።’ ብምኽንያት እቲ ኸም ዕድመ ወይ ጥዕና ዝኣመሰለ ዅነታቶም፡ ኵሎም ሕደ ኣይፈርዩን እዮም፣ ገሊኦም 100፡ ገሊኦም 60፡ ገሊኦም 30 ዕጽፊ እዮም ዚፈርዩ። እወ፡ እቶም “ነቲ ቓል ብቕኑዕን ብጽቡቕን ልቢ ምስ ሰምዕዎ፡ ዚዓቝርዎ፡ ብተጻዋርነት ከኣ ፍረ ዚፈርዩ” ዘበሉ፡ ካብቲ ንኣምላኽ ዜቕርብዎ ኣገልግሎት በረኸት ይረኽቡ እዮም።—ሉቃስ 8:15።
እዚ ቓላት እዚ ነቶም ብዛዕባ ትምህርትታቱ ኺገልጸሎም ደልዮም ናብ የሱስ ዝመጹ ደቀ መዛሙርቱ ኽሳዕ ክንደይ ኰን እዩ ኣሐጒስዎም! ድሕርዚ፡ ብዛዕባ እቲ ምሳሌታት ብዕምቈት ኪርድኡ ኽኢሎም እዮም። ንሳቶም እውን ብግዲኦም ንኻልኦት ሓቂ ምእንቲ ኼካፍሉ፡ የሱስ ንምሳሌታቱ ኺርድእዎ እዩ ዚደልዮም ነይሩ። በዚ ምኽንያት እዚ ድማ፡ “መብራህቲዶ ኣብ ትሕቲ ኸፈር ወይ ኣብ ትሕቲ ዓራት ይግበር እዩ፧ ኣብ ቀዋሚ ቐንዴል ደይኰነን ዚስቀል፧” በሎም። ኣስዕብ ኣቢሉ ኸኣ፡ “ንምስማዕ እዝኒ ዘለዎ ይስማዕ” ኢሉ መዓዶም።—ማርቆስ 4:21-23።
ተወሳኺ ትምህርቲ ብምርካብ ተባረኹ
የሱስ ንደቀ መዛሙርቱ ብዛዕባ ምሳሌ እቲ ዘራኢ ምስ ገለጸሎም፡ ተወሳኺ እውን ኪምሃሩ ደለዩ። ስለዚ፡ “ምሳሌ እቲ ኣብ ግራት ዝበቘለ ኽርዳድ ግለጸልና” በልዎ።—ማቴዎስ 13:36።
እቶም ደቀ መዛሙርቲ ኸምኡ ኢሎም ብምሕታቶም፡ ኣረኣእያኦም ካብ ኣረኣእያ እቶም ኣብቲ ገምገም ባሕሪ ዝነበሩ ህዝቢ እተፈልየ ምዃኑ ኣነጸሩ። እቶም ህዝቢ ንትርጉም እቲ ምሳሌታትን ኣወዓዕላኡን ኪፈልጡ ድሌት ከም ዘይነበሮም ኣርእዮም እዮም። በቲ ኣብቲ ምሳሌታት ዝቐረበሎም መሰረታዊ ሓሳብ ጥራይ እዮም ዕጉባት ነይሮም። የሱስ ነቶም ኣብቲ ገምገም ባሕሪ ዝነበሩ ሰማዕቱ ምስቶም ናብኡ መጺኦም ዝሓተትዎ ደቀ መዛሙርቱ ብምንጽጻር ከምዚ በለ፦
“ንእትሰምዕዎ ኣቕልቡሉ። ብእትሰፍርዎ መስፈሪ ኺስፈረልኩም፡ ኪውሰኸልኩም እውን እዩ።” (ማርቆስ 4:24) እቶም ደቀ መዛሙርቲ ነቲ ዚሰምዕዎ የቕልቡሉ ነይሮም እዮም። ነቲ የሱስ ብዛዕባ ልባዊ ተገዳስነትን ኣቓልቦን ዘለዎ መስፈሪ ዘማልኡ እዮም ነይሮም፣ ስለዚ ድማ ዝያዳ ትምህርትን ዝያዳ ብርሃንን ብምርካብ ተባረኹ። እምበኣር፡ የሱስ ነቲ ደቀ መዛሙርቱ ብዛዕባ ስርናይን ክርዳድን ዝሓተትዎ ሕቶ ንምምላስ፡ ከምዚ ኢሉ ገለጸሎም፦
“እቲ ዘራኢ ጽቡቕ ዘርኢ፡ ወዲ ሰብ እዩ፣ እታ ግራት ከኣ ዓለም እያ፣ እቲ ጽቡቕ ዘርኢ ድማ ደቂ መንግስቲ እዮም፣ እቲ ኽርዳድ ግና ደቂ እቲ እኩይ እዮም፣ እቲ ዝዘርኦም ጸላኢ ኸኣ ድያብሎስ እዩ። እቲ ቐውዒ፡ መደምደምታ እቲ ስርዓት እዩ፣ እቶም ዓጻዶ ኸኣ መላእኽቲ እዮም።”—ማቴዎስ 13:37-39።
የሱስ እንታይነት እቲ ኣብታ ምሳሌ ዘሎ ነገራት በብሓደ ድሕሪ ምንጋሩ፡ ነቲ ውጽኢት ገለጸ። ኣብ መደምደምታ እቲ ስርዓት እቶም ዓጻዶ ወይ መላእኽቲ ነቶም ብኽርዳድ ዚምሰሉ ኣምሰሉ ክርስትያናት ካብቶም ናይ ሓቂ “ደቂ መንግስቲ” ኸም ዚፈልይዎም ተዛረበ። ሽዑ፡ “ጻድቃን” ኪእከቡ፡ “ኣብ መንግስቲ ኣቦኦም” ድማ ደሚቖም ኪበርሁ እዮም። “ደቂ እቲ እኩይ”ከ እንታይ እዮም ዚዀኑ፧ ንሳቶም ኪጠፍኡ እዮም፣ እዚ ስለ ዚፈልጡ ኸኣ፡ “ኪበኽዩን ኣስናኖም ኪሕርቅሙን እዮም።”—ማቴዎስ 13:41-43።
ድሕርዚ፡ የሱስ ንደቀ መዛሙርቱ ተወሳኺ ሰለስተ ምሳሌታት መሰለሎም። መጀመርታ፡ “መንግስተ ሰማያት፡ ኣብ ሓንቲ ግራት ተሓቢኡ ዝነበረ እሞ፡ ሰብ ረኺቡ ዝሓብኦ መዝገብ ትመስል። ስለ እተሓጐሰ ድማ ከይዱ ዘለዎ ዅሉ ሸይጡ፡ ነታ ግራት እቲኣ ዓደጋ” በሎም።—ማቴዎስ 13:44።
ቀጺሉ፡ “መንግስተ ሰማያት ጽቡቕ ሉላት ዚደሊ ተጓዓዚ ነጋዳይ እውን ትመስል። ሓንቲ ኽብርቲ ሉል ምስ ረኸበ፡ ብኡብኡ ኸይዱ ዘለዎ ዅሉ ሸይጡ ዓደጋ” በሎም።—ማቴዎስ 13:45, 46።
የሱስ ኣብ ክልቲኡ ምሳሌታት፡ ሰብ ንሓደ ብሓቂ ኽቡር ዝዀነ ነገር መስዋእቲ ኸም ዚኸፍል ኣጕልሐ። እቲ ነጋዳይ ብኡብኡ ኸይዱ “ዘለዎ ዅሉ” ሸይጡ እዩ ነታ ኽብርቲ ሉል ዓዲግዋ። ደቀ መዛሙርቲ የሱስ ነታ ብዛዕባ ኽብርቲ ሉል እትገልጽ ምሳሌ ኺርድእዋ ይኽእሉ ነይሮም እዮም። እቲ ኣብ ሓንቲ ግራት እተሓብአ መዝገብ ዝረኸበ ሰብ እውን፡ “ዘለዎ ዅሉ ሸይጡ” እዩ ዓዲግዋ። ኣብ ክልቲኡ መዳያት፡ ሓደ ኽቡር ነገር ንምርካብ ኣጋጣሚ ተኸፊቱ እዩ። እዚ ድማ ሓደ ሰብ መንፈሳዊ ህርፋኑ ንምርዋይ ምስ ዚኸፍሎ መስዋእቲ ኺመሳሰል ይኽእል እዩ። (ማቴዎስ 5:3) ገለ ኻብቶም የሱስ ነዚ ምሳሌታት ኪምስሎ ኸሎ ዝሰምዕዎ፡ መንፈሳዊ ህርፋኖም ንምርዋይን ናይ ሓቂ ሰዓብቱ ንምዃንን ብዙሕ ጽዒሮም እዮም።—ማቴዎስ 4:19, 20፣ 19:27።
ኣብ መወዳእታ፡ የሱስ ንመንግስተ ሰማያት ምስ ሓንቲ ዅሉ ዓይነት ዓሳ ዝኣከበት መርበብ ኣመሳሰላ። (ማቴዎስ 13:47) እቶም ዓሳ ኺፈላለዩ ኸለዉ፡ ጸጽቡቑ ኣብ ኣቕሑ ኪእከብ ከሎ፡ ሐሕማቑ ይድርበ። የሱስ ኣብ መደምደምታ እቲ ስርዓት ከምኡ ኸም ዚኸውን ተዛረበ፣ መላእኽቲ ንእኩያት ካብ ጻድቃን ኪፈልይዎም እዮም።
የሱስ ንባዕሉ፡ ነቶም ናይ መጀመርታ ደቀ መዛሙርቱ “ገፈፍቲ ሰብ” ኪዀኑ ኪጽውዖም ከሎ፡ ብመንፈሳዊ መዳይ ይገፍፍ እዩ ነይሩ። (ማርቆስ 1:17) ምሳሌ እታ መርበብ ግና ኣብ መጻኢ፡ ማለት “ኣብ መደምደምታ እቲ ስርዓት” ከም ዚኸውን እዩ ገሊጹ። (ማቴዎስ 13:49) ስለዚ፡ እቶም ንየሱስ ዚሰምዕዎ ዝነበሩ ሃዋርያትን ደቀ መዛሙርትን፡ ኣዝዩ ኣገዳሲ ምዕባለታት ከም ዚህሉ ተፈሊጥዎም ነይሩ እዩ።
እቶም ኣብ ጃልባ ዀይኑ ምሳሌታቱ ኺምስል ከሎ ዝሰምዕዎ፡ ብዙሕ ተወሳኺ ነጥብታት ረኺቦም እዮም። የሱስ “ንደቀ መዛሙርቱ ግና በይኖም ገይሩ ዅሉ ይገልጸሎም” ብምንባሩ፡ ኪምህሮም ፍቓደኛ ምዃኑ ኣርእዩ እዩ። (ማርቆስ 4:34) ከምቲ “ኻብ መዝገቡ ሓድሽን ብሉይን ዜውጽእ ብዓል ቤት” እዩ ነይሩ። (ማቴዎስ 13:52) የሱስ ናይ ምምሃር ክእለቱ ኺርኣየሉ ኢሉ ኣይኰነን ነዚ ምሳሌታት እዚ መሲሉሎም። የግዳስ፡ ከም ክቡር መዝገብ ዝዀነ ሓቅታት እዩ ንደቀ መዛሙርቱ ዜካፍሎም ነይሩ። ብሓቂ እምበኣር መዳርግቲ ዘይብሉ “መምህር” እዩ።
ብዝያዳ ፍለጥ
“እንሆ ድማ፡ ኣነ . . . ኵሉ መዓልቲ ምሳኻትኩም እየ”
እቲ ብዛዕባ ስርናይን ክርዳድን ዚገልጽ ምሳሌ የሱስ፡ ብዛዕባ እቲ ዘርኢ ዚዝርኣሉን ዚዓብየሉን ኣብ እዋን ቀውዒ ዚዕጸደሉን እዋን እዩ ዚገልጽ። ብዛዕባ እዋን ቀውዒ ዝነበረና ምርዳእ እተዓራረየ ብኸመይ እዩ፧


text:
ኣሰናዳኢት ሽማግለ ሰላማዊ-ሰልፊ ከምዝሓበረቶ ዕላማ’ዚ ሰላማዊ ሰልፊ፡ ነቲ መርማሪት ኮምሽን ሕቡራት ሃገራት ዓለም፡ ንጉዳይ ግህሰት ሰብኣዊ መሰላት ኣብ ኤርትራ ኣመልኪታ ዘቕረበቶ ጸብጻብ ደገፍ ንምሃብ ዝዓለመ’ዩ። ነቲ “ኣብ ኤርትራ ን’ገበን ኣብ ልዕሊ ሰብኣውነት’ (crime against humanity) ዝምጥን ክቱር ግህሰት ሰብኣዊ መሰልን ዘይተኣደነ ዓመጽን ስቅያትን ይፍጸም ኣሎ” ዝብል ጸብጻብ ደገፍ ንምሃብን፡ ነቶም ጸረ-ሰብኣውነት ግፍዕታት ዝፍጽሙ ዘለዉ መራሕቲ ስርዓት ህግደፍ፡ ኣብ ዓለም-ለኻዊ ቤት ፍርዲ ገበነኛታት ቀሪቦም፡ ናይ ኢዶም ዝረኽብሉ ኩነታት ንምድራኽ ዝዓለመ’ውን’ዩ። እዚ ህዝባዊ ሰለማዊ ሰልፊ’ዚ ንክካየድ ዝተመረጸሉ ዕለት’ውን፡ ኣብ’ቲ ውድብ ሕቡራት ሃገራት ነዚ ጸብጻብ’ዚ ንከስምዕ ኣብ ኒውዮርክ ዝጋባኣሉ ዘሎ ታሪኻዊ እዋን’ዩ። ስለ’ዚ ንተልእኮ’ቲ ህዝባዊ ሰለማዊ ሰልፊ ዝካየደሉ ዘሎ ወቕትን ቦታን ብምስትውዓል ለባምን እዋናውን ዉሳኔ’ዩ። እቲ ነዚ ህዝባዊ ሰለማዊ ሰልፊ ዘዋሃህድ ዘሎ ሽማግለ’ውን፡ ካብ’ቲ ናይ ዓሚ ከም’ዚ ሕጂ፡ ኣብ ከተማ ኒው-ዮርክ ዝተኻየደ ሰለማዊ ሰልፊ ዝረኸቦ ተሞክሮን ትምህርትን ደሪዑ ንንጹር ሸቶ ብንጹር ራእይን ተልእኮን ኣወሃሂዱ ይመርሖ ምህላዉ ብምስትብሃል፡ ውድብና ኤስደለ ሙሉእ ደገፉ ይህብ። በዚ ታሪኻዊ ኣጋጣሚ ኩሉ ኣብ ወጻኢ ዝነብርን ዓቕሙ ዘፍቕደሉን ህዝብና፡ ካብ ጫፍ ናብ ጫፍ ተነዓዒቡ ተሳትፍኡን ደገፉን ንክህቦ፡ ኤስደለ ጻዊዒቱ የቕርብ። ኣብ ኩሎም ዞባታት ንዝርከቡ ኣባላቱ ከኣ፡ ኣብ’ዚ ኣገዳሲ ሃገራዊ ውራይ’ዚ ንቑሕ ተሳትፍኦም ከምዘረጋግጹ ብምትእምማን’ዩ።
እዚ ታሪኻዊ ሰላማዊ ሰልፊ ዝካየደሉ ዘሎ ኩነታት ብዙሓት፡ ምዕባለታት ዝፈራረቑሉ ዘለዉ ሕሱም ኩነታት’ዩ፡ ንህዝቢ ኤርትራ። ብቐንዱ ድማ፡ ብሰንኪ ስርዓት ህግደፍ፣ ብገበነኛታት መራሕቱን፡ ኣዕነውቲ መንግስታዊ ትካላቶምን ዝወርድ ዘሎ ኣራዊታዊ ኣደራዕ’ዩ። እዚ ሕጂ ዝካየድ ዘሎ ሰላማዊ ሰልፊ ከኣ፡ ነዚ ህግደፋዊ መዓት’ዚ ንምውጋድን ደሞክራስያዊ ስርዓት ንምህናጽን ኣብ ዝካየድ ቃልሲ ዘይነዓቕ ትርጉም ኣለዎ። ብሰላማዊ ሰልፊ ኣቢልካ ጥራሕ ግን፡ ኩሉ ጸገመት ህዝቢ ኤርትራ ይፍታሕ’ዩ ማለት ከቶ ኣይኮነን። ከመይ’ሲ፡ እዚ ንህዝብን ሃገርን ኤርትራ ኣንጸላልይዎም ዘሎ ከቢድ ናይ ብርሰት ሓደጋ፡ ካብ’ቲ ጸር-ህዝቢ፣ ጸረ-ደሞክራስን ጸረ-ምዕባለን ባህርያት ናይ’ቲ ህግደፍ ዝመርሖ ዘሎ መንግስታዊ ስርዓት ዝብገስ ስለዝኾነ። ንሱ ድማ፡ ፖለቲካዊ ስልጣን ዝዓትዓተን፡ ካብ ማእከላይ መንግስቲ ናይ ኣስመራ ክሳብ ነብሲ-ወከፍ ቁሸት ናይ ኤርትራ ዝተዘርገሐ ስርዓት’ዩ። እቲ ቀንዲ ተልእኮ ናይ’ዚ ሰፊሕ ዝርገሐ ዘለዎ ስርዓት’ዚ ከኣ፡ ውልቀ-ምልክነት ዝነገሶ ገባትን ጸረ-ህዝብን ተግባራት ክሰርሕ ዝዓርቦ ስርዓት’ዩ። እቲ ንሓርነት፣ ንሰላም፣ ንደሞክራስን ንፍትሕን ዝግበር ናይ ተቓውሞ ቃልሲ፡ ነቲ ስርዓት ካብ ሱሩ ቦርቚቑ ንምውጋድን፡ ኣብ ልዕሊ ዑና መቓብሩ፡ ደሞክራስያዊ መንግስቲ ንምትካልን ዝካየድ ኩሉ-መዳያዊ ቃልሲ ክኸውን ግድን’ዩ። ውድብና ኤስደለ፡ ነዚ ሓቂ’ዚ ብግቡእ ብምግንዛብ (ዓሚ ከም’ዚ ሎሚ)፡ ኣብ ኒው-ዮርክ ኣብ ዝተኻየደ ሰላማዊ ሰልፊ ኣብ ዝሃቦ ውድባዊ ናይ ደገፍ መግለጺ ከም’ዚ ዝስዕብ ክብል፡ መልእኽቱ ኣመሓላሊፉ ነይሩ። ኣብ’ዚ ሎሚ (27 ጥቅምቲ 2016)፡ ዝካየድ ዘሎ ታሪኻዊ ሰላማዊ ሰልፊ ዘመሓላልፎ መልእኽቲ’ውን ንሱ’ዩ = እነሆ፦--------
“ህልው ኩነታት ሃገርና ኤርትራ (ብጭቡጥ)፡ እዞም ዝስዕቡ ኣርባዕተ ዝፋራረቑ ሓቅታት ጋህዲ ገይሩ ይርከብ፡-
- 1.“ህዝብንሃገርንኤርትራ፡ካብስርዓትህግደፍዝኸፍእጸላኢከምዘይብሎም፤ኣራዊታዊጭካነስርዓትኢሰያስኣፍወርቂ፡“ድሕረይሳዕሪኣይብቆላ” ብዝብልእንስሳዊተግባራቱእናጨፍጨፈ፤ህዝብታትና፡ካብህልውንታሕቲካብምውትከኣንላዕሊ ኮይኖምኣብዝሰሓጉሉዘለዉደረጃኣንቆልቚሎም፡ከቢድናይብርሰትሓደጋከንጸላልዎምገይሩኣሎ።ብእኡመጠን፡ንሓርነትህዝብታትናዝግበርቃልሲ፡ብናይ“ኣፍኣርክቡ” ናህሪክነቅሕ፡ክውደብንክዓጥቕንግድንኮይኑኣሎ።
- 2.“ስርዓትህግደፍብሰንኪዝፍጽሞዘሎኣረሜናዊጭቆናን ዘስካሕክሕውርደትን፡ቁጠዐህዝብታትናገንፊሉ፡ማዕበላዊተቓዉሞኦምኣብዘስምዑሉዘልዉኩነታትምዕራጉ’ዩ።እቲስርዓትኣዳናጊሩናይምግዛእሕልምታቱበኒኑ፡ካብህዝብታትናተሓጢጡምንጻሉን፡ደጋፊህግደፍምዃን፡ርእስኻዘድንንሕስረትምዃኑታሪኽኣግሂድዎእንሆ።ማዕበላዊ
ህዝባዊ ተቓውሞ ቅርዓታት ኒው-ዮርክ፣ ጀኔቭን ቅድሚኡ ዝጸንሑ ሰለማዊ ሰልፍታት ከኣ፡ ናይ’ዚ ክዉንነታዊ ሓቂ’ዚ፡ መግለጺታት’ዮም።
- 3.“ማሕበረ-ሰብዓለምን፡ዉዱብሕቡራትሃገራትን (ው/ሕ/ሃ)፡ስርዓትህግደፍንዝፍጽሞዘሎንቡርዘይብሉነዉርታት ብምኹናን፡ኣብልዕሊህዝብታትኤርትራ፡ን’ገበንኣብልዕሊሰብኣዉነት’ ( crime against humanity) ዝምጥንበደላትዝፍጽምዘሎ ስርዓትምዃኑከቃልዑይርከቡ።ኣፍሪቃዊሕብረት’ውንእንተኾነ፡ኣብታሪኹገይርዎብዘይፈልጥሙሉእድምጺ፡ስርዓትኢሰያስ ኣፈወርቂንግብረ-ሽበራዊሓይልታትብምድጋፍ፡ዞባዊሰላምንምርግጋእንዝዘርግገበናትብምፍጻሙ፡ብናይውድብሕቡራትሃገራት ናይጸጥታባይቶ፡እገዳ ንክግበረሉን ንክቕጻዕንምጽውዑዝፍለጥ’ዩ።በቲዞባዊማሕበርኢጋድንኣባላትሃገራቱን’ዉንእንተኾነ፡ካብ ዝኹነንንዝፍንፈንንዓመታትኣቑጺሩኣሎ።………… እዚብመርማሪትኮምሽን ዉ/ሕ/ሃቀሪቡዘሎጸብጻብከኣመቐጸልታኡ ብምኻኑ፡ግቡእኣኽብሮትንምስጋናንክወሃቦምንንቡር’ዩ፡፡ነቲዝፍጸም ዘሎገበናትዝምጥንመቕጻዕቲንክብየነሉዝጽዉዕሰለማዊናይደገፍሰልፍታትምክያዱ ድማ ፍትሓዊ’ዩ፡፡………….
- 4.“እቲራብዓይንመሰረታውንሓቂ፡ንበዓል-ቤታዊኩነታትሰውራናዝምልከት'ዩ፡፡እቲ፡ንሰውራናማዕረዕድሜኡከሳቕዮ ዝጸንሐንዘሎን፡ሕቶብቑዕንዱልዱልንመሪሕውድብ፡ሎሚ'ውንከምትማልየሳቕዮምህላዉ'ዩ።ኣብ'ዚእዋን'ዚ፡ህዝብታት ኤርትራንዓለምን፡ንነውራምስርዓትህግደፍምሒርተጸይፎምዎንተነጺሉሉንዘሎእዋን'ዩ፡፡ማይ-ቤትፖለቲካዊስልጣኑ'ውን ጸቢባቶ፡ሓድሕዱክመናጨትንክበላላዕንዝውዕልዘሎስርዓት'ዩ፡፡ቁጠዐህዝቢገንፊሉ፡ናይደሞክራስያዊለውጢጠለቡ፡ኣብቲ ዝለዓለጥርዙዓሪጉኣሎ፡፡ንሱጥራሕዘይኮነ፡ሕሱምጭካኔስርዓትህግደፍ፡ህላወንቀጻልነትንህዝብናናብከቢድናይብርሰት ሓደጋብምንቁልቋሉ፡ነቲንለውጢዝካየድቃልሲ፡“ኣፍኣርክቡ” ገይርዎኣሎ፡፡
“መሪሕ ሰውራዊ ደሞክራስያወዊ ሓይሊ፡ ኣብ ኣዝዩ ድኹም ኩነታት ብምህላዉ፡…… ህዝብታትና፡ ንቑሕ፣ ወሳንን ውዱብን ተሳትፎኦም ኣብ ዘረጋግጹሉ ብራኸ ከይበጽሑ፡ ቁጡዕ ማዕበላዊ ተቓውሞኦም ብፍኑው ኣገባብ ክገልጹ ገይርዎም ይርከብ። እዚ ድኹም ክዉንነት ደምበ-ሰውራና’ዚ ከኣ፡ ነዚ ኣሪጉ ዝበስበሰ ስርዓት ህግደፍ ምቹእ መቐነይን መሕብእን በዓቲ ኮይንዎ ኣሎ፡፡ ብእኡ ጥራሕ ከይተሓጽረ፡ ካብ’ቲ ልጓም-ኣልቦ ትምክሕተኛ ባህርያቱ ብምጋስ፡ ነቲ ገዛእቲ ዘስረጽዎ ድሕረት ዝያዳ እናኣሰራሰረ፡ ህዝብታትና፡ ብሃይማኖት፣ ብኣውራጃን ዓሌትን ክፈላለዩን፡ ተቓውሞታቶም ንከየስምሩን ይገብሮም ኣሎ፡፡……… ናይ’ዚ ህግደፍ ዘካይዶ፡ ፖለቲካዊ ንቕሓት ህዝብታትና ዝኾልፍ ድሑር ኣረኣእያ’ዚ ቀንዲ ዋኒኑ፡ ብቑሕ ተሳትፎ ሓፋሽ ህዝብታትና ፡ ሓደ ዱልዱል ህዝባዊ ደሞክራስያዊ መሪሕ ውድብ ንከይዓኩኽን ብሰውራዊ ማዕበሉ ንከይልብልቦን፡ ዕድመ ጸረ-ህዝቢ ስርዓቱ ንምንዋሕን’ዩ፡፡
“እዞም ኣብ ቅርዓታት ኒው-ዮርክ፣ ጄኔቭን ካልኦት ኩርንዓት ዓለምናን እነካይዶም ህዝባዊ ምንዕዓባት፡ ነቲ ብኣጻራይት ሽማግለ ው/ሕ/ሃ ዝቐረበ ሓቀኛ ጸብጻብ ካብ ምድጋፍ ሓሊፉ፡ ነዚ ክሳዳዊ ሕቶ ምጥንኻር መሪሕ ውድብን ቀጻልነት ዘለዎ ውዱብ ቃልሲ ንሙሉእ ሓርነትን ከቋምት ከድልይ’ዩ፡፡ ከመይ’ሲ፡ ኣብ ኤርትራ ንክረጋገጽ እንደለዮ ለውጢ፡ እቲ መሰረታውን ወሳንን ሓይሊ፡ ህዝቢ ኤርትራ ባዕሉን መሪሕ ደሞክራስያዊ ሓይሉን’ዮም፡፡ ስለዚ ድማ ውድብና ኤስደለ፡ "እቲ በትሪ ኣብ ኢድካ (ኣብ ኢድ ህዝቢ ኤርትራ)፡ እቲ ተመን (ስርዓት ህግደፍ) ድማ ኣብ እግርኻ’ዩ" ክብል ይፈቱ፡፡ ውድብና፡ ኤርትራዊ ስምረት ንደሞክራስያዊ ለውጢ (ኤስደለ)፡ ኣብቲ ድሕሪ ናይ ኒው-ዮርክ ህዝባዊ ሰልፊ ዝካየድ ሰፊሕ ሰሚናር፡ ነዞም ልዒሎም ዝተጠቕሱ ሓቅታትን ካልኦት መሰረታዊ ዛዕባታትን ኣልዒሉ ብምዝታይ፡ ናብ ብሱል መደምደምታ ንክበጽሕ ዘለዎ ትጽቢት ልዑል’ዩ፡፡ ንዘሕልፎም ቅኑዓት ውሳኔታት ንምዕዋት ድማ፡ ኣብ ቅድሚት ተሰሊፊ ክረባረብ ምዃኑ የረጋግጽ።” ዝብል መግለጺ’ዩ ሂቡ ነይሩ። ……………… [ዓሚ ከም’ዚ ሎሚ (ብ27 ጥቅምቲ 2015)፡ ኣብ ኒው-ዮርክ ንዝተገብረ ሰላማዊ ሰልፊ፡ ብኤስደለ ዝተውሃበ ውድባዊ መግለጺ]
ውድብና ኤስደለ፡ ናብ’ዚ ናይ ሎሚ ህዝባዊ ሰላማዊ ሰልፊ ዘመሓላልፎ መልእኽቲ እንተሃለወ፡ ነቲ ዓሚ ዝሃቦ ደገፍ ኣስሚሩሉ ካብ ምሕላፍ ንላዕሊ ዝውስኾ የለን። ህዝብና ሎሚ ካብ ስርዓት ህግደፍ ዝኸፍእ ጸላኢ የብሉን። ኣብ’ዞም ዝሓለፉ 25 ናይ ስልጣን ዕድሚኡ ከኣ፡ ብክፍጽሞም ዝጸንሐን ዘሎን ትንፋስ ዘይህብ ጸረ-ሰብኣውነት ጭካኔኡ፡ እነሆ ህዝብታትና ካብ ህሉው ንታሕቲ ካብ ምዉት ከኣ ንላዕሊ ኮይኖም ክሰሓጉን ከቢድ ናይ ብርሰት ሓደጋ ከንጸላልዎምን ይርከቡ። ኣንጻር’ቲ ስርዓት ክካየድ ንዝግብኦ ቃልሲ ድማ “ኣፍ-ኣርክብ” ክኸውን ገይርዎ ኣሎ። ከም ህዝብን ሃገርን ክንህሉን ክንቅጽልን ስለዘለና፡ ኣንጻር ስርዓት ህግደፍ ናይ ምቅላስ ጉዳይ፡ ካልእ ኣማራጺ ዘይብሉ ናይ ህላወ ጉዳይ ኩይኑ እነሆ። ህዝቢ ኤርትራ፡ ነዚ ስርዓት’ዚ ንምውጋድ ይኹን ንርሁው መጻኢኡ ኣብ ዝካየድ ቃልሲ፡ እቲ መተካእታ ዘይብሉ ወሳኢ ዓቕሚ፡ ኣብ ኢዱ (ኣብ ኢድ ህዝቢ ኤርትራ)’ዩ ዘሎ። እቲ ካልእ መወሰኽታ’ዩ። እቲ ኩሉ ዝከኣሎ ወሳኒ ዓቕሚ ህዝቢ፡ ነቶም ኩሎም ዝተኾልፉ ባህግታቱ ክዉን ንክገብር ግን፡ ክነቅሕ፣ ክውደብን ክዓጥቕን ይግባእ። ብወሳንነት ሓፋሽ ዝኣምን፤ ንንቑሕን ቀጥታውን ተሳትፎ ህዝቢ ዘተኣናግድ፤ ዘይተጓደለ መሰል ዜጋታትን መሰል-ርእሰ-ውሳኔ ብሄራዊ ህዝብታትን ንምርግጋጽ ዝቃለስ፤ ደሞክራስያዊ ስርዓት ብምትካል፡ ሰላምን ግዝኣተ-ሕግን ንምስፋን ዝተግህ፤ ቅኑዕ መስመር ዝጨበጠ፡ ተዛሪቡ ዘስምዕ- መሪሑ ከኣ ዘድምዕ ብቑዕ መሪሕ ውድብ ንምጉልባት ክካያድ ዝግብኦ ቃልሲ ከኣ፡ ናይ ቀዳምነታት ቀዳምነት’ዩ። ዋሕስ ሎምን መጻእን ከኣ ንሱ ጥራህ’ዩ። ነዚ ወሳኒ ሃገራዊ ውራይ ንምዕዋት ድማ፡ ውድብና ኤስደለ ወትሩ ኣብ ቅድሚት ኣሎ።
ቤት ጽሕፈት ዜናን ባህልን ኤስደለ
27 ጥቅምቲ 2016